'എന്റെ ബിയോപിക്ക് വന്നാൽ നീരജ് ചോപ്ര നായകനാട്ടെ'; രസകരമായ പ്രതികരണവുമായി അക്ഷയ് കുമാർ | if my biopic comes, neeraj chopra should act in it; says akshay kumar\n'എന്റെ ബിയോപിക്ക് വന്നാൽ നീരജ് ചോപ്ര നായകനാട്ടെ'; രസകരമായ പ്രതികരണവുമായി അക്ഷയ് കുമാർ\nനീരജ് ചോപ്ര ഏഷ്യന് ഗെയിംസില് മെഡല് നേടിയ അവസരത്തില് തന്റെ ജീവിതം സിനീമയാക്കിയാൽ അതിൽ അക്ഷയ് കുമാറോ രണ്‍ദീപ് ഹൂഡയോ അഭിനയിക്കണം എന്ന് പറഞ്ഞിരുന്നു.\n10 Aug 2021 4:33 AM GMT\nടോക്കിയോ ഒളിംപിക്സിലെ നീരജ് ചോപ്രയുടെ സ്വർണ്ണ മെഡൽ നേട്ടത്തിന് പിന്നാലെ നടൻ അക്ഷയ് കുമാറിന്റെ പേരിൽ നിരവധി ട്രോളുകൾ പരന്നിരുന്നു. നീരജ് ചോപ്രയുടെ ജീവിതം സിനിമയായാക്കാനുള്ള തയ്യാറെടുപ്പിലാണ് അക്ഷയ് കുമാർ എന്ന തരത്തിൽ നിരവധി ട്രോളുകൾ പ്രചരിക്കുന്നുണ്ട്. അക്ഷയ് കുമാറിന്റെ പഴയ ചില ചിത്രങ്ങളും ട്രോളന്‍മാര് സോഷ്യല് മീഡിയയില് പങ്കുവെച്ചിരുന്നു.\nഇപ്പോഴിതാ ആ ട്രോളുകളോട് രസകരമായ പ്രതികരണവുമായി എത്തിയിരിക്കുകയാണ് അക്ഷയ് കുമാർ. അത് വളരെ രസകരമാണ്. ഞാനും ആ ചിത്രം കണ്ടിരുന്നു. അത് എന്റെ സിനിമയായ സൗഗന്ധിലെ സ്റ്റിൽ ആണ്, എന്ന് അക്ഷയ് കുമാർ പറഞ്ഞു. തന്റെ ഭാര്യ ട്രോളുകളായി പറക്കുന്ന ചിത്രങ്ങൾ തനിക്ക് അയച്ചു തന്നുവെന്നും എന്നാൽ താൻ അതൊക്കെ നേരത്തെ കണ്ടിരുന്നു എന്ന മറുപടി നൽകിയെന്നും അദ്ദേഹം പറഞ്ഞു.\nനീരജ് ചോപ്ര ഏഷ്യന് ഗെയിംസില് മെഡല് നേടിയ അവസരത്തില് തന്റെ ജീവിതം സിനീമയാക്കിയാൽ അതിൽ അക്ഷയ് കുമാറോ രണ്‍ദീപ് ഹൂഡയോ അഭിനയിക്കണം എന്ന് പറഞ്ഞിരുന്നു. 'നീരജ് വളരെ സുന്ദരനായ ചെറുപ്പക്കാരനാണ്. എന്റെ ബിയോപിക്ക് വന്നാൽ അദ്ദേഹം ആ വേഷം അവതരിപ്പിക്കണം', അക്ഷയ് കുമാർ കൂട്ടിച്ചേർത്തു.\nഅതേസമയം അക്ഷയ് കുമാർ നായകനാകുന്ന ചിത്രം ബെൽബോട്ടം റിലീസിന് ഒരുങ്ങുകയാണ്. ഓഗസ്റ്റ് 19നാണ് ചിത്രം റിലീസ് ചെയ്യുക. എണ്‍പതുകള് പശ്ചാത്തലമാക്കുന്ന, സ്പൈ ത്രില്ലര് വിഭാഗത്തില് പെടുന്ന ചിത്രമാണ് ബെല്‍ബോട്ടം. റോ ഏജന്റിന്റെ വേഷത്തിലായിരിക്കും അക്ഷയ്കുമാര് എത്തുക.\nഞ്ജിത് എം തിവാരിയാണ് സംവിധാനം.വാണി കപൂര് നായികയാവുന്ന ചിത്രത്തില് ഹുമ ഖുറേഷിയും ലാറ ദത്തയും മറ്റു രണ്ട് പ്രധാന കഥാപാത്രങ്ങളെ അവതരിപ്പിക്കുന്നു. ഡെന്‍സില് സ്‍മിത്ത്, അനിരുദ്ധ ദവെ, ആദില് ഹുസൈന്, തലൈവാസല് വിജയ് തുടങ്ങിയവരും അഭിനയിക്കുന്നു.\nരാജീവ് രവിയാണ് ക്യാമറ ചലിപ്പിക്കുന്നത്. അസീം അറോറ, പര്‍വേസ് ഷെയ്ഖ് എന്നിവര് ചേര്‍ന്നാണ് തിരക്കഥ. സംഗീതം തനിഷ്‍ക് ബാഗ്ച്ചി. പൂജ എന്‍റര്‍ടെയ്‍ന്‍മെന്‍റ്, എമ്മെ എന്‍റര്‍ടെയ്‍ന്‍മെന്‍റ് എന്നീ ബാനറുകളില് വഷു ഭഗ്‍നാനി, ജാക്കി ഭഗ്‍നാനി, ദീപ്‍ശിഖ ദേശ്‍മുഖ്, മോനിഷ അദ്വാനി, മധു ഭോജ്‍വാനി, നിഖില് അദ്വാനി എന്നിവരാണ് നിര്‍മ്മാണം.


അന്തർദേശിയ അദ്ധ്യാപകദിനാഘോഷം സംഘടിപ്പിച്ചു – IRINJALAKUDALIVE.com\nഅന്തർദേശിയ അദ്ധ്യാപകദിനാഘോഷം സംഘടിപ്പിച്ചു\nഇരിങ്ങാലക്കുട : സെന്‍റ് ജോസഫ് കോളേജിലെ എൻ എസ് എസ് യൂണിറ്റുകളുടെ നേതൃത്വത്തിൽ മാസം തോറും നടത്തി വരാറുള്ള ‘ഇത്തിരിവെട്ടം’ പദ്ധതിയുടെ ഭാഗമായി മുകുന്ദപുരം ജി യു പി എസ് വിദ്യാലയത്തിൽ അന്തർദേശിയ അദ്ധ്യാപകദിനാഘോഷം സംഘടിപ്പിച്ചു. ഇതിന്റെ ഭാഗമായി പ്രധാന അദ്ധ്യാപകൻ സി ജെ ജോർജ്ജ്, മറ്റു അദ്ധ്യാപകർ എന്നിവരെ എൻ എസ് എസ് യൂണിറ്റുകളുടെ നേതൃത്വത്തിൽ ആദരിച്ചു. കോളേജിലെ എൻ എസ് എസ് വളണ്ടിയേഴ്‌സ് കരനെൽകൃഷിയിലൂടെ ഉത്പാദിപ്പിച്ച ജൈവ അരി വിതരണവും നടന്നു. കുട്ടികളിൽ കലാബോധം വളർത്തുന്നതിന്റെ ഭാഗമായി വിവിധ കലാപരിപാടികളും സംഘടിപ്പിച്ചു. എൻ എസ് എസ് പ്രോഗ്രാം ഓഫീസർമാരായ ബീന സി എ, ഡോ. ബിനു ടി വി എന്നിവർ നേതൃത്വം നൽകി.


അഹ്മദിയ്യാ ഖലീഫമാർ - TheMessiah\n2018 യു.കെ ജലസാ സലാനയിൽ വെച്ചു നടത്തപ്പെട്ട ആഗോള ബയ്അത്തിന്റെ ചിത്രം\nവിശ്വസിക്കുകയും സൽകർമങ്ങൾ അനുഷ്ഠിക്കുകയും ചെയ്യുന്നവർക്ക് വാഗ്ദാനം ചെയ്യപ്പെട്ട മഹത്തായ ദൈവീക പാരിതോഷികമാണ് ഖിലാഫത്ത് വ്യവസ്ഥിതി. ജനങ്ങൾ ആധികാരികമായി സന്മാർഗ്ഗത്തിലൂടെ നയിക്കപ്പെടാനുള്ള ദൈവീക സംവിധാനമാണ്. അഥവാ അല്ലാഹുവിൽ നിന്നും മാർഗദർശനം സിദ്ധിച്ച ജനനായകരാണ് ഖലീഫമാർ. ഇസ്‌ലാമിക സാങ്കേതിക ഭാഷയിൽ ആരുടെയെങ്കിലും പ്രധിനിത്യത്തിൽ വരുന്ന ആൾക്കാണ് ഖലീഫ എന്ന് പറയുന്നത്.\nഹസ്രത്ത് അൽഹാജ് മൗലാന ഹാഫിസ് ഹക്കീം നൂറുദ്ദീൻ (റ)\n(1908 – 1914)\n1841 ൽ പഞ്ചാബിലെ ഭേരയിൽ ജനിച്ച ഹസ്രത്ത് അൽഹാജ് മൗലാന ഹാഫിസ് ഹക്കീം നൂറുദ്ദീൻ (റ) രാജ്യത്തെ പ്രസിദ്ധനായ വൈദ്യനും മത പണ്ഡിതനുമായിരുന്നു. കൂടുതൽ കൂടുതൽ അറിവ് കരസ്ഥമാക്കായി ഒരുപാട് യാത്രകൾ ചെയ്തു. ഈ യാത്രകളിൽ അറബി, ഫാർസി, തത്വശാസ്ത്രം, വൈദ്യ ശാസ്ത്രം എന്നിവ കരസ്ഥമാക്കി. കുറച്ച് പണം സമ്പാദിച്ച് ഹജ്ജ് ചെയ്യുവാൻ പോകുകയും ആ യാത്രയിൽ ഹദീസിന്റെ പല അറിവുകളും മനസ്സിലാക്കുകയും ചെയ്തു. ഭേരയിലെ ഇദ്ദേഹത്തിന്റെ ക്ലിനിക്കിൽ വരുന്നവർക്ക് മരുന്നുകളുടെ കുറിപ്പ് കുറിക്കുന്നതിന്റെ കൂടെ തന്നെ ആത്മീയ അറിവുകളും പകർന്നു നൽകി. കാലത്തിന്റെ ഇമാമിന്റെ പാതകൾ ലവലേശം മാറ്റം സംഭവിക്കാതെ പിന്തുടരാൻ ശ്രമിച്ച ഈ മഹാൻ സൽസ്വഭാവം കൊണ്ട് ഒരുപാട് ജനഹൃദയങ്ങൾ കീഴടക്കിയിരുന്നു.\nഹസ്രത്ത് മിർസാ ഗുലാം അഹ്മദ് ഖാദിയാനി(അ) ന്റെ പുണ്യ ഹസ്തങ്ങളിൽ ബൈഅത്ത് ചെയ്തുകൊണ്ട് അഹ്മദിയ്യാ ജമാഅത്തില് പ്രവേശിച്ച പ്രഥമവ്യക്തി എന്ന പദവി ലഭിച്ചത് ഇദ്ദേഹത്തിനാണ്.\nഹസ്രത്ത് അഹ്മദ് (അ) ന്റെ മരണാനന്തരം അദ്ദേഹത്തിന്റെ ഏറ്റവും അടുത്തതും പ്രധാനപ്പെട്ട സഹാബിയുമായിരുന്ന ഹദ്റത്ത് മാലവി ഹാഫിസ് അൽഹാജ്ജ് ഹക്കീം നൂറുദ്ദീന് സാഹിബ് (റ) അഹ്മദിയ്യാ മുസ്‌ലിം ജമാഅത്തിന്റെ ഒന്നാം ഖലീഫയായി തിരഞ്ഞെടുക്കപ്പെട്ടു. ആറു വര്‍ഷക്കാലം നീണ്ടുനിന്ന അദ്ദേഹത്തിന്റെ ഖിലാഫത്ത് കാലഘട്ടത്തില് അഹ്മദിയ്യാ പ്രസ്ഥാനം കൂടുതല് പുരോഗതി പ്രാപിക്കുകയുണ്ടായി.\nഇദ്ദേഹം 1914 മാർച്ച് 13 ന് ഈ ലോകത്തോട് വിട പറഞ്ഞു. ഖാദിയാനിലെ ബിഹിശ്തി മഖ്ബറയിൽ തന്റെ പ്രിയ നേതാവിന്റെ അരികിലെ ഖബറിൽ അന്ത്യ വിശ്രമം കൊള്ളുന്നു.\nഹസ്രത്ത് മിർസാ ബഷീറുദ്ധീൻ മഹ്മൂദ് അഹ്മദ് (റ)\nഹസ്രത്ത് മസീഹ് മൗഊദ് (അ)ന്റെ വാഗ്ദത്ത പുത്രൻ, ഹസ്രത്ത് മസീഹ് മൗഊദ്(അ) ന്റെ പ്രവചനത്തിന്റെ നിറപുലർച്ചയായി മുസ്‌ലിഹ് മൗഊദ് (റ) 1889 ജനുവരി 12ന് ഭൂജാതനായി. അദ്ദേഹത്തിന്റെ മുഴുവൻ നാമം ഹസ്രത്ത് മിർസാ ബഷീറുദ്ധീൻ മഹ്മൂദ് അഹ്മദ് (റ) എന്നാണ്. തഅ്ലീമുൽ ഇസ്ലാം സ്കൂളിൽ പഠനം ആരംഭിച്ച അദ്ദേഹത്തിന് പല ആരോഗ്യ പ്രശ്നങ്ങളാൽ പഠനത്തിൽ മികവ് പുലർത്താൻ സാധിച്ചിരുന്നില്ല. പതിനാറ് വയസ്സിൽ ആദ്യ ദൈവിക സന്ദേശം ലഭിച്ച അദ്ദേഹം ആത്മീയതയിൽ വളരെയേറെ ഉന്നതിയിൽ ആയിരുന്നു. ഹസ്രത്ത് മസീഹ് മൗഊദ് (അ) ഇഹലോക വാസം വെടിഞ്ഞപ്പോൾ ഇദ്ദേഹം അത്യുജ്ജലമായ ഒരു പ്രതിജ്ഞ നടത്തിയിരുന്നു. ഈ അനുഗ്രഹീത ജമാഅത്തിനെ ആരുതന്നെ ഉപേക്ഷിച്ച് പോയാലും താൻ ഒറ്റക്ക് നിന്ന് പൊരുതും എന്നതായിരുന്നു അതിന്റെ ചുരുക്കം. ആ പ്രതിജ്ഞയുടെ പൂർത്തീകരണം തന്നെയായിരുന്നു പിന്നീടുള്ള അദ്ദേഹത്തിന്റെ ജീവിതം.\nഒന്നാം ഖലീഫയുടെ മരണാനന്തരം 1914 മാർച്ച് 14 ന് ഇദ്ദേഹം രണ്ടാം ഖലീഫയായി തിരഞ്ഞെടുക്കപ്പെട്ടു. വളരെയേറെ പേർ ഇദ്ദേഹത്തിന്റെ ചെറു പ്രായത്തെ വിമർശിക്കുകയും ജമാഅത്തിൽ നിന്ന് പുറത്ത് പോവുകയും ചെയ്തു. പക്ഷേ പിന്നീട് ലോകം കണ്ടത് വാഗ്ദത്ത പുത്രന്റെയും ആ പ്രവചനത്തിന്‍റെയും ശക്തമായ സത്യ സാക്ഷ്യങ്ങളായിരുന്നു. 51 വർഷക്കാലം നീണ്ടു നിന്ന ആ മനോഹരമായ ഖിലാഫത്ത് കാലഘട്ടത്തിൽ അദ്ദേഹം ഈ പ്രസ്ഥാനത്തെ ഉന്നതിയുടെ പടവുകൾ ദർശിപ്പിച്ചു. തഹ്രീകെ ജദീദ്, വക്ഫെ ജദീദ് തുടങ്ങിയ പല പദ്ധതികളും ശാഖാ സംഘടനകളും സ്ഥാപിച്ചു. മസീഹ് മൗഊദ് (അ) ന്റെ പ്രവചനത്തിൽ പറഞ്ഞ പ്രകാരം ലോകത്തിന്റെ കോണുകളോളം ഈ പരിശുദ്ധ സന്ദേശത്തെ പ്രിയ വാഗ്ദത്ത പുത്രൻ എത്തിച്ചിരുന്നു. അദ്ദേഹം ജമാഅത്തിലെ എല്ലാവിഭാഗത്തില്‍പ്പെട്ടവര്‍ക്കും ഉത്തമമായ ശിക്ഷണം നല്‍കുകയുണ്ടായി. ഇസ്ലാമിന്റെ പ്രചാരണത്തിന്നായി ആഫ്രിക്ക, യൂറോപ്പ്, അമേരിക്ക തുടങ്ങിയ വന്‍കരകളിലും മറ്റനേകം രാജ്യങ്ങളിലും മുബല്ലിഗുമാരെ അയച്ചു. അവിടങ്ങളില് പള്ളികള് പണിയുകയും വിവിധ ഭാഷകളില് വിശുദ്ധ ഖുര്‍ആന്റെ പരിഭാഷ പ്രസിദ്ധപ്പെടുത്തുകയുമുണ്ടായി. അദ്ദേഹത്തിലൂടെ ലക്ഷക്കണക്കിനാളുകള് സത്യമതം സ്വീകരിച്ചു.\n1965 നവംബർ 8 ന് അദ്ദേഹം തന്റെ നാഥനിലേക്ക് യാത്രയായി. പാകിസ്താനിലെ റബുവയിലെ ബിഹിഷ്തി മഖ്ബറയിൽ അദ്ദേഹത്തിന്റെ ഖബർ സ്ഥിതി ചെയ്യുന്നു.\nഹസ്രത്ത് മിർസാ നാസിർ അഹ്മദ് (റഹ്)\nമൂന്നാം ഖലീഫ (1982 – 2003)\nദീനി സേവകനായ ഒരു പുത്രൻ തനിക്ക് ജനിക്കുമെന്ന് അല്ലാഹുവിന്റെ അറിയിപ്പ് പ്രകാരം ഹസ്രത്ത് മുസ്ലിഹ് മൗഊദ് ( റ) പ്രവചിച്ചിരുന്നു. 1909 നവംബർ 16ന് ഹസ്രത്ത് മിർസ നാസിർ അഹ്മദ് (റഹ്) ജനിച്ചു. പഠനത്തിൽ ഉന്നതനായ അദ്ദേഹം പതിമൂന്നാം വയസ്സിൽ വിശുദ്ധ ഖുർആൻ മനപ്പാഠമാക്കി. ഹസ്രത്ത് സയ്യിദ് മുഹമ്മദ് സർവർ ഷാഹ് സാഹിബ് (റ) നിന്നും ഉർദു, അറബി ഭാഷകൾ വശമാക്കി. 1929 ൽ പഞ്ചാബ് യൂണിവേഴ്സിറ്റിയിൽ നിന്നും മൗലവി ഫാസിൽ പാസ് ആയ അദ്ദേഹം ഗവൺമെന്റ് കോളേജ് ലാഹോറിൽ നിന്നും ബി.എ. ഡിഗ്രി യും ഓക്സ്ഫോർഡ് യൂണിവേഴ്സിറ്റിയിൽ നിന്ന് എം.എ. യും കരസ്ഥമാക്കി.\nഅതിനു ശേഷം ഒരുപാട് മേഖലകൾ അദ്ദേഹത്തിന്റെ സേവനങ്ങൾ കൊണ്ട് അനുഗ്രഹീത പൂർണ്ണമായി. ഹസ്രത്ത് മുസ്‌ലിഹ് മൗഊദ് (റ)വിന്റെ മരണാനന്തരം 1965 നവംബർ 8 നാണ് ഇദ്ദേഹത്തെ ഖലീഫയായി തിരഞ്ഞെടുക്കുന്നത്. മുസ്‌ലിഹ് മൗഊദ്(റ) വിൻെറ പ്രവചനം പോലെ തന്നെ ദീനിന്റെ ആത്മാർത്ഥ സേവകൻ ആയിരുന്നു ഇദ്ദേഹം. പല പുതിയ പദ്ധതികളിലൂടെയും ജമാഅത്തിന്റെ ശക്തിയെ ഊട്ടിയുറപ്പിച്ചുകൊണ്ട് പതിനേഴ് വർഷക്കാലം ഈ അനുഗ്രഹീത ഖിലാഫത്ത് നീണ്ടു നിന്നു. 1982 ജൂൺ9ന് ഹസ്രത്ത് ഖലീഫത്തുൽ മസീഹ് സാലിസ് (റഹ്) ഇഹലോകവാസം വെടിഞ്ഞു. പാകിസ്താനിലെ റബുവയിലെ ബിഹിഷ്തി മഖ്ബറയിൽ പ്രിയ പിതാവിന്റെ ഖബറിന്റെ വലതു വശത്തായി ഖബറടക്കം ചെയ്തു.\nഹസ്രത്ത് മിർസാ താഹിർ അഹ്മദ് (റഹ്)\nനാലാം ഖലീഫ (1982 – 2003)\nഅഹ്മദ്യ്യ മുസ്ലിം ജമാഅത്തിന്റെ നാലാം ഖലീഫ ഹസ്രത്ത് മിർസ താഹിർ അഹ്മദ് (റഹ്) വാഗ്ദത്ത പുത്രൻ ഹസ്രത്ത് മിർസ ബഷീറുദ്ധീൻ മഹ്മൂദ് അഹ്മദ് (റ) ന്റെ മകനാകുന്നു. 1928 ഡിസംബർ 28 നാണ് ഈ പുണ്യാത്മാവ് ജനിച്ചത്. അദ്ദേഹത്തിന്റെ മാതാവ് ഹസ്രത്ത് മറിയം ബീഗം സാഹിബ അദ്ദേഹത്തിന്റെ പഠന കാര്യത്തിൽ വളരെയേറെ ശ്രദ്ധ പതിപ്പിച്ചിരുന്നു. പഠനത്തിൽ മികച്ചു നിന്ന അദ്ദേഹം 1953 ൽ ജാമിഅ അഹ്മദിയ്യയിൽ നിന്നും ഷാഹിദ് ഡിഗ്രീ കരസ്ഥമാക്കിയ ശേഷം ഒരുപാട് ഉന്നത പഠനങ്ങൾ നിർവഹിച്ചിട്ടുണ്ട്. ദീനി സേവനങ്ങളിൽ വളരേ മുൻപന്തിയിൽ ആയിരുന്ന അദ്ദേഹം, ജമാഅത്തിൽ വളരെയേറെ ഉന്നത സ്ഥാനങ്ങൾ അലങ്കരിച്ചു.\n1982 ജൂൺ 10ന് അഹ്മദ്യ്യ മുസ്ലിം ജമാഅത്തിന്റെ നാലാമത്തെ ഖലീഫയായി തിരഞ്ഞെടുക്കപ്പെട്ടു. പരിശുദ്ധവും അനുഗ്രഹീതവുമായ പല പദ്ധതികൾ നടപ്പിലാക്കി. “ഞാൻ നിന്റെ സന്ദേശത്തെ ഭൂമിയുടെ കോണുകളോളം എത്തിക്കും” എന്ന മസീഹ് മൗഊദ് (അ)ന് അല്ലാഹു നൽകിയ വാഗ്ദാനം മുസ്ലിം ടെലിവിഷൻ അഹ്മദ്യ്യ എന്ന ടീവി ചാനലിലൂടെ പൂർണതയുടെ മനോഹാരിതയിൽ എത്തിക്കുവാൻ സാധിച്ചത് ഇദ്ദേഹത്തിന്റെ ഖിലാഫത്ത് കാലഘട്ടത്തിലാണ്. ജമാഅത്തിന്റെ പുരോഗതി സഹിക്കവയ്യാതെ പാകിസ്താൻ ഭരണകൂടം പല തരത്തിലുള്ള എതിർപ്പുകൾ അഴിച്ചു വിടുകയുണ്ടായി. തുടർന്ന് ഖലീഫത്തുൽ മസീഹ് റാബിഹ് (റഹ്) പാകിസ്താനിൽ നിന്നും ലണ്ടനിലേക്ക് പാലായനം ചെയ്തു. അവിടെ നിന്നും അദ്ദേഹം ജമാഅത്തിന്റെ വിജയത്തിനായുള്ള പ്രവര്‍ത്തനങ്ങള്‍ക്ക് നേതൃത്വം നല്കി. 2003 ഏപ്രിൽ 19 ന് നാലാം ഖലീഫ ദൈവ സന്നിധിയിലേക്ക് യാത്രയായി.\nഹദ്റത്ത് മിര്‍സാ മസ്റൂര് അഹ്മദ് (അയ്യദഹൂ)\nഅഞ്ചാം ഖലീഫ (2003 ഏപ്രില് 22 മുതൽ)\n1950 സെപ്തംബര് 15നാണ് ഖലീഫത്തുല് മസീഹ് ഖാമിസ് ഹദ്റത്ത് മിര്‍സാ മസ്റുര് അഹ്മദ് (അയ്യദഹു)വിന്റെ ജനനം. അദ്ദേഹത്തിന്റെ പിതാവ് ഹദ്റത്ത് സാഹിബ് സാദാ മിര്‍സാ മന്‍സൂര് അഹ്മദ്, മസീഹ് മൗഊദ് (അ) ന്റെ പൗത്രനായിരുന്നു. ഹദ്റത്ത് സാഹിബ് സാദി നാസിറ ബീഗം സാഹിബയായിരുന്നു അദ്ദേഹത്തിന്റെ മാതാവ്. റബ്വയിലെ തഅ്ലീമുല് ഇസ്‌ലാം കോളജില് നിന്ന് ബിരുദം നേടിയ അദ്ദേഹം അഗ്രിക്കള്‍ച്ചര് യൂണിവേഴ്‌സിറ്റിയില് നിന്ന് അഗ്രിക്കള്‍ച്ചറല് ഇക്കണോമിക്‌സില് ബിരുദാനന്തര ബിരുദം കരസ്ഥമാക്കി. 17-ം വയസ്സില് വസിയ്യത്ത് ചെയ്ത് മൂസിയായ അദ്ദേഹം 1977-ല് തന്റെ ജീവിതം ജമാഅത്തിനായി സമര്‍പ്പിച്ചു. അദ്ദേഹം ദീര്‍ഘനാള് ആഫ്രിക്കയില് സേവനമനുഷ്ഠിച്ചു. ഖലീഫത്തുല് മസീഹ് സാലിസ് (റഹ്)ന്റെ നിര്‍ദ്ദേശപ്രകാരം നുസ്രത് ജഹാന് പദ്ധതിയുടെ ഭാഗമായി അദ്ദേഹം ഘാനയിലെത്തി. ഘാനയില് അഹ്മദിയ്യാ സെക്കന്‍ഡറി സ്കൂളിന്റെ പ്രിന്‍സിപ്പലായും അഹ്മദിയ്യാ അഗ്രിക്കള്‍ച്ചര് ഫാമിന്റെ മാനേജരായും പ്രവര്‍ത്തിച്ചു. സംഘഠനയെ സാമ്പത്തിക വളര്‍ച്ചയിലേക്കും സ്വയം പര്യാപ്തതയിലേക്കും നയിക്കുമാറ് ഘാനയുടെ മണ്ണില് ആദായകരമായി ഗോതമ്പ് വിളയിക്കുന്നതില് മുഖ്യപങ്ക് വഹിച്ചത് ഖലീഫയാകുന്നതിമുമ്പുള്ള ശ്രദ്ധേയമായ നേട്ടമായിരുന്നു. പാകിസ്ഥാനില് നാസിര് ആഅ്ഃലയായി സേവനമനുഷ്ടിക്കവേയാണ് ഖലീഫയായി തിരഞ്ഞെടുക്കപ്പെട്ടത്.\nഖലീഫത്തുല് മസീഹ് ഖാമിസ് (അയ്യദഹു) തന്റെ ഖുതുബയിലൂടനീളം നമസ്‌കാരത്തിന്റെയും ഇബാദത്തുകളുടെയും കാര്യത്തില് തികഞ്ഞ കൃത്യതയും സമര്‍പ്പണവും വേണമെന്ന് നമ്മെ ആവര്‍ത്തിച്ച് ഓര്‍മ്മപ്പെടുത്തിക്കൊണ്ടിരിക്കുന്നു.\nPrevious Postഖിലാഫത്ത് ദിനത്തിന്റെ പ്രാധാന്യം\nNext Postമെയ് 27 – ഖിലാഫത്ത് ദിനം


producer Archives - BIGNEWSLIVE | Latest Malayalam News\nകൊച്ചി: മലയാള സിനിമാ നിർമ്മാതാവ് ആൽവിൻ ആന്റണി പോലീസ് സ്റ്റേഷനിൽ ഹാജരായി. സിനിമയിൽ അവസരം വാഗ്ദാനം ചെയ്ത് പീഡിപ്പിച്ചെന്ന യുവതിയുടെ പരാതിയിലാണ് മൊഴി നൽകാനായി ആൽവിൻ ആന്റണി ...\nമികച്ച സിനിമക്കുള്ള ഓസ്‌കര് നേടിയ കൊറിയന് ചിത്രം പാരാസൈറ്റ് വിജയ് ചിത്രത്തിന്റെ കോപ്പിയടിയാണെന്ന ആരോപണവുമായി നിര്‍മ്മാതാവ് രംഗത്ത്. പാരസൈറ്റ്, മിന്‍സാര കണ്ണാ എന്ന തമിഴ് സിനിമയുടെ കോപ്പിയടിയാണെന്ന് ...\n‘ആദ്യമായാണ് ഗുഡ്‌വില് തുടങ്ങിവെച്ച ഒരു സിനിമ വേണ്ടെന്ന് വയ്ക്കുന്നത്’; ജോബി ജോര്‍ജ്\nഷെയ്ന് നിഗത്തിനെ നായകനാക്കി ഒരുക്കുന്ന 'വെയില്' സിനിമ ഉപേക്ഷിച്ചെന്ന് ഔദ്യോഗികമായി അറിയിച്ച് നിര്‍മ്മാതാവ് ജോബി ജോര്‍ജ്. ഫേസ്ബുക്ക് കുറിപ്പിലൂടെയാണ് അദ്ദേഹം ഇത് വ്യക്തമാക്കിയത്. 'സ്‌നേഹിതരെ, ആദ്യമായി നമ്മുടെ ...\n‘ബിനീഷ് ഞാന് നിര്‍മ്മിക്കുന്ന അടുത്ത ചിത്രത്തില് നിങ്ങള് ഉണ്ടാകും’; പിന്തുണയുമായി സന്ദീപ് സേനന്\nതൃശ്ശൂര്: നടന് ബിനീഷ് ബാസ്റ്റിനെ സംവിധായകന് അനില് രാധാകൃഷ്ണന് മേനോന് അപമാനിച്ചതില് രൂക്ഷമായി പ്രതികരിച്ച് നിര്‍മ്മാതാവ് സന്ദീപ് സേനന്. ഫേസ്ബുക്ക് പോസ്റ്റിലൂടെ ആണ് അദ്ദേഹം പ്രതികരിച്ചത്. പ്രൊഡ്യൂസറിന്റെ ...\nന്യൂഡല്‍ഹി; പ്രധാനമന്ത്രി നരേന്ദ്ര മോഡിയുടെ കഥ പറയുന്ന 'പിഎം നരേന്ദ്ര മോഡി'യുടെ റിലീസ് തടഞ്ഞതിന് എതിരെ സുപ്രീം കോടതിയില് ഹര്‍ജി. ചിത്രത്തിന്റെ റിലീസ് തടഞ്ഞ തെരഞ്ഞെടുപ്പ് കമ്മീഷന് ...\nമാമാങ്കം സിനിമയുമായി ഇനി സജീവിന് യാതൊരു ബന്ധവുമില്ല; വെളിപ്പെടുത്തലുമായി നിര്‍മ്മാതാവ്\nകഴിഞ്ഞ കുറച്ച് നാളുകളിലായി മലയാള സിനിമാ മേഖലയിലെ ചര്‍ച്ച വിഷയമാണ് മാമങ്കം എന്ന ചിത്രം. ആ സിനിമാ വിവാദത്തില് വിശദീകരണവുമായി രംഗത്ത് എത്തിയിരിക്കുകയാണ് ചിത്രത്തിന്റെ നിര്‍മ്മാതാവ് വേണു ...\nകൊച്ചി: മലയാളത്തിലെ പ്രമുഖ നിര്‍മ്മാതാവ് പീഡിപ്പിച്ചെന്ന യുവനടിയുടെ പരാതിയില് പുതിയ വഴിത്തിരിവ്. പീഡനത്തിന് പിന്നില് ബ്ലാക്ക്മെയിലിംഗ് സംഘമാണെന്നാണ് സൂചന. കേസ് ഒഴിവാക്കാന് ആറ് കോടി രൂപ നല്‍കണമെന്ന് ...


യുകെയിലെ പെണ്‍കുട്ടികളും യുവതികളും സന്തുഷ്ടരല്ലെന്ന് പഠനം; കാരണങ്ങള് ഇവയാണ് | Malayalam UK\nയുകെയിലെ പെണ്‍കുട്ടികളും യുവതികളും സന്തുഷ്ടരല്ലെന്ന് പഠനം; കാരണങ്ങള് ഇവയാണ്\nSeptember 19 05:55 2018 by News Desk 1\tPrint This Article\nകഴിഞ്ഞ പത്തു വര്‍ഷത്തിനുള്ളില് യുകെയിലെ പെണ്‍കുട്ടികളിലെയും യുവതികളിലെയും സന്തുഷ്ടിയുടെ നിരക്ക് സാരമായി കുറഞ്ഞതായി പഠനം. 25 ശതമാനം പേര് മാത്രമാണ് തങ്ങള് സന്തുഷ്ടരാണെന്ന് വെളിപ്പെടുത്തിയത്. 2009ല് ഈ നിരക്ക് 41 ശതമാനമായിരുന്നു. പരീക്ഷകളും സോഷ്യല് മീഡിയയും സൃഷ്ടിക്കുന്ന സമ്മര്‍ദ്ദമാണ് ഈ അസന്തുഷ്ടിക്ക് കാരണമെന്ന് സര്‍വേയില് പങ്കെടുത്തവരില് ഭൂരിപക്ഷവും ചൂണ്ടിക്കാണിക്കുന്നു. ഗേള്‍ഗൈഡിംഗ് ഓര്‍ഗനൈസേഷനു വേണ്ടി ഏഴ് മുതല് 21 വയസു വരെയുള്ളവരില് നടത്തിയ ആറ്റിറ്റിയൂഡ് സര്‍വേയിലാണ് ഈ വിവരങ്ങള് ഉള്ളത്. പ്രായമേറിയവരിലാണ് അസന്തുഷ്ടിയുടെ നിരക്ക് ഏറെയെന്നും പഠനം പറയുന്നു.\n17 മുതല് 21 വയസു വരെ പ്രായമുള്ളവരില് 27 ശതമാനത്തിലേറെ പെണ്‍കുട്ടികള് തങ്ങള് സന്തുഷ്ടരല്ലെന്ന് പറഞ്ഞു. 2009ല് ഇത് വെറും 11 ശതമാനം മാത്രമായിരുന്നു. ഈ അസന്തുഷ്ടി ഇവരുടെ ആത്മവിശ്വാസത്തെ 61 ശതമാനവും ആരോഗ്യത്തെ 50 ശതമാനവും ബന്ധങ്ങളെ 49 ശതമാനവും പഠനത്തെ 39 ശതമാനവും ബാധിക്കുന്നതായാണ് കണ്ടെത്തിയിട്ടുള്ളത്. 69 ശതമാനം പേരില് സ്‌കൂള് പരീക്ഷകളാണ് അവരുടെ മാനസിക സമ്മര്‍ദ്ദത്തിന് പ്രധാന കാരണം. 59 ശതമാനം പേര്‍ക്ക് സോഷ്യല് മീഡിയയില് നിന്നുണ്ടാകുന്ന സമ്മര്‍ദ്ദങ്ങളും അസന്തുഷ്ടിക്ക് കാരണമാകുന്നുണ്ട്.\nഅഞ്ചു വര്‍ഷം മുമ്പുണ്ടായിരുന്നതിനേക്കാള് സോഷ്യല് മീഡിയയില് നിന്ന് ദയാരഹിതമായി പെരുമാറ്റങ്ങളും ഭീഷണികളും മോശം പെരുമാറ്റങ്ങളും വര്‍ദ്ധിച്ചിട്ടുണ്ട്. ഇതാണ് സോഷ്യല് മീഡിയ ഉയര്‍ത്തുന്ന വെല്ലുവിളി. 1900 പെണ്‍കുട്ടികളിലാണ് സര്‍വേ നടത്തിയത്. പെണ്‍കുട്ടികള് ഓണ്‍ലൈനില് ഏറെ സമയം ചെലവഴിക്കുന്നതായും അവരുടെ സാമൂഹ്യ ജീവിതം കുറഞ്ഞു വരുന്നതായും സര്‍വേ ആശങ്കപ്പെടുന്നു. വ്യക്തിബന്ധങ്ങളാണ് സാമൂഹിക സന്തുഷ്ടിയുടെ പ്രധാന ഘടകം. കഴിഞ്ഞ പത്തു വര്‍ഷങ്ങളില് പെണ്‍കുട്ടികളുടെ സോഷ്യലൈസേഷനില് വന് ഇടിവാണ് ഉണ്ടായിരിക്കുന്നതെന്നും പഠനം വ്യക്തമാക്കുന്നു.\nവസ്ത്രം മാറ്റി ലൈംഗികവേഴ്ചയ്ക്ക് ശ്രമിച്ചു; ഐ.സി.യുവില് കിടന്ന പതിനാറുകാരിക്ക് നേരെ ലൈംഗിക അതിക്രമം, മെയില് നേഴ്‌സുമാര് അറസ്റ്റിൽ


അപമാനിക്കുന്ന പരാമർശം നിയമവ്യവസ്ഥയോടുള്ള വെല്ലുവിളി! പരാമർശങ്ങളിൽനിന്ന് ചലച്ചിത്ര പ്രവർത്തകർ വിട്ടു നിൽക്കണം; നടിക്കു പിന്തുണയുമായി വിമൻ ഇൻ കളക്ടീവ് - RashtraDeepika\nഅപമാനിക്കുന്ന പരാമർശം നിയമവ്യവസ്ഥയോടുള്ള വെല്ലുവിളി! പരാമർശങ്ങളിൽനിന്ന് ചലച്ചിത്ര പ്രവർത്തകർ വിട്ടു നിൽക്കണം; നടിക്കു പിന്തുണയുമായി വിമൻ ഇൻ കളക്ടീവ്\nTuesday June 27, 2017 Support\nകൊച്ചി: ആക്രമിക്കപ്പെട്ട നടിക്കെതിരായ പരാമർശങ്ങളിൽ നടിക്കു പിന്തുണയുമായി മലയാള സിനിമയിലെ വനിതാ ചലച്ചിത്ര പ്രവർത്തകരുടെ സംഘടന വിമൻ ഇൻ കളക്ടീവ്. നടിക്കെതിരായ പരാമർശങ്ങളിൽനിന്ന് ചലച്ചിത്ര പ്രവർത്തകർ വിട്ടു നിൽക്കണം. അപമാനിക്കുന്ന പരാമർശം നിയമവ്യവസ്ഥയോടുള്ള വെല്ലുവിളിയാണെന്നും പ്രവർത്തകർ പറഞ്ഞു.\nപ്രതിയുമായി നടിക്കു സൗഹൃദമുണ്ടെന്ന് ദിലീപ് നേരത്തേ പറഞ്ഞിരുന്നു. പൾസർ സുനിയും നടിയും സുഹൃത്തുക്കളായിരുന്നെന്നാണ് സ്വകാര്യ ചാനൽ പരിപാടിയിൽ ദിലീപ് വെളിപ്പെടുത്തിയത്. നടിയെ നുണപരിശോധനയ്ക്കു വിധേയമാക്കണമെന്ന പരാമർശം നടൻ സലിം കുമാർ പിൻവലിക്കുകയും ചെയ്തിരുന്നു.\nമദ്യം വാങ്ങാനെത്തിയ യുവാവിനെ ബിവറേജ് ജീവനക്കാർ മർദിച്ചതായി പരാതി; ആവശ്യ പ്പെട്ട മദ്യം നൽകാത്തത് ചോദ്യം ചെയ്ത തിനാണ് ക്രൂരമായി മർദിച്ചത്; ബിവറേജ് ജീവനക്കാർക്കെതിരെ വ്യാപകപരാതി


സിംസാറുൽ ഹഖ് ഹുദവിയുടെ പഴയ വിദ്വേഷപ്രസംഗം പുറത്ത്: മുസ്ലിങ്ങൾ ഓണം ആഘോഷിക്കരുതെന്ന് ഉപദേശം | Muslims should stay away from celebration of other religions, says Simsarul haq Hudavi - Malayalam Oneindia\nPublished: September92019, 22:14 [IST]\nകോഴിക്കോട്: മതപ്രഭാഷകൻ സിംസാറുൽ ഹഖ് ഹുദവിയുടെ പഴയ വിദ്വേഷ പ്രസംഗം പുറത്ത്. ഓണം ക്രിസ്തുമസ്, പോലുളള അന്യമതസ്ഥരുടെ ആഘോഷങ്ങളിൽ മുസ്ലീങ്ങൾ പങ്കെടുക്കരുതെന്നും ഇത്തരം രീതികൾക്ക് ഇസ്ലാം മതം എതിരാണെന്നുമാണ് സിംസാറുൽ ഹഖ് ഹുദവി പറയുന്നത്. എസ്കെഎസ്എഫ് എഫ് വേദിയിൽ നടത്തിയ പ്രസംഗം സോഷ്യൽ മീഡിയയിൽ പ്രചരിക്കുകയാണ്. എന്നാൽ വർഷങ്ങൾക്ക് മുമ്പ് നടത്തിയ പ്രസംഗമാണ് ഇപ്പോൾ വൈറലായിരിക്കുന്നതെന്ന വാദവും ഉയരുന്നുണ്ട്.\nകോളേജിൽ നടക്കുന്ന ഓണം, ക്രിസ്മസ് ആഘോഷങ്ങളിൽ പങ്കെടുക്കുന്നതിൽ കുഴപ്പമുണ്ടോയെന്ന് വേദിയിൽ നിന്നും ഉയർന്ന ചോദ്യത്തിന് മറുപടിയായാണ് സിംസാറുൽ ഹഖ് ഹുദവിയുടെ വിശദീകരണം. മറ്റ് മതസ്ഥരുടെ ആഘോഷങ്ങളിൽ പങ്കെടുക്കാൻ നമുക്ക് കഴിയില്ല, പക്ഷെ ഇതിനെയെല്ലാം ഒരു തന്ത്രപരമായ രീതിയിൽ കൈകാര്യം ചെയ്യണമെന്നാണ് ഇദ്ദേഹം പറയുന്നത്. ഓണ സദ്യ കഴിക്കുന്നിടത്ത് എത്തിപ്പെട്ടാൽ മിഠായി വായിലിട്ട് തന്ത്രപരമായി അവിടെനിന്നും ഒഴിഞ്ഞുമാറുകയാണ് വേണ്ടതെന്ന് തുടങ്ങിയ തന്ത്രങ്ങളും സിംസാറുൽ ഹഖ് ഹുദവി തന്റെ പ്രസംഗത്തിൽ ഉപദേശിക്കുന്നുണ്ട്.\nകോളേജിൽ ഓണം, ക്രിസ്മസ് ആഘോഷങ്ങൾ വരുമ്പോൾ പങ്കെടുക്കാൻ പറ്റുമോയെന്നത് നല്ലൊരു ചോദ്യമാണ്. ഒരു പ്രശ്നം വരുന്ന വിഷയമാണത്. കാരണം ഇഫ്താർ പാർട്ടി പോലെ നമ്മൾ എന്തെങ്കിലും ചടങ്ങ് വെച്ചാൽ അവർ വരുന്നുണ്ട്. പെരുന്നാളിന് സ്വീറ്റ്സ് തരുന്നുണ്ട്. അപ്പോൾ നമ്മൾ അവരോടും അങ്ങോട്ട് അങ്ങനെ ആവണ്ടെയെന്നൊരു ചോദ്യം വരും. വളരെ നല്ലൊരു ചോദ്യമാണത്. ഇവിടെ വിഷയം നമുക്കത് സെലിബ്രേറ്റ് ചെയ്യാൻ പറ്റില്ല എന്നതാണ്.\nനമുക്ക് ഓണവും, ക്രിസ്മസും മറ്റ് മതങ്ങളുടെ ആഘോഷങ്ങളൊന്നും സെലിബ്രേറ്റ് ചെയ്യാൻ പാടുള്ളതല്ല. അത് ഡിപ്ലോമാറ്റിക്കായിട്ട് ചെയ്യണം. നമ്മൾ ഒരു പിരിവുമായി ചെന്നാൽ എല്ലാ ഹിന്ദുക്കളും എല്ലാ ജാതിക്കാരും പൈസ തരുന്നുണ്ട്. അപ്പോൾ അവരുടെ അമ്പലത്തിലെ പൂരം നടക്കുമ്പോൾ അവർ വരും. നമ്മൾ എന്താ ചെയ്യുക? നിങ്ങൾക്ക് തരാൻ പറ്റില്ലെന്ന് എന്റെ ഉസ്താദ് പറഞ്ഞിട്ടുണ്ടെന്ന് പറയാൻ പറ്റില്ലല്ലോ? അവിടെ വർഗീയ കലാപം വരെ സംഭവിച്ചേക്കാം.\nഅപ്പോൾ നമ്മൾ എന്താണ് ചെയ്യുക, ഡിപ്ലോമാറ്റിക്കായി പ്രവർത്തിക്കുക എന്ന് പറയില്ലേ, പൂരത്തിന് പിരിവിന് വരുന്ന ആളുകളോട് നമ്മൾ എന്താ പറയുക, എന്റെ ചങ്ങായി.. ഒന്നിങ്ങ് അകത്തേയ്ക്ക് വരൂ, ഒരു സ്വകാര്യം പറയാനുണ്ടെന്ന് പറയാം, പിന്നെ പൂരത്തിന് പലരും പൈസ തരും, ഇത് നിനക്ക് ചായകുടിക്കാനാ, 50 രൂപ പിടിച്ചോ, ഇത് അതിലേക്ക് കൂട്ടണ്ട, അവന് ഭയങ്കര സന്തോഷമേ ഉണ്ടാകുള്ളു. നിങ്ങൾ പൂരത്തെ സഹായിച്ചിട്ടില്ല, ആ വ്യക്തിയേയാണ് സഹായിച്ചത്. എന്നാൽ പൈസ കൊടുത്തോ കൊടുത്തു. എല്ലാരും 10 രൂപ വെച്ചെടുത്തോ എന്ന് അഞ്ചാളോടും പറയുമ്പോൾ അവർ ഹാപ്പിയായും. ഇങ്ങനെ നിങ്ങൾ അതിനെ ഡൈവേർട്ട് ചെയ്യണം. ഞാൻ തരൂല എന്ന് പറയണ്ട, നമ്മളെ അങ്ങനെയല്ല നബി പഠിപ്പിച്ചത്. സ്നേഹം കൊടുത്ത് മനുഷ്യർക്ക് ഹിദായത്തിന്റെ വഴി കാണിച്ചുകൊടുക്കണമെന്നാണ്.\nഒരു ക്രിസ്മസ് ആഘോഷം നടക്കുകയാണ്, അതിൽ നമ്മൾക്ക് പങ്കെടുക്കാൻ പറ്റില്ല. ഓണ സദ്യ നടക്കുകയാണ്. വേഗം ചെന്ന് ഒരു മിഠായി വായിലിട്ട് പോവുക. പിന്നെ ഇപ്പോ തിന്നിട്ടെയുള്ളു മിഠായി, മധുരം ഇനി ഇങ്ങനെ തിന്നാൻ വയ്യ എന്ന് പറയുക. ഒരു മിഠായി കഴിക്കാതെ പോയി നുണ പറയേണ്ട, നുണ പറയാൻ പാടില്ല. നമ്മൾ അത് പറയില്ല. സത്യം പറഞ്ഞിട്ട് തന്നെ ഒരു ട്രിക്കിലൂടെ ഒഴിഞ്ഞ് മാറണം. അത് ഞാൻ നിങ്ങൾക്ക് പറഞ്ഞ് തരേണ്ട ആവശ്യം ഇല്ലല്ലോ? നമുക്ക്ത് ലൈവ് പാർട്ടിസിപ്പേറ്റ് ചെയ്യാൻ പറ്റുന്നതല്ല- പ്രസംഗത്തിൽ സിംസാറുൽ ഹഖ് ഹുദവി പറയുന്നു. നേരത്തെയും സമാനമായ പരാമർശങ്ങൾ നടത്തുകയും വിവാദമാവുകയും ചെയ്തിട്ടുണ്ട്. പ്രസംഗത്തിനെതിരെ വലിയ വിമർശനമാണ് സമൂഹമാധ്യമങ്ങളിൽ ഉയരുന്നത്.\nhate speech islam muslim viral പ്രസംഗം മുസ്ലീം വൈറല്\nMuslims should stay away from celebration of other religions, says Simsarul haq Hudavi\nStory first published: Monday, September 9, 2019, 22:14 [IST]


Ranjith response to his meeting with dileep ദിലീപിനെ വീട്ടില്\nതാന് പോയത് ഫിയോകിന്റെ പ്രതിനിധികള് ക്ഷണിച്ചതുകൊണ്ട്; ദിലീപിനെ വീട്ടില് പോയി കണ്ടതല്ലെന്ന് രഞ്ജിത്ത്\nനടന് ദിലീപുമായി ഫിയോക് യോഗത്തിലെ വേദി പങ്കിട്ട വിഷയത്തില് പ്രതികരണവുമായി സംവിധായകന് രഞ്ജിത്ത്. ദിലീപിനെ താന് വീട്ടില് പോയി കണ്ടതല്ലെന്ന് രഞ്ജിത്ത് പ്രതികരിച്ചു. ഫിയോകിന്റെ പ്രതിനിധികള് ക്ഷണിച്ചതുപ്രകാരമാണ് താന് അവിടെ പോയത്. അതിനുള്ള സ്വാതന്ത്ര്യം സര്‍ക്കാര് നല്‍കിയിട്ടുണ്ടെന്നും രഞ്ജിത്ത് പറഞ്ഞു.\n‘തനിക്കൊപ്പം മധുപാലും വേദി പങ്കിട്ടിരുന്നു. ദിലീപും ഞാനും കൂടെ നാളെ ഒരു ഫ്‌ളൈറ്റില് യാത്ര ചെയ്യേണ്ടിവന്നാല് എനിക്കിറങ്ങി ഓടാന് പറ്റുമോ? അത്രയേയുള്ളൂ. കേരളത്തിലെ മുഴുവന് തീയറ്ററുകളുടെയും ഉടമയല്ല ദിലീപ്. അവരുടെ സംഘടനകളുടെ സെക്രട്ടറിയാണ് എന്നെ വിളിക്കുന്നത്, ദിലീപല്ല. ദിലീപിനൊപ്പം ഇരുന്നതില് എനിക്കൊന്നും തോന്നിയില്ല. അതില് കൂടുതല് ഒന്നും വിശദീകരിക്കേണ്ട കാര്യമില്ല’. രഞ്ജിത്ത് പറഞ്ഞു.\nഫിയോക് ബൈലോ കമ്മിറ്റി യോഗത്തിലാണ് ചലച്ചിത്ര അക്കാദമി ചെയര്‍മാന് രഞ്ജിത്തും ദിലീപും ഒരേ വേദി പങ്കിട്ടത്.ആജീവനാന്ത ചെയര്‍മാന്, വൈസ് ചെയര്‍മാന് പദവികള് ഒഴിവാക്കുന്ന കാര്യം ഇന്ന് ചേരുന്ന യോഗത്തില് ചര്‍ച്ച ചെയ്യുമെന്ന് നേരത്തെ റിപ്പോര്‍ട്ടുകളുണ്ടായിരുന്നു. രഞ്ജിത്തിനെ വേദിയിലിരുത്തി പുകഴ്ത്തിയ ദിലീപ് ചലച്ചിത്ര അക്കാദമി ചെയര്‍മാന് സ്ഥാനത്തിരിക്കാന് രഞ്ജിത്ത് യോഗ്യനാണെന്ന് പറഞ്ഞു. ഫിയോകിന്റെ ആജീവനാന്ത ചെയര്‍മാനാണ് ദിലീപ്. ആന്റണി പെരുമ്പാവൂരാണ് വൈസ് ചെയര്‍മാന്. ആന്റണി പെരുമ്പാവൂര് ഇന്നത്തെ യോഗത്തില് പങ്കെടുത്തില്ല.\nRead Also : വധഗൂഡാലോചനാ കേസ്; ദിലീപ് തെളിവുകള് നശിപ്പിച്ചെന്ന് സര്‍ക്കാര് ഹൈക്കോടതിയില്\nഐഎഫ്എഫ്കെ ഉദ്ഘാടന വേദിയില് ഭാവന അതിഥിയായി എത്തിയപ്പോള് രഞ്ജിത്താണ് സ്വീകരിച്ചത്. പോരാട്ടത്തിന്റെ പെണ്‍പ്രതീകമെന്ന് വിശേഷിപ്പിച്ച് കൊണ്ടായിരുന്നു രഞ്ജിത് ഭാവനയെ വേദിയിലേക്ക് ക്ഷണിച്ചത്. ഇതിന് പിന്നാലെ നടിയെ ആക്രമിച്ച കേസില് ദിലീപ് ജയിലിലായിരുന്നപ്പോള് രഞ്ജിത്ത് കാണാന് പോയ സംഭവത്തെ വിമര്‍ശിച്ച് നിരവധി പേര് രംഗത്തെത്തിയിരുന്നു.\nStory Highlights: Ranjith response to his meeting with dileep\nRead more on: dileep | ranjith


MG Motor India: Electric vehicle: ഇലക്ട്രിക്ക് എസ്‍യുവിയുടെ വരവിനു മുൻപ് ചാർജിങ് സ്റ്റേഷനുകൾ ഒരുക്കാൻ എംജി മോട്ടോർ - mg motor india ties up with delta electronics to set up ev charging stations ahead of zs ev suv launch | Samayam Malayalam\nmg motor india ties up with delta electronics to set up ev charging stations ahead of zs ev suv launch\nElectric vehicle: ഇലക്ട്രിക്ക് എസ്‍യുവിയുടെ വരവിനു മുൻപ് ചാർജിങ് സ്റ്റേഷനുകൾ ഒരുക്കാൻ എംജി മോട്ടോർ\nSamayam Malayalam | Updated: 30 Aug 2019, 01:09:00 PM\nഡെൽറ്റ ഇലക്രോണിക്സുമായി ചേർന്നു സ്വകാര്യ പാർക്കിംഗ് സ്ഥലങ്ങളിൽ എസി (ആൾട്ടർനേറ്റിംഗ് കറന്റ്) ചാർജിങ് സംവിധാനങ്ങൾ ZS EV-യുടെ വരവിനു മുന്പായി എംജി മോട്ടോർ ഒരുക്കാൻ ധാരണയായി.\nഅടുത്ത വർഷം ഇന്ത്യയിൽ ലോഞ്ച് ചെയ്യാനുദ്ദേശിക്കുന്ന ഇലക്ട്രിക്ക് എസ്‍യുവിയുടെ വരവിനു മുൻപായി ചാർജിങ് സ്റ്റേഷനുകൾ തയ്യാറാക്കാനുള്ള തീവ്രപരിശ്രമത്തിലാണ് എംജി മോട്ടോർ. ഇതിന്റെ ഭാഗമായി ഇലക്ട്രിക്ക് വാഹനങ്ങളുടെ ചാർജിങ് സംവിധാനങ്ങൾ നിർമിക്കുന്നതിൽ വിദഗ്ധരായ ഡെൽറ്റ ഇലക്ട്രോണിക്സ് ഇന്ത്യയുമായി എംജി മോട്ടോർ ഇന്ത്യ കരാറൊപ്പിട്ടു.\nസഹകരണത്തിന്റെ ഭാഗമായി വീടുകൾ, ഓഫീസുകൾ പോലുള്ള സ്വകാര്യ പാർക്കിംഗ് സ്ഥലങ്ങളിൽ എസി (ആൾട്ടർനേറ്റിംഗ് കറന്റ്) ചാർജിങ് സംവിധാനങ്ങൾ ഡെൽറ്റ ഇലക്ട്രോണിക്സ് സ്ഥാപിക്കും. എംജി ഉപഭോക്താക്കൾക്ക് പണച്ചിലവില്ലാതെ ചാർജ് ചെയ്യാൻ പാകത്തിനാവും ഇത്തരം ചാർജിങ് സ്റ്റേഷനുകൾ നിർമിക്കുകയെന്നു എംജി മോട്ടോർ അറിയിച്ചു. യുകെ, തായ്‌ലൻഡ്, ചൈന വിപണികളിൽ വിൽക്കുന്ന ZS EV എസ്‍യുവിയാണ് 2020-ന്റെ ആദ്യപാദത്തിൽ ഇന്ത്യൻ വിപണിയിലെത്തിക്കാൻ എംജി മോട്ടോർ തയ്യാറാക്കുന്നത്.\nഇന്ത്യയുടെ ഇലക്ട്രിക്ക് വാഹന മാറ്റത്തിൽ എംജി മോട്ടറിനു ചുക്കാൻ പിടിക്കാൻ ഡെൽറ്റയുമായുള്ള സഹകരണം സഹായകരമാകുമെന്ന് കമ്പനിയുടെ ചീഫ് കൊമേർഷ്യൽ ഓഫീസർ ഗൗരവ് ഗുപ്ത അഭിപ്രായപ്പെട്ടു. സാധാരണ ചാർജിങ് സംവിധാനങ്ങളിലും ഫാസ്റ്റ് ചാർജിങ് രീതികളിലും തങ്ങളുടെ പ്രവർത്തനങ്ങളെ വിപുലപ്പെടുത്താൻ ഡെൽറ്റയുമായുള്ള സഹകരണം മുതൽകൂട്ടാവുമെന്നു ഗൗരവ് ഗുപ്ത കൂട്ടിച്ചേർത്തു.\nഡെൽറ്റയുമായുള്ള സഹകരണം കൂടാതെ, ഇന്ത്യയിലെ ആദ്യ 50kW DC ഫാസ്റ്റ് ചാർജിങ് സംവിധാനം തിരഞ്ഞെടുത്ത ഡീലർഷിപ്പുകളിൽ തയ്യാറാകുമെന്ന് എംജി മോട്ടോർ ഇന്ത്യ കഴിഞ്ഞ മാസം പ്രഖ്യാപിച്ചിരുന്നു. ഫിന്നിഷ് കമ്പനിയായ ഫോർട്ടത്തോട് ചേർന്നു സ്ഥാപിക്കുന്ന ഡിസി ചാർജിങ് സംവിധാനവും, ഡെൽറ്റയോടൊപ്പമുള്ള എസി ചാർജിങ് സംവിധാനവും ZS EV-യുടെ ഇന്ത്യൻ രംഗപ്രവേശം സുഗമമാക്കുമെന്നു എംജി മോട്ടോർ കണക്കു കൂട്ടുന്നു.\nചൈനീസ് വാഹന ഭീമന്മാരായ SAIC-യുടെ സബ്സിഡിയെറിയായ എംജി മോട്ടോർ ഈ അടുത്താണ് ഇന്ത്യയിൽ പ്രവർത്തനമാരംഭിച്ചത്. ടാറ്റ ഹരിയേർ, ജീപ്പ് കോമ്പസ്, ഹ്യൂണ്ടായ് റ്റ്യുസോൺ, മഹിന്ദ്ര എക്സ്യുവി 500 എന്നിവയോടു മത്സരിക്കുന്ന ഹെക്ടറാണ് എംജി മോട്ടോർ ഇന്ത്യയുടെ ആദ്യ വാഹനം. 12.18 ലക്ഷം അടിസ്ഥാന വില വരുന്ന ഹെക്ടറിന് 21,000-ൽ ഓർഡറുകൾ ലഭിച്ചതിനെത്തുടർന്ന് ബുക്കിംഗ് തത്കാലം നിർത്തിവച്ചിരിക്കുകയാണ്.\nഎംജി മോട്ടോർ ZS EV\nഇലക്ട്രിക്ക് വാഹനങ്ങളെ പ്രോത്സാഹിപ്പിക്കുന്ന കേന്ദ്ര സർക്കാരിന്റെ നീക്കങ്ങളോട് യോജിച്ചാണ് എംജി മോട്ടോർ ZS EV ഇലക്ട്രിക്ക് എസ്‍യുവിയെ ഇന്ത്യയിൽ അവതരിപ്പിക്കുക. 262 കിലോമീറ്ററോളം റേഞ്ച് നൽകുന്ന 44.5kWh ബാറ്ററി പാക്കാണ് ZS EV-യിൽ. 7kW AC കറന്റിൽ7മണിക്കൂർ മതി പൂർണമായും ചാർജാവൻ. 50kW DC ഫാസ്റ്റ് ചാർജിങ് സവിധാനത്തിലാണെങ്കിലോ, വെറും 40 മിനിറ്റ് മതി 80 ശതമാനം ബാറ്ററി ചാർജ് ആവാൻ. 143 എച്ച്പി കരുത്തും 353 എൻഎം ടോർക്കും ഉപാദിപ്പിക്കുന്ന ഇലക്ട്രിക്ക് മോട്ടോർ, ഓട്ടോമാറ്റിക് ഗിയർബോക്‌സ് വഴി മുൻചക്രങ്ങളെയാണ് ചലിപ്പിക്കുക.\n50kW DC ഫാസ്റ്റ് ചാർജിങ് സംവിധാനം ആദ്യമെത്തുന്ന ഡൽഹി, ഹൈദരാബാദ്, മുംബൈ, ബെംഗളൂരു, അഹമ്മദാബാദ് എന്നി നഗരങ്ങളിലാവും ZS EV-ന്റെ ആദ്യഘട്ടവില്പന. ഭാഗങ്ങളായി ഇന്ത്യയിലെത്തിച്ചു ഇവിടെ കൂട്ടിച്ചേർക്കുന്ന രീതി (കംപ്ലീറ്റ്ലി നോക്കട് ഡൌൺ യൂണിറ്റ്) വഴി വില ഏകദേശം 25 ലക്ഷത്തിൽ പിടിച്ചുനിർത്താനാവും എംജി മോട്ടോർ പരിശ്രമിക്കുക. ആ വിലയിൽ ഈയടുത്ത് വിപണിയിലിറങ്ങിയ ഹ്യുണ്ടായിയുടെ കോണയുമായാവും എംജി ZS EV കൊമ്പുകോർക്കുക.\nകൊറോണ കാലത്ത് ഓൺലൈൻ വില്പന പൊടിപൊടിച്ച് മാരുതി; ബുക്കിങ...\nലോക്ക്ഡൗണിനിടെ പോർഷ പാനമേറ സ്വന്തമാക്കി കോഹ്‌ലി...\nഫെറാറിയല്ല, റോൾസ് റോയ്‌സുമല്ല! സണ്ണി ലിയോണിന്റെ സ്വപ്നവ...\nNew Mahindra Bolero Pickup Price: നഗരങ്ങൾക്കായി ഒരു പിക്കപ്പ്- ഇത് ബൊളേറോ സിറ്റി പിക്കപ്പ്!ആര്‍ട്ടിക്കിള് ഷോ\nഎംജി മോട്ടോർ ഇലക്ട്രിക്ക് വാഹനങ്ങൾ MG Motor India mg hector mg electric suv\nWeb Title : mg motor india ties up with delta electronics to set up ev charging stations ahead of zs ev suv launch\n120 കിലോമീറ്റർ വേഗയിൽ നിസർഗ; മുംബൈയിൽ 31 വിമാന സർവീസുകൾ റദ്ദാക്കി, നേരിടേണ്ടത് നൂറ്റാണ്ടിലെ ആദ്യ ചുഴലിക്കാറ്റിനെ\n'ഈ രോഗം വീട്ടില് തന്നെ മാറ്റാനാകും'; അശ്ലീല കമന്റുകള്‍ക്ക് മറുപടിയുമായി നടി വിനീത കോശി


തിളക്കമാര്‍ന്ന ചര്‍മ്മത്തോടെ ഉണരാന് | Great Tips To Wake UP With A Growing Skin - Malayalam BoldSky\n» തിളക്കമാര്‍ന്ന ചര്‍മ്മത്തോടെ ഉണരാന്\nതിളക്കമാര്‍ന്ന ചര്‍മ്മത്തോടെ ഉണരാന്\nPublished: Saturday, January 7, 2017, 21:37 [IST]\nരാവിലെ എഴുന്നേറ്റ് കണ്ണാടിക്ക് മുന്‍പില് നില്‍ക്കുമ്പോള് നിങ്ങള് വളരെ സുന്ദരിയായി തോനുകയാണെങ്കില് എത്രമാത്രം സന്തോഷകരമായിരിക്കും അന്നത്തെ ദിവസം. എല്ലാവര്‍ക്കും രാവിലെ സുന്ദരിയായി എഴുന്നേല്‍ക്കാം പക്ഷേ മേക്കപ്പിനെ ആശ്രയിക്കേണം\nമേക്കപ്പില്ലാതെ തന്നെ നിങ്ങളുടെ ചര്‍മ്മവും , ശരീരവും വളരെ തിളക്കമുള്ളതും ഉന്‍മേഷമുള്ളതായും തോനിക്കാന് എല്ലാര്‍ക്കും ആഗ്രഹമുളമുള്ള കാര്യം തന്നെയാണ്.\nമേക്കപ്പില്ലാതെ തന്നെ നിങ്ങള്‍ക്ക് രാവിലെ വളരെ മനോഹരമാവും ഫ്രഷ് ആയതുമായ ചര്‍മ്മത്തോടെ ഉണരാന് ഞങ്ങള് വളരെ ലളിതമായ മാര്‍ഗം പറഞ്ഞുതരാം.\nനിങ്ങള് രാവിലെ ഉണര്‍ന്നു കഴിഞ്ഞാല് ഉടനെ തന്നെ തണുത്ത വെള്ളത്തില് മുഖം കഴുകുക. ഇത് നിങ്ങളുടെ ചര്‍മ്മത്തിന്റെയും ശരീരത്തിന്റെയും യൗവനം നിലനിര്‍ത്തുന്നു. തണുത്ത വെള്ളം നിങ്ങളുടെ വീര്‍ത്ത കണ്ണുകളും , കണ്ണിലെ റെഡ്‌നസും മാറാന് സഹായിക്കുന്നു. തണുത്ത വെള്ളം നിങ്ങളുടെ മുഖം പഴയതുപോലെ മാറ്റാന് വേണ്ടി മാത്രമല്ല മുഖത്തെ ചുളിവുകളും മാറ്റുന്നു. മുഖത്ത് തളുത്ത വെള്ളം തളിക്കുന്നത് നിങ്ങളുടെ ചര്‍മ്മത്തിന് മൊത്തത്തില് ഉന്മേഷം നല്‍കുന്നതാണ്.\nതണുത്ത വെള്ളത്തില് കുളി\nധാരാളം പേര് അതി രാവിലെയുള്ള കുളി ഇഷ്ടപ്പെടുന്നില്ല. അതി രാവിലെയുള്ള കുളി നിങ്ങളുടെ ചര്‍മ്മത്തിന്റെ യൗവനം നിലനിര്‍ത്തും. കൂടാതെ നിങ്ങളുടെ ചര്‍മ്മത്തിന് ഉന്മേഷവും ഉല്‍സാഹവും നല്‍കുന്നതാണ്. എന്നാല് രാവിലെ ഇളം ചൂടുവെള്ളത്തില് കുളിക്കണമെന്നുള്ളവര്‍ക്ക് ചൂടുവെള്ളത്തില് കുളിച്ചതുകൊണ്ട് നിങ്ങളുടെ ചര്‍മ്മത്തിന് വലിയ ആഘാതമൊന്നും വരാന് പോവുന്നില്ല , എന്നിരുന്നാലും കുളികഴിഞ്ഞ് ഒരു കപ്പ് തണുത്ത വെള്ളം ശരീരത്തില് ഒഴിക്കേണ്ടതാണ്. തണുത്ത വെളളം ഉപയോഗിച്ച് ശരീരം കഴുകുന്നത് ചര്‍മ്മത്തില് ഉണ്ടാവുന്ന ചെറിയ സുഷിതങ്ങള് ചുരുങ്ങാന് സഹായിക്കുന്നതാണ്.\nരാവിലെ വ്യായാമം ചെയ്യുക. അതി രാവിലെയുളള വ്യായാമം നിങ്ങളുടെ ശരീരത്തിലേക്കുള്ള രക്ത പ്രവാഹം കൂട്ടുന്നു. കൂടാതെ ഊര്‍ജം ഉത്തേജിപ്പിക്കുന്നു , ശരീരത്തിലെ ആവിശ്യത്തില് കൂടുതല് ഉള്ള കലോറി ഉരുക്കികളയുകയും നിങ്ങളുടെ മനസ്സ് ക്ലിയറാക്കുകയും ചെയ്യുന്നു. ഇത് നിങ്ങള്‍ക്ക് തിളക്കമുള്ളയും ഉന്‍്മേഷമുള്ളതുമായ ചര്‍മ്മം ലഭിക്കാന് സഹായിക്കുന്നു.\nധാരാളം വെള്ളം കുടിക്കുന്നത് നിങ്ങളുടെ ശരീരത്തിലെ വെള്ളത്തിന്റെ അളവ് വര്‍ദ്ധിപ്പിക്കുന്നു. ഇത് നിങ്ങളുടെ ശരീരത്തെ കൂടുതല് സമയം ഹൈഡ്രേറ്റഡ് ആയി നിലനിര്‍ത്താന് സഹായിക്കും. ശരീരത്തില് ആവിശ്യത്തിന്്് വെള്ളമില്ലാത്ത അവസ്ഥ നിങ്ങളുടെ ചര്‍മ്മത്തെ ഡ്രൈ ആക്കുകയും , ചുളിവുകള് വരാനും , ഡാര്‍ക്ക് സര്‍ക്കിള്‍സ് വരാനും ഇടയാക്കുന്നു.\nബ്രൈറ്റ് നിറങ്ങള് ഉപയോഗിക്കുക.\nബ്രൈറ്റ് നിറങ്ങള് ഉപയോഗിക്കുന്നത് ഇത് നിങ്ങളെ സന്തോഷകരമായ ജീവിതം നയിക്കാന് സഹായിക്കുന്നതാണ്. നിങ്ങള് മാസത്തിലെ ആ ദിവസങ്ങളില് ക്ഷീണിച്ചതായും , നിരുല്‍സാഹപ്പെട്ടതായും തോനിക്കുന്നതാണ്. ഇത്തരം ദിവസങ്ങളില് ബ്രൈറ്റ് നിറങ്ങള് ഉപയോഗിക്കുന്നത് നിങ്ങളുടെ വ്യക്തിത്വം പോസ്റ്റീവായി തോനിക്കുന്നതാണ്.\nGreat Tips To Wake UP With A Growing Skin\nGreat Tips To Wake UP With A Growing Skin, Read more to know about\nStory first published: Saturday, January 7, 2017, 21:37 [IST]


Subject: Re: FILM News, Discussion Sun Dec 11, 2011 11:18 am\nചാക്കോച്ചനെ മോഹന്‍ലാല് ഞെട്ടിച്ചപ്പോള്\nമഞ്ഞില് വിരിഞ്ഞ പൂക്കള് എന്ന ചിത്രത്തിലൂടെ മോഹന്‍ലാലിനെ പ്രതിനായകനാക്കി അവതരിപ്പിച്ച ഫാസില് അനിയത്തി പ്രാവിലൂടെ മലയാളികള്‍ക്ക് ചാക്കോച്ചനെന്ന ചോക്ലേറ്റ് നായകനേയും സമ്മാനിച്ചു.\nപിന്നീട് ഫാസില് മലയാള സിനിമയ്ക്ക് സമ്മാനിച്ച ഈ രണ്ടു നടന്‍മാരും ഒട്ടേറെ ചിത്രങ്ങളിലഭിനയിച്ചു. പലപ്പോഴും കണ്ടുമുട്ടി. എന്നാല് അടുത്തിടെ ഒരു സിനിമാവാരിക ഈ രണ്ടു നടന്‍മാരേയും ഒന്നിപ്പിച്ചു. യുവനടനായ ചാക്കോച്ചന് ലാലേട്ടനെ കുറിച്ചുള്ള തന്റെ ഓര്‍മ്മകള് പങ്കുവയ്ക്കുകയും ചെയ്തു.\nലാലേട്ടനെ മുന്‍പ് പലപ്പോഴും കണ്ടിട്ടുണ്ടെങ്കിലും അദ്ദേഹവുമായി കൂടുതല് അടുത്തത് ഹരികൃഷ്ണന്‍സിന്റെ സെറ്റില് വച്ചാണെന്ന് ചാക്കോച്ചന്. ലാലേട്ടനുമായി സംസാരിയ്ക്കുമ്പോള് വളരെ അടുത്ത ഒരാളോട് ഇടപഴകുന്നതു പോലെ തോന്നും. വളരെ ഫ്രീയായിട്ടാണ് പെരുമാറുക. പെട്ടന്ന് എല്ലാവരുമായി അടുക്കുന്ന സ്വഭാവക്കാരനാണ്.\nഎങ്കിലും ഒരുമിച്ച് ക്യാമറയ്ക്ക് മുന്നില് നിന്നപ്പോള് ലാലേട്ടന് തന്നെ ഞെട്ടിച്ചെന്ന് ചാക്കോച്ചന് ഓര്‍മ്മിച്ചു. ഡയറക്ടര് ആക്ഷന് പറയുന്നതിന് മുന്‍പു വരെ കളിച്ചും ചിരിച്ചും നില്‍ക്കുന്ന ഒരാളായിരിക്കും ലാല്.\nഎന്നാല് ആക്ഷന് പറഞ്ഞാല് ലാലേട്ടന്റെ മുഖത്ത് നിമിഷ വേഗത്തില് അഭിനയം വരും. അപ്പോള് ഒപ്പം നില്‍ക്കുന്നവര് പതറിപ്പോവും. തൊട്ടുമുന്‍പ് ചിരിച്ചു നിന്ന അതേ മൂഡിലാവും നമ്മള്. സീരിയസായിട്ടുള്ള ഒരു സീനിലാണ് അഭിനയിക്കേണ്ടി വരുന്നതെങ്കില് കുടുങ്ങിപ്പോവും.\nലാലേട്ടനൊപ്പം ഒരുമിച്ച് ക്യാമറയ്ക്ക് മുന്നിലെത്തിയപ്പോള് ചിരി അമര്‍ത്തിപ്പിടിച്ച് അഭിനയിക്കേണ്ടി വന്നിട്ടുണ്ടെന്നും ചാക്കോച്ചന് വെളിപ്പെടുത്തി, ലാലേട്ടന്റെ അഭിനയത്തേക്കാള് തന്നെ അമ്പരപ്പിച്ചത് അദ്ദേഹം ഡബ്ബ് ചെയ്യുന്ന രീതിയാണെന്ന് ചാക്കോച്ചന് പറയുന്നു\nലാലേട്ടന്റെ ഡബ്ബിങ്ങും രസകരം\nഅഭിനയിക്കുന്നതു പോലെ തന്നെ അനായാസകരമായാണ് ലാലേട്ടന് ഡബ്ബു ചെയ്യുന്നതെന്ന് കുഞ്ചാക്കോ ബോബന്. ഒരിക്കല് മദ്രാസ് സ്റ്റുഡിയോയില് ചാക്കോച്ചനെത്തുമ്പോള് മോഹന്‍ലാല് അവിടെ ഡബ്ബ് ചെയ്തു കൊണ്ടിരിയ്ക്കുകയാണ്.\nലാലേട്ടന്റെ ഡബ്ബിങ് കാണാമല്ലോ എന്നു കരുതി ചാക്കോച്ചന് സ്റ്റുഡിയോയ്ക്ക് ഉളളില് ചെന്നു. ലാലേട്ടന് വളരെ കൂളായി ചമ്രം പടിഞ്ഞിരുന്ന് ഡബ്ബ് ചെയ്യുകയാണ്. ഇതു കണ്ട് താന് അമ്പരന്നു പോയെന്ന് ചാക്കോച്ചന്.\nതനിയ്ക്ക് പണ്ടെ ഇരുന്നു കൊണ്ട് ഡബ്ബു ചെയ്യാനറിയില്ല. ഡബ്ബ് ചെയ്യുമ്പോള് നിര്‍ബന്ധമായും നില്‍ക്കണം. ഇതൊക്കെ ലാലേട്ടന് പ്രതിഭാശാലിയാണെന്നതിനുള്ള ഉദാഹരണങ്ങളാണെന്ന് ചാക്കോച്ചന്.\nഹരികൃഷ്ണന്‍സിന് ശേഷം മാടമ്പി എന്ന ചിത്രത്തില് ലാലേട്ടനൊപ്പം അഭിനയിക്കാന് അവസരം ലഭിച്ചെങ്കിലും അത് നടന്നില്ല. പിന്നീട് കിലുക്കം കിലുകിലുക്കം എന്ന ചിത്രത്തിലാണ് ഇരുവരും ഒന്നിച്ചഭിനയിച്ചത്.\nലാലേട്ടന് അവതരിപ്പിച്ചതില് ഏറ്റവും ഇഷ്ടപ്പെട്ട കഥാപാത്രമേതെന്ന് ചോദിച്ചാല് ചാക്കോച്ചന് രണ്ടാമതൊന്ന് ആലോചിക്കേണ്ടതില്ല. കിരീടത്തിലെ സേതുമാധവന് തന്നെ ചാക്കോച്ചന്റെ ഫേവറേറ്റ്. അതിലെ ഇമോഷ്ണല് രംഗങ്ങളില് ലാലേട്ടന് സൂപ്പറായിട്ടുണ്ടെന്നും ചാക്കോച്ചന് പറയുന്നു.\nSubject: Re: FILM News, Discussion Sun Dec 11, 2011 11:20 am\nതമിഴ് നടന് ധനുഷിന്റെ കൊലവെറിപ്പാട്ടിന് ആദ്യം കാര്യമായ സപ്പോര്‍ട്ട് നല്‍കിയയാളാണ് അമിതാഭ് ബച്ചന്. ബച്ചന്റെ മകനും കൊലവെറിപ്പാട്ട് ഇഷ്ടപ്പെടുന്നവരുടെ കൂട്ടത്തിലാണ്. പക്ഷേ അത് പാടാന് തനിയ്ക്കാവില്ലെന്നാണ് അഭിഷേക് ബച്ചന് പറയുന്നത്.\nഅടുത്തിടെ മുംബൈയിലെത്തിയ ധനുഷ് അമിതാഭ് ബച്ചനുമായും അഭിഷേക് ബച്ചനുമായും കൂടിക്കാഴ്ച നടത്തിയിരുന്നു. അഭിയും ധനുഷും സംസാരിക്കുന്നതിനിടെ കൊലവെറി വിഷയമായി വന്നു. കൊലവെറിയുടെ പേരില് അഭി ധനുഷിനെ അഭിനന്ദിക്കുകയും ചെയ്തു.\nഅപ്പോള് അതിന്റെ ഹിംഗ്ലീഷ് വേര്‍ഷന് ധനുഷ് എങ്ങനെ പാടുമെന്ന് അഭിഷേക് ചോദിച്ചു. എന്നാല് തനിക്ക് ഹിന്ദി ഭാഷയുമായി അത്ര പരിചയം പോരെന്നും എന്നാല് ഹിന്ദിചേര്‍ത്ത് കൊലവെറി തയ്യാറാക്കിയാല് അത് പാടാന് അഭിയെ വിളിക്കുമെന്നുമായി ധനുഷ്.\nപക്ഷേ അഭി പറഞ്ഞത് തനിയ്ക്കതിന് പറ്റില്ലെന്നാണ്, സംഗീതം തനിക്ക് വഴങ്ങുന്നകാര്യമല്ലെന്നാണ് ഇതിന് കാരണമായി താരം പറഞ്ഞത്. ധനുഷിന് പാടാനുള്ള കഴിവുണ്ടെന്നും അഭിഷേക് പറഞ്ഞു.\nരജനീകാന്തിന്റെ മകള് ഐശ്വര്യയെ വിവാഹം ചെയ്തതുമുതലാണ് ധനുഷിനെക്കുറിച്ച് താന് അറിഞ്ഞതെന്നും അദ്ദേഹം വളരെ കഴിവുള്ളൊരു നടനും ഗായകനുമാണെന്നും അഭിഷേക് പറഞ്ഞു. ധനുഷിന്റെ ശബ്ദത്തില്‍ത്തന്നെ കൊലവെറിയുടെ ഹിന്ദി വേര്‍ഷന് കേള്‍ക്കാനാഗ്രഹമുണ്ടെന്നും അഭി പറഞ്ഞിട്ടുണ്ട്.\nSubject: Re: FILM News, Discussion Sun Dec 11, 2011 11:31 am\nathavarkku acting enthanennu arinhoodathathu kondathonda......Lalettante pole versatality ulla vere aarundu indian cinemayil......pinne kanan bhangi mathram nokkukayanenkil ente bombaykkaran manager parayarundu mammootye pole 60 vayassilum glamourous aaya vere oru nadanillannu......\nSubject: Re: FILM News, Discussion Sun Dec 11, 2011 11:33 am\nഅയ്യോ പാവം നോര്‍ത്ത് ഇന്ത്യന് കൂട്ടുകാരികള്...എത്ര നാളായി ഇത് തുടങ്ങിയിട്ട്?...ആയുര്‍വേദം ആണ് കേട്ടോ ഇതിനു ബെസ്റ്റ്...അധികം സമയം വൈകിക്കേണ്ട എന്നവരോട് പറഞ്ഞു കൊടുക്കൂ ഗ്രീഷ്മ... ;)\nSubject: Re: FILM News, Discussion Sun Dec 11, 2011 11:34 am\nacting nte karyattil mamootty lalettane kal etrayo better\nsouth india yil ninnum only madhavan and prthiraj aanu north indian favoutes...\nSubject: Re: FILM News, Discussion Sun Dec 11, 2011 11:35 am\nshareeram theere sradhikkunnilla lalettan\nSubject: Re: FILM News, Discussion Sun Dec 11, 2011 11:36 am\neettavum valiya thamasa.....[You must be registered and logged in to see this image.] [You must be registered and logged in to see this image.] [You must be registered and logged in to see this image.]\nSubject: Re: FILM News, Discussion Sun Dec 11, 2011 11:37 am\nryappanum fansoooooo athum north indiyil\nLast edited by Mansoor on Sun Dec 11, 2011 11:39 am; edited 1 time in total\nSubject: Re: FILM News, Discussion Sun Dec 11, 2011 11:38 am\nSubject: Re: FILM News, Discussion Sun Dec 11, 2011 11:41 am\noh so sad na.....\nSubject: Re: FILM News, Discussion Sun Dec 11, 2011 11:42 am\nrani mukharji, priyanka chopra, katrina okey prthiraj nte acting ne patti appreicate cheythittundu.prithiyude date nu fvendi wait cheyya avar..\nryappanum fansoooooo [You must be registered and logged in to see this image.] [You must be registered and logged in to see this image.] [You must be registered and logged in to see this image.] [You must be registered and logged in to see this image.] athum north indiyil [You must be registered and logged in to see this image.] [You must be registered and logged in to see this image.]\nayurvedathinekaalum best oru marunnu undu..\nSubject: Re: FILM News, Discussion Sun Dec 11, 2011 11:43 am\nmamookka yude acting ennu paryumbol athil oru paurusham undu..\nlaletanu venel bhavana, meera jasmine nte okey our pavam achan aay act cheyan kollam eni\nSubject: Re: FILM News, Discussion Sun Dec 11, 2011 2:30 pm\naaa eni epol kootu pidikkuka ye reksha ullu.....prithi yude uyarcha sahikkunilla..randinum\nsheriya raayumonu kurachu pokkam kooduthala\nSubject: Re: FILM News, Discussion Sun Dec 11, 2011 7:41 pm\nSubject: Re: FILM News, Discussion Sun Dec 11, 2011 7:42 pm


എല്ലാം കര്‍മ്മഫലം :: Janmabhumi Daily\nMonday 15 December 2014 7:19 pm IST\nഭൗതികമായ അറിവും വിദ്യാഭ്യാസവും ജീവിതാനുഭവവുംകൊണ്ട് പ്രകാശമാനമായ ഒരുതരം ബുദ്ധിശക്തി കൈവരും. അത്തരം ബുദ്ധിവികാസം ആധുനികയുഗത്തിലെ പ്രധാനമായ ഒരു സവിശേഷതയാണ്. പക്ഷേ സത്യവസ്തുവിനെ കണ്ടെത്താന് യോഗ്യമായ ബുദ്ധിയുടെ വികാസം ഇതില്‍നിന്ന് വിഭിന്നമാണ്. ആദ്യം സൂചിപ്പിച്ച ബുദ്ധി അഹന്തയുമായി ബന്ധപ്പെട്ടതാണ്. തന്മൂലം അത് സന്ദേഹത്തിനും വ്യാമോഹത്തിനും വിധേയമായിരിക്കും. എന്നാല് രണ്ടാമത് സൂചിപ്പിച്ച ബുദ്ധിയാകട്ടെ അഹന്തയറ്റതാണ്. ശ്രദ്ധയാല് അനുഗൃഹീതമാണ്. ശരണാഗതികൊണ്ട് മനനമുദ്രിതമാണ്. വിശുദ്ധവും കുശാഗ്രവും അചഞ്ചലവുമായ ഒരു ബുദ്ധിക്ക് മാത്രമേ അപാരതയില് നിന്നുള്ള അനുഭൂതികള് ഉള്‍ക്കൊള്ളാന് കഴിയൂ.ഭക്തന് ഉല്‍കൃഷ്ടമായ ബുദ്ധിയാണുള്ളത്. നിജമായ വിവേകവുമുണ്ട്. ഈശ്വരന് മാത്രമാണു സത്യമായിട്ടുള്ളതെന്നും ഭക്തനറിയാം. അയാള് സ്വധര്‍മ്മനിരതനായിരിക്കും. എന്തെന്നാല് മറ്റ് നിക്ഷിപ്ത താല്‍പര്യങ്ങളോ, സ്വാര്‍ത്ഥ ഉദ്ദേശങ്ങളോ അയാള്‍ക്കില്ല. ഭക്തന്റെ അനേ്വഷണം എപ്പോഴും അന്തര്‍മുഖമായിരിക്കും. ആരാധനയും ഭക്തിപരമായ മറ്റ് സാധനാനുഷ്ഠാനങ്ങളും ധര്‍മ്മാചരണവും കുലീന ഗുണങ്ങളുടെ പരിപോഷണവും ഗുരുസേവയുംകൊണ്ട് ബുദ്ധി വിശുദ്ധവും സൂക്ഷ്മവും വിവേചനാസമര്‍ത്ഥവും ഈശ്വരാധിഷ്ഠിതവുമായിരിക്കും. അത്തരത്തിലുള്ള ബുദ്ധികൊണ്ടാണ് ധ്യാനത്തിനോ അല്ലെങ്കില് ഗാഢമായ തത്വവിചാരത്തിനോ കഴിവുണ്ടാകുന്നത്. ബുദ്ധി പ്രജ്ഞാസ്വരൂപമായി പരിവര്‍ത്തനം ചെയ്യപ്പെടണം. എങ്കില്‍മാത്രമേ ഈശ്വരസാക്ഷാത്ക്കാരം എളുപ്പമാവൂ. ഭക്തിയെ വളര്‍ത്തി വികസിപ്പിക്കുന്നതിന് ഈശ്വര വിശ്വാസവും ധര്‍മ്മാചരണത്തില് ഏകാഗ്രതയും മോഹങ്ങളില്‍നിന്ന് നിര്‍മുക്തതയും അനുഷ്ഠാനത്തില് നിഷ്ഠയും ഉണ്ടായിരിക്കണം. ഈശ്വരവിശ്വാസം നിരുപാധികം സുസ്ഥിരവുമാകണം. നിരുപാധികമെന്നാല് നിങ്ങളുടെ വിശ്വാസം ബാഹ്യമായ സാഹചര്യങ്ങള്‍ക്ക് വിധേയമാക്കരുതെന്നു സാരം. ജീവിതത്തില് എന്തും സംഭവിക്കാം. അതെല്ലാം കര്‍മ്മഫലങ്ങളാണ്.സുഖദുഃഖങ്ങള് നിങ്ങളുടെ പുണ്യപാപങ്ങള്‍ക്കുള്ള പ്രതിഫലങ്ങളാണ്. വിതച്ചതേ കൊയ്യുകയുള്ളൂ. ജീവിതത്തിലെ സംഭവങ്ങളും അനുഭവങ്ങളും ലൗകികമാണ്. എന്നാല് വിശ്വാസത്തിന്റെ ആശ്രയമാകട്ടെ അലൗകികമായ സത്യവസ്തുവിലാണു സ്ഥിതിചെയ്യുന്നത്. ശ്രീ രമാദേവി


neeyum njanum movie video song released - Malayalam Filmibeat\nഷറഫുദ്ദീന്,അനു സിത്താര തുടങ്ങിയവര് മുഖ്യ വേഷങ്ങളിലെത്തുന്ന നീയും ഞാനും വിജയകരമായി പ്രദര്‍ശനം തുടരുകയാണ്. ത്രികോണ പ്രണയകഥ പറയുന്ന ചിത്രം തിയ്യേറ്ററുകളില് മികച്ച പ്രതികരണം നേടിയാണ് മുന്നേറികൊണ്ടിരിക്കുന്നത്. പുതിയ നിയമത്തിനു ശേഷം എ കെ സാജന് സംവിധാനം ചെയ്ത സിനിമ കൂടിയാണ് നീയും ഞാനും.\nസിജു വില്‍സണും ചിത്രത്തില് പ്രധാന വേഷത്തില് എത്തുന്നുണ്ട്. സിനിമയിലെ പുതിയൊരു ഗാനം സമൂഹ മാധ്യമങ്ങളില് പുറത്തിറങ്ങിയിരുന്നു. ചിത്രത്തിലെ ഇഷ്‌ക് കൊണ്ട് എന്നു തുടങ്ങുന്ന ഗാനമാണ് പുറത്തിറങ്ങിയിരുന്നത്. ഹരിനാരായണന്റെ വരികള്‍ക്ക് വിനു തോമസാണ് ചിത്രത്തിലെ പാട്ടുകള് ഒരുക്കിയിരിക്കുന്നത്.\nകോക്കേര്‍സ് ഫിലിംസിന്റെ ബാനറില് സിയാദ് കോക്കറാണ് ചിത്രം നിര്‍മ്മിച്ചിരിക്കുന്നത്. സിനിമയുടെതായി പുറത്തിറങ്ങിയ ട്രെയിലറിനും മികച്ച സ്വീകാര്യതയായിരുന്നു സമൂഹ മാധ്യമങ്ങളില് ലഭിച്ചിരുന്നത്. ഹാസ്യത്തിനു കൂടി പ്രധാന്യം നല്‍കിയാണ് സംവിധായകന് ചിത്രമൊരുക്കിയിരിക്കുന്നത്.\nകോഴിക്കോടായിരുന്നു സിനിമയുടെ പ്രധാന ലൊക്കേഷന്. ക്ലിന്റോ ആന്റണി ഛായാഗ്രഹണം നിര്‍വഹിച്ച സിനിമയ്ക്ക് അഖില് എആര് എഡിറ്റിങ് ചെയ്തിരിക്കുന്നു. നേരത്തെ സിനിമയുടെതായി പുറത്തിറങ്ങിയ ഫസ്റ്റ്ലുക്ക് പോസ്റ്ററിനും മികച്ച സ്വീകാര്യത സമൂഹ മാധ്യമങ്ങളില് ലഭിച്ചിരുന്നു.\nneeyum njanum movie video song released


Tata Steel declared special scheme for employee families - Malayalam Goodreturns\n» ടാറ്റ സ്റ്റീലിന് കൈയ്യടി; ആനുകൂല്യങ്ങള് പ്രഖ്യാപിച്ചു, കൊവിഡ് ബാധിച്ച് മരിച്ചാലും ശമ്പളം തുടരും\nPublished: Tuesday, May 25, 2021, 16:18 [IST]\n33 min ago ബിറ്റ് കോയിന് വിലയില് നേരിയ ഇടിവ് ; ഡോഗ് കോയിന് മുകളിലേക്ക് തന്നെ\nദില്ലി: കൊറോണ കാലത്തെ പ്രതിസന്ധി കാര്യമാക്കാതെ ജീവനക്കാര്‍ക്ക് വമ്പന് ആനുകൂല്യങ്ങള് പ്രഖ്യാപിച്ച് ടാറ്റ സ്റ്റീല്. കൊവിഡ് ബാധിച്ച് മരിച്ച ജീവനക്കാരുടെ കുടുംബങ്ങളെ കമ്പനി സംരക്ഷിക്കുമെന്ന ഉറപ്പാണ് നല്‍കുന്നത്. ജീവനക്കാരന് കൊറോണ ബാധിച്ച് മരിച്ചാലും കുടുംബത്തിന് ശമ്പളം കിട്ടുന്നത് തുടരും. ജീവനക്കാരന് 60 വയസ് തികയുന്ന കാലം വരെയാണ് ശമ്പളം നല്‍കുക. ജീവനക്കാരന് ഏറ്റവും ഒടുവില് വാങ്ങിയ ശമ്പളമാണ് തുടര്‍ന്നും നല്‍കുക എന്ന് കമ്പനിയുടെ പ്രസ്താവനയില് അറിയിച്ചു.\nകുടംബങ്ങള്‍ക്ക് വൈദ്യ സഹായവും ഭവന സൗകര്യവും ഒരുക്കുമെന്നും കമ്പനി അറിയിച്ചു. ജോലിക്കിടെയാണ് രോഗം ബാധിക്കുകയും മരിക്കുകയും ചെയ്തത് എങ്കില് ജീവനക്കാരന്റെ മക്കളുടെ വിദ്യാഭ്യാസ ചെലവ് പൂര്‍ണമായും കമ്പനി വഹിക്കും. ബിരുദം നേടുന്നത് വരെയുള്ള വിദ്യാഭ്യാസ ചെലവാണ് കമ്പനി വഹിക്കുക. കമ്പനിയുടെ സാമൂഹിക സുരക്ഷാ പദ്ധതികള് ജീവനക്കാരുടെ കുടുംബങ്ങള്‍ക്ക് ഉറപ്പാക്കുകയാണ് ചെയ്യുന്നതെന്ന് ടാറ്റ സ്റ്റീല് ട്വിറ്ററില് അറിയിച്ചു.\nസോഷ്യല് മീഡിയയില് വലിയ അഭിനന്ദന പ്രവാഹമാണ് ടാറ്റ സ്റ്റീല് ഏറ്റുവാങ്ങുന്നത്. കമ്പനിയുടെ പ്രവര്‍ത്തനത്തില് അഭിമാനം തോന്നുന്നുവെന്നാണ് കൂടുതല് പ്രതികരണം. കോര്‍പറേറ്റ് ലോകത്തിന് പ്രചോദനമായ രത്തന് ടാറ്റയ്ക്ക് നന്ദി എന്നാണ് മറ്റൊരാള് പ്രതികരിച്ചത്. ഇത്തരത്തിലുള്ള പാക്കേജുകള് ടാറ്റയിലെ ജീവനക്കാര്‍ക്കല്ലാതെ പ്രതീക്ഷിക്കാന് സാധിക്കില്ലെന്നും ചിലര് അഭിപ്രായപ്പെട്ടു. കൊറോണ കാലത്ത് ഓക്‌സിജന് വലിയ തോതില് ആവശ്യം വന്നിരിക്കുകയാണ്. കമ്പനികള് ഉല്‍പ്പാദനം വര്‍ധിപ്പിക്കണമെന്ന് കേന്ദ്ര സര്‍ക്കാര് ആവശ്യപ്പെട്ടിരുന്നു. സര്‍ക്കാരിന്റെ അഭ്യര്‍ഥന ആദ്യം ഏറ്റെടുത്ത കമ്പനികളില് ടാറ്റ സ്റ്റീലുമുണ്ട്.\nRead more about: tata steel ടാറ്റ രത്തന് ടാറ്റ\nTata Steel declared special scheme for employee families\nStory first published: Tuesday, May 25, 2021, 16:18 [IST]


കണ്ണ് നനയിക്കുന്ന ഒരു പരസ്യമല്ല ഇത്. മാറാ വ്യാധി മൂലം ജീവിതത്തില് ഒറ്റപെട്ടുപോയ നിഷ എന്ന പെണ്‍കുട്ടിയുടെ ജീവിതമാണ് - മലയാളം ന്യൂസ് പോർട്ടൽ\nകണ്ണ് നനയിക്കുന്ന ഒരു പരസ്യമല്ല ഇത്. മാറാ വ്യാധി മൂലം ജീവിതത്തില് ഒറ്റപെട്ടുപോയ നിഷ എന്ന പെണ്‍കുട്ടിയുടെ ജീവിതമാണ്\nPosted on March 14, 2019, 7:08 AM\nഇച്തിയോസിസ് എന്ന ത്വക് രോഗത്തിനെതിരെയുള്ള ബോധവല്‍ക്കരണവുമായാണ് വിക്സിന്‍റെ ഈ ക്യാമ്പയിന് വീഡിയോ ഇറങ്ങിയിരിക്കുന്നത്. ഇച്തിയോസിസ് ബാധിച്ച നിഷ എന്ന പെണ്‍കുട്ടിയുടെയും അവളുടെ വീട്ടുകാരുടെയും അനുഭവമാണ് പരസ്യത്തില്. ജീവിതത്തില് നിന്നെടുത്തിട്ടുള്ളതാണ് പരസ്യത്തിലെ കാര്യങ്ങള്.\nഇച്തിയോസിസ് എന്നത് തൊലികള് അടര്‍ന്ന് വീഴുന്ന അവസ്ഥയാണ്. പരസ്യത്തില് നിഷ നിഷയായി തന്നെയാണ് അഭിനയിച്ചിരിക്കുന്നത്. മാതാപിതാക്കളുടെ റോളുകള് ചെയ്തിരിക്കുന്നത് അലോമ, ഡേവിഡ് ലോബോ എന്നിവരാണ്. വീഡിയോയുടെ ദൈര്‍ഘ്യം മൂന്നുമിനിറ്റാണ്. ചെറുപ്പത്തിലേ ഒറ്റപ്പെട്ട അവസ്ഥയിലായിരുന്നു നിഷ.\nനിഷയെ ചേര്‍ത്തുപിടിച്ചത് അവളുടെ അമ്മയാണ്. പകരാത്ത രോഗമായിരുന്നുവെങ്കിലും കാണുന്നവര്‍ക്ക് ഭയമായിരുന്നു. കളിച്ചും ചിരിച്ചും മുറിവുകള് കഴുകിത്തുടച്ചും അവര് നിഷയുടെ ഒപ്പം തന്നെ നിന്നു. അവളുടെ ആത്മവിശ്വാസവും ജീവിതത്തോടുള്ള പ്രതീക്ഷയും തിരികെ വന്നു. ജീവിതത്തെ പ്രതീക്ഷയോടെ കാണാന് അവള് തുടങ്ങി.\nതന്‍റെ അച്ഛനും അമ്മയും തന്നെ ദത്തെടുത്തതാണ്. ഇച്തിയോസിസ് ബാധിച്ച നിഷയെ ദത്തെടുത്ത് പൊന്നുപോലെ നോക്കുന്ന ഈ മാതാപിതാക്കളും സ്നേഹമേറ്റ് വാങ്ങുകയാണ് താന് എന്നവള്‍ക്ക് മനസിലായി. അവള് തന്‍റെ കഥ ലോകത്തോട് പറഞ്ഞത് അങ്ങിനെയാണ്.


ഹസാര്‍ഡിന് പകരക്കാരനായി ചെല്‍സിയില് കുടീഞ്ഞോ - Express Kerala\nഹസാര്‍ഡിന് പകരക്കാരനായി ചെല്‍സിയില് കുടീഞ്ഞോ\nചെല്‍സി സൂപ്പര് താരം ഹസാര്‍ഡ് ടീം വിട്ടാല് പകരം കുടീഞ്ഞോയെ ചെല്‍സി സ്വന്തമാക്കുമെന്ന് സൂചന. റയല് മാഡ്രിഡിലേക്കാണ് ഹസാര്‍ഡ് മാറുന്നതെന്നാണ് സൂചന. ഈ മാസാവസാനമുള്ള യൂറോപ്പാ ലീഗ് ഫൈനലിന് ശേഷം ചെല്‍സി താരത്തിന്റെ ക്ലബ്ബ് മാറ്റം റയല് മാഡ്രിഡ് പരസ്യമാക്കുമെന്നാണ് സൂചന .\nതന്റെ ആഗ്രഹം ചെല്‍സി മാനിക്കുമെന്ന് പ്രതീക്ഷിക്കുന്നു എന്ന് ഹസാര്‍ഡ് കഴിഞ്ഞ ദിവസം പറഞ്ഞിരുന്നു. ഹസാര്‍ഡിന്റെ ആഗ്രഹത്തിന് എതിരുനില്‍ക്കരുതെന്ന് പല മുതിര്‍ന്ന താരങ്ങളും ക്ലബ്ബിനെ അറിയിച്ചെന്നും റിപ്പോര്‍ട്ടണ്ട്.\nറയല് മാഡ്രിഡിലേക്ക് പോകുന്ന ഹസാര്‍ഡിന് പകരക്കാരനായി ബാഴ്‌സലോണയുടെ ഫിലിപ്പെ കുടീഞ്ഞോയെ ചെല്‍സി സ്വന്തമാക്കുമെന്നാണ് സൂചന. 2018ലാണ് ലിവര്‍പൂള് താരമായിരുന്ന കുടീഞ്ഞോ ബാഴ്‌സയിലെത്തിയത്. കുടീഞ്ഞോ ചാംപ്യന്‍സ് ലീഗ് കിരീടങ്ങള് മോഹിച്ചാണ് ബാഴ്‌സലോണയിലേക്ക് മാറിയത്.\ndropped on Chelsea\nreplace to Gudino\nസിദാന്റെ വരവോടെ മാഡ്രിഡിന് നല്ലകാലം പിറന്നു; ഹസാര്‍ഡും റയലിലേക്കെന്ന് സൂചന


വിമാനാപകടത്തില് പരിക്കേറ്റ യുവാവിന് ആശ്വാസമായി; ദക്ഷിണേന്ത്യയിലെ ആദ്യ കണങ്കാല് മാറ്റിവെക്കല് ശസ്ത്രക്രിയ മിംസില്\nTue Aug 03 2021 22:13:52 GMT+0530 (India Standard Time)\nഓര്‍ത്തോപീഡിക് സര്‍ജറിയും പ്ലാസ്റ്റിക് സര്‍ജറിയും ഉള്‍പ്പെടെ നിരവധിയായ ശസ്ത്രക്രിയകളിലൂടെയാണ് നൗഫലിന്റെ ജീവന് രക്ഷിച്ചത്. അതീവ ഗൗരവതരമായ ഈ പരിക്കുകള്‍ക്കെല്ലാം പുറമെയാണ് നൗഫലിന്റെ കണങ്കാല് പൂര്‍ണ്ണമായും തകര്‍ന്ന് പോയത്.\nAPH29 Jan 2021 3:35 PM GMT\nകോഴിക്കോട്: ദക്ഷിണേന്ത്യയിലെ ആദ്യ കണങ്കാല് (Talus) മാറ്റിവെക്കല് ശസ്ത്രക്രിയ കോഴിക്കോട് ആസ്റ്റര് മിംസില് വിജയകരമായി പൂര്‍ത്തിയായി. കരിപ്പൂര് വിമാനാപകടത്തില് ഗുരുതരമായി പരിക്കേറ്റ വയനാട് സ്വദേശി നൗഫലിനാണ് അപൂര്‍വ്വ ശസ്ത്രക്രിയ നിര്‍വ്വഹിച്ചത്. ഇന്ത്യയിലെ തന്നെ രണ്ടാമത്തെ കണങ്കാല് മാറ്റിവെക്കല് ശസ്ത്രക്രിയ എന്ന പ്രത്യേകതയും ഇതിനുണ്ട്. ശരീരമാസകലം അതീവ ഗുരുതരമായി പരിക്കേറ്റ നിലയിലായിരുന്നു നൗഫലിനെ ആസ്റ്റര് മിംസിലെത്തിച്ചത്. ഓര്‍ത്തോപീഡിക് സര്‍ജറിയും പ്ലാസ്റ്റിക് സര്‍ജറിയും ഉള്‍പ്പെടെ നിരവധിയായ ശസ്ത്രക്രിയകളിലൂടെയാണ് നൗഫലിന്റെ ജീവന് രക്ഷിച്ചത്.\nഅതീവ ഗൗരവതരമായ ഈ പരിക്കുകള്‍ക്കെല്ലാം പുറമെയാണ് നൗഫലിന്റെ കണങ്കാല് പൂര്‍ണ്ണമായും തകര്‍ന്ന് പോയത്. നിലവില് ആര്‍ത്തോഡെസിസ് എന്ന ചികിത്സാ രീതിയാണ് ഈ അവസ്ഥയ്ക്ക് വ്യാപകമായി സ്വീകരിച്ച് പോരുന്നത്. എന്നാല് ഈ രീതിയിലൂടെ ശസ്ത്രക്രിയ പൂര്‍ത്തീകരിച്ചാലും വൈകല്യത്തോടെയായിരിക്കും ശിഷ്ടകാലം ജീവിക്കേണ്ടി വരിക. ഈ സാഹചര്യത്തിലാണ് വൈകല്യമില്ലാതെ ചികിത്സ പൂര്‍ത്തീകരിക്കുവാന് സാധിക്കുന്ന കണങ്കാല് മാറ്റിവെക്കല് ശസ്ത്രക്രിയ എന്ന രീതി പരിഗണിക്കുവാന് തീരുമാനിച്ചത്.\nഅതിനൂതനമായ ചികിത്സാരീതിയാണ് കണങ്കാല് മാറ്റിവെക്കല് ശസ്ത്രക്രിയ. സാധാരണഗതിയില് രക്തചംക്രമണമില്ലാത്തത് മൂലം കണങ്കാലിന് തകരാര് സംഭവിക്കുന്ന അവസ്ഥകളിലാണ് ഈ രീതി അവലംബിക്കാറുള്ളത്. എന്നാല് കണങ്കാല് പുനര് നിര്‍മ്മിക്കുക എന്ന വെല്ലുവിളിയെ വിജയകരമായി അഭിമുഖീകരിക്കുവാന് ആസ്റ്റര് മിംസിലെ ഡോക്ടര്‍മാര് ഈ രീതിയ ഉപയോഗപ്പെടുത്തുകയായിരുന്നു.\nസങ്കീര്‍ണ്ണവും ശാസ്ത്രീയവുമായ രീതിയിലാണ് തകര്‍ന്ന് പോയ കണങ്കാലിന്റെ പുനര് നിര്‍മ്മാണം പൂര്‍ത്തീകരിച്ചത്. ഇതിനായി ആദ്യം ചെയ്തത് നൗഫലിന്റെ വലത് കണങ്കാലിന്റെ3ഡി ഇമേജ് സൃഷ്ടിക്കുകയായിരുന്നു. തുടര്‍ന്ന് ഇത് ഇടത് കണങ്കാലിന്റെ സി ടി സ്‌കാന് ഇമേജില് സൂപ്പര്‍ഇംപോസ് ചെയ്യുകയും അതിന് ശേഷം കമ്പ്യൂട്ടര് സോഫ്റ്റ് വെയര് ഉപയോഗിച്ച് ഉചിതമായ വലുപ്പവും ആകൃതിയും കണ്ടെത്തുകയുമാണ് ചെയ്യുന്നത്. പിന്നീട് കണങ്കാലിന്റെ സന്ധിയുടെയും കണങ്കാലിന്റെയും വ്യത്യസ്ത വലുപ്പത്തിലുള്ള3ഡി മോഡലുകള് നിര്‍മ്മിക്കുകയും ഇവയില് ഏറ്റവും അനുയോജ്യമായ നാലെണ്ണം തെരഞ്ഞെടുക്കുകയും ചെയ്തു. ഇവ ഏറ്റവും അനുയോജ്യമായ ഇംപ്ലാന്റ് നിര്‍മ്മിക്കുന്നതിനായി ഉപയോഗിക്കുകയും ചെയ്തു. കൊബാള്‍ട്ട് ക്രോമിയം അലോയ് ഉപയോഗിച്ചാണ് യഥാര്‍ത്ഥ ഇംപ്ലാന്റ് നിര്‍മ്മിച്ച് ഇന്ത്യയിലേക്ക് ഇറക്കുമതി ചെയ്യുന്നത്. ഈ ഇംപ്ലാന്റുകളെ കൂടുതല് പരിശോധനകള്‍ക്കും നവീകരണങ്ങള്‍ക്കും വിധേയമാക്കിയ ശേഷമാണ് ജനുവരി 22ാം തിയ്യതി ശസ്ത്രക്രിയ പൂര്‍ത്തീകരിച്ചത്. ശസ്ത്രക്രിയക്ക് ശേഷം നൗഫല് സുഖമായിരിക്കുന്നു.\nകണങ്കാല് മാറ്റിവെക്കല് ശസ്ത്രക്രിയ പൂര്‍ത്തീകരിച്ച ഇന്ത്യയിലെ തന്നെ രണ്ടാമത്തെ ആശുപത്രി എന്ന അംഗീകാരമാണ് ഇതോടെ കോഴിക്കോട് ആസ്റ്റര് മിംസിന് ലഭിച്ചിരിക്കുന്നത്.\ntalus replacement surgery MIMS


എസ്‌കോട്ടല് സെല്ലുലാറിലൂടെ കേരളത്തിലെ ആദ്യത്തെ മൊബൈല് ഫോണ് വിളിയ്ക്ക് ഇന്ന് 25 വയസ്സ് തികയുന്നു….\nHomemobile callഎസ്‌കോട്ടല് സെല്ലുലാറിലൂടെ കേരളത്തിലെ ആദ്യത്തെ മൊബൈല് ഫോണ് വിളിയ്ക്ക് ഇന്ന് 25 വയസ്സ് തികയുന്നു….\n25 വര്‍ഷങ്ങള്‍ക്ക് മുന്‍പ് 1996 സെപ്തംബര് 17- നാണ് ആദ്യമായി കേരളത്തില് ഒരു മൊബൈല് ഫോണ് വിളി നടന്നത്. മലയാളത്തിന്റെ ഇതിഹാസ കഥാകാരന് തകഴി ശിവശങ്കര പിള്ളയാണ് ആദ്യമായി കേരളത്തില് ഫോണ് കോള് ചെയ്തത്. എറണാകുളം ഹോട്ടല് അവന്യൂ റീജന്റില് നടന്ന ഉദ്ഘാടനച്ചടങ്ങിലാണ് അദ്ദേഹത്തിന് ആദ്യ ഫോണ് വിളിക്കാന് ഭാഗ്യം ലഭിച്ചത്. മറുതലയ്ക്കല് അന്നത്തെ വൈസ് അഡ്മിറല് എ.ആര് ടണ്ഠന്. എസ്‌കോട്ടല് സെല്ലുലാര് സര്‍വീസിലൂടെ ആയിരുന്നു വിളി.\nചരിത്രത്തില് ഇടംപിടിച്ച ആ ഫോണ്‍വിളിക്ക് എഴുത്തുകാരി മാധവിക്കുട്ടിയും (കമല സുരയ്യ ) സാക്ഷിയായി….\nഅന്ന് ഒരു മൊബൈല് ഫോണിന്റെ വില ഏതാണ്ട് 50,000 രൂപ വരെയായിരുന്നു. ഔട്ട്‌ഗോയിങ് കോളിന് മിനിറ്റിന് 16 രൂപയും ഇന്‍കമിങ്ങ് കോളിന് എട്ടുരൂപയുമായിരുന്നു നിരക്ക്.\n1995 ജൂലൈ 31 നായിരുന്നു ഇന്ത്യയില് ആദ്യ മൊബൈല് ഫോണ്‍വിളി നടന്നത്. അന്നത്തെ ബംഗാള് മുഖ്യമന്ത്രി ജ്യോതിബസു അന്നത്തെ കേന്ദ്ര കമ്യൂണിക്കേഷന് മന്ത്രി സുഖ്‌റാമിനെ വിളിച്ചാണ് ഇന്ത്യയിലെ മൊബൈല് വിപ്ലവത്തിന് തുടക്കമിട്ടത്. മോദി ടെല്‍സ്ട്ര എന്നായിരുന്നു അന്ന് ഈ സര്‍വ്വീസ് ലഭ്യമാക്കിയ കമ്പനി. പിന്നീട് ഇവര് സ്പൈസ് മൊബൈല് എന്ന് പേരുമാറ്റി. 1996 സെപ്തംബറില് ഉദ്ഘാടനം നടത്തിയ എസ്‌കോട്ടല് ഒക്ടോബര് മാസത്തിലാണ് സേവനം ആരംഭിച്ചത് വരിക്കാര്‍ക്ക് കണക്ഷന് ലഭിക്കാന് വീണ്ടും ഒരു മാസമെടുത്തു. 1996 ല് തന്നെ ബിപിഎല് മൊബൈലും കേരളത്തില് എത്തി. 2002- ലാണ് ബി.എസ്.എന്.എല് കേരളത്തില് സേവനം ആരംഭിക്കുന്നത്.\n2003 ഓടെ ഇന്‍കമിംഗ് രാജ്യവ്യാപകമായി സൗജന്യമാക്കുകയും, വിലകുറഞ്ഞ ഫോണുകള് രംഗത്ത് എത്തുകയും ചെയ്തതോടെ കേരളത്തില് പിന്നീട് മൊബൈല് വിപ്ലവം തന്നെയാണ് സംഭവിച്ചത്.\n10 വർഷത്തിനിടയിൽ 1.12 കോടി കണക്‌ഷൻ\n10 വർഷത്തിനിടെ മാത്രം കേരളത്തിൽ 1.12 കോടി മൊബൈൽ കണക്‌ഷനുകളുടെ വർധനയാണ് ഉണ്ടായത്. ഇതിൽ തന്നെ 71 ലക്ഷത്തിന്റെ വർധനയുണ്ടായത് റിലയൻസ് ജിയോ സേവനമാരംഭിച്ച 2016 നു ശേഷം. ഇപ്പോൾ രാജ്യത്താകെയുള്ള മൊബൈൽ കണക്‌ഷനുകളുടെ 3.81 ശതമാനം കേരളത്തിലാണ്. അതേസമയം, ഇക്കാലയളവിൽ ലാൻഡ്‍ലൈൻ (വയർലൈൻ) കണക്‌ഷനുകളിൽ 18.61 ലക്ഷത്തിന്റെ കുറവുണ്ടായി. അതിവേഗ ഇന്റർനെറ്റ് നൽകുന്ന ഫൈബർ കണക്‌ഷനുകൾ എത്തിയതോടെ 2020 ൽ 12.99 ലക്ഷമായിരുന്ന വയർലൈൻ കണക്‌ഷൻ ഇപ്പോൾ 13.47 ലക്ഷമായി വർധിച്ചു.\nഅന്ന് സെക്കൻഡിൽ 9.6 കിലോബൈറ്റ് (കെബിപിഎസ്) എന്ന ഒച്ചിഴയും വേഗമുള്ള ഡയൽ അപ് കണക്‌ഷനു പ്രതിവർഷം അടയ്ക്കേണ്ടിയിരുന്നത് 5,000 രൂപയാണ്. വാണിജ്യ ആവശ്യങ്ങൾക്കെങ്കിൽ 25,000 രൂപ. പ്രത്യേകമായി വലിക്കുന്ന ലീസ്ഡ് ലൈൻ എങ്കിൽ 25,000 എന്നത്6ലക്ഷം രൂപയാകും. 128 കെബിപിഎസ് ആണ് ഏറ്റവും ഉയർന്ന സ്പീഡ്. വാണിജ്യ ആവശ്യമെങ്കിൽ നൽകേണ്ടിയിരുന്നത് പ്രതിവർഷം 25 ലക്ഷം രൂപ. പ്രഫഷനൽസിന് നൽകിയിരുന്നത് 9.6 കെബിപിഎസിന്റെ കണക്‌ഷനായിരുന്നു.\nഇന്ന് രാജ്യത്തെ മൊബൈൽ ഫോണുകളിൽ ലഭിക്കുന്ന ശരാശരി വേഗം 17.96 എംബിപിഎസ് ആണ്. ഫിക്സ്ഡ് ബ്രോ‍ഡ്ബാൻഡ് ലൈനുകളിൽ ഇത് 62.45 എംബിപിഎസും. 2014 വരെ 1 ജിബി ഇന്റർനെറ്റ് ഡേറ്റയ്ക്ക് ശരാശരി 225 രൂപയായിരുന്നെങ്കിൽ ഇന്നത് 6.6 രൂപയായി കുറഞ്ഞു.


ഉത്തരാഖണ്ഡിലും പ്രളയം, മരണം 16 ആയി; നൈനിറ്റാളിൽ മേഘവിസ്ഫോടനം, മണ്ണിടിച്ചിലിൽ നിരവധിപ്പേർ കുടുങ്ങി |7death in uttarakhand flood cloudburst in nainital\nഉത്തരാഖണ്ഡിലും പ്രളയം, മരണം 16 ആയി; നൈനിറ്റാളിൽ മേഘവിസ്ഫോടനം, മണ്ണിടിച്ചിലിൽ നിരവധിപ്പേർ കുടുങ്ങി\nനൈനിറ്റാളിലെ രാംഗഡ് ഗ്രാമത്തില് ഇന്ന് രാവിലെയാണ് മേഘ വിസ്ഫോടനമുണ്ടായത്. മണ്ണിടിച്ചിലിലും, മലവെള്ളപ്പാച്ചിലിലുമായി നിരവധി പേര്‍ക്ക് ഗുരുതരമായി പരിക്കേറ്റിട്ടുണ്ടെന്നാണ് റിപ്പോര്‍ട്ടുകള്\nDelhi, First Published Oct 19, 2021, 1:14 PM IST\nദില്ലി: ഉത്തരാഖണ്ഡ് പ്രളയത്തില് മരണം പതിനാറായി ഉയർന്നു. മേഘവിസ്ഫോടനത്തെ തുടര്‍ന്ന് വലിയ നാശനഷ്ടമുണ്ടായ നൈനിറ്റാളില് നൂറിലേറെ പേര് കുടുങ്ങി കിടക്കുകയാണ്. നൈനിറ്റാളിലെ രാംഗഡ് ഗ്രാമത്തില് ഇന്ന് രാവിലെയാണ് മേഘ വിസ്ഫോടനമുണ്ടായത്. മണ്ണിടിച്ചിലിലും, മലവെള്ളപ്പാച്ചിലിലുമായി നിരവധി പേര്‍ക്ക് ഗുരുതരമായി പരിക്കേറ്റിട്ടുണ്ടെന്നാണ് റിപ്പോര്‍ട്ടുകള്. നിരവധി പാലങ്ങളും കെട്ടിടങ്ങളും ഒലിച്ചു പോയി.\nനൈനിറ്റാള് നദി കരവിഞ്ഞൊഴുകയുകയാണ്. ചുറ്റും വെള്ളം നിറഞ്ഞതിനെ തുടര്‍ന്ന് നൈനിറ്റാളിലെ വിവിധ ഹോട്ടലുകളിലായി നൂറിലേറെ യാത്രക്കാർ കുടുങ്ങി കിടക്കുകയാണ്. സംസ്ഥാന ദുരന്ത നിവാരണ സേനയുടെ നേതൃത്വത്തില് ദുരിതാശ്വാസ പ്രവര്‍ത്തനങ്ങള് നടത്തുന്നുണ്ട്. ബദരീനാഥ് ദേശീയ പാതയിലൂടെ യാത്രക്കാരുമായി പോകുകയായിരുന്ന കാര് മലയിടിച്ചില് പെട്ടു. ബോര്‍ഡര് റോഡ് ഓര്‍ഗനൈസേഷന് യാത്രക്കാരെ പിന്നീട് സാഹസികമായി രക്ഷപ്പെടുത്തി.\nപ്രളയത്തിന്‍റെ പശ്ചാത്തലത്തില് വിവിധ തീര്‍ത്ഥാടന കേന്ദ്രങ്ങളിലേക്കുള്ള യാത്ര സര്‍ക്കാര് വിലക്കിയിട്ടുണ്ട്. മല ഇടിഞ്ഞതിനെ തുടര്‍ന്ന് ദേശീയ പാതവഴിയുള്ള ഗതാഗതം തടസപ്പെട്ടതോടെ നിരവധി തീര്‍ത്ഥാടകര് ബദരീനാഥ് ക്ഷേത്രത്തില് കുടുങ്ങിയിരിക്കുകയാണ്. നന്ദാകിനി നദിയിലെ ജലനിരപ്പ് ഉയരുന്നതും ആശങ്കക്കിടയാക്കുന്നു.\nപടിഞ്ഞാറന് ഉത്തര്‍പ്രദേശിലും, തെക്കന് ബംഗാളിലും കനത്ത മഴക്ക് സാധ്യതയുണ്ടെന്നാണ് കാലാവസ്ഥ നിരീക്ഷണ കേന്ദ്രം നൽകുന്ന മുന്നറിയിപ്പ്. മുഖ്യമന്ത്രി പുഷ്കര് സിംഗ് ധാമിയുമായി സംസാരിച്ച പ്രധാനമന്ത്രി നരേന്ദ്രമോദി എല്ലാ പിന്തുണയും വാഗദാനം ചെയ്തു. സംസ്ഥാന ത്തെ സ്ഥിതിഗതികള് നിരീക്ഷിച്ചു വരികയാണെന്ന് ആഭ്യന്തര മന്ത്രി അമിത്ഷായുടെ ഓഫീസും അറിയിച്ചു.\nLast Updated Oct 19, 2021, 2:56 PM IST\nമരണം7ആയി


2. യഹോവേ, ഞാന് നിന്നെ വിളിച്ചപേക്ഷിക്കുന്നു; എന്റെ അടുക്കലേക്കു വേഗം വരേണമേ; ഞാന് നിന്നോടു അപേക്ഷിക്കുമ്പോള് എന്റെ അപേക്ഷ കേള്‍ക്കേണമേ.\n3. എന്റെ പ്രാര്‍ത്ഥന തിരുസന്നിധിയില് ധൂപമായും എന്റെ കൈകളെ മലര്‍ത്തുന്നതു സന്ധ്യായാഗമായും തീരട്ടെ.\n4. യഹോവേ, എന്റെ വായക്കു ഒരു കാവല് നിര്‍ത്തി, എന്റെ അധരദ്വാരം കാക്കേണമേ.\n5. ദുഷ്പ്രവൃത്തിക്കാരോടുകൂടെ ദുഷ്പ്രവൃത്തികളില് ഇടപെടുവാന് എന്റെ ഹൃദയത്തെ ദുഷ്കാര്യത്തിന്നു ചായ്ക്കരുതേ; അവരുടെ സ്വാദുഭോജനം ഞാന് കഴിക്കയുമരുതേ.\n6. നീതിമാന് എന്നെ അടിക്കുന്നതു ദയ; അവന് എന്നെ ശാസിക്കുന്നതു തലെക്കു എണ്ണ; എന്റെ തല അതിനെ വിലക്കാതിരിക്കട്ടെ; ഇനി അവര് ചെയ്യുന്ന ദോഷങ്ങള്‍ക്കെതിരെ എനിക്കു പ്രാര്‍ത്ഥനയേയുള്ളു.\n7. അവരുടെ ന്യായാധിപന്മാരെ പാറമേല് നിന്നു തള്ളിയിടും; എന്റെ വാക്കുകള് ഇമ്പമുള്ളവയാകയാല് അവര് അവയെ കേള്‍ക്കും.\n8. നിലം ഉഴുതു മറിച്ചിട്ടിരിക്കുന്നതുപോലെ ഞങ്ങളുടെ അസ്ഥികള് പാതാളത്തിന്റെ വാതില്‍ക്കല് ചിതറിക്കിടക്കുന്നു.\n9. കര്‍ത്താവായ യഹോവേ, എന്റെ കണ്ണു നിങ്കലേക്കു ആകുന്നു; ഞാന് നിന്നെ ശരണമാക്കുന്നു; എന്റെ പ്രാണനെ തൂകിക്കളയരുതേ.\n10. അവര് എനിക്കു വെച്ചിരിക്കുന്ന കണിയിലും ദുഷ്പ്രവൃത്തിക്കാരുടെ കുടുക്കുകളിലും അകപ്പെടാതവണ്ണം എന്നെ കാക്കേണമേ.


ഹാരോൾഡ് ഷിപ്പ്‌മാൻ എന്നയാൾ ആരാണ് ? - Boolokam\nHome Boolokam ഹാരോൾഡ് ഷിപ്പ്‌മാൻ എന്നയാൾ ആരാണ് ?\nഹാരോൾഡ് ഷിപ്പ്‌മാൻ എന്നയാൾ ആരാണ് ?\nമനുഷ്യ മനസാക്ഷിയെ ഞെട്ടിച്ച കൂടത്തായി കൊലപാതക പരമ്പരയെ സംബന്ധിച്ച് വാർത്താസമ്മേളനം നടത്തവേ റൂറൽ എസ് പി ആവർത്തിച്ച് പ്രതിപാദിച്ച ഹാരോൾഡ് ഷിപ്പ്‌മാൻ എന്നയാൾ ആരാണ് ?❓ എന്തിനാണ് പോലീസ് സൂപ്രണ്ട് ഷിപ്പ്‌മാന്റെ കഥ വായിക്കാൻ പറഞ്ഞത് ?❓\nമരണത്തിന്റെ ഡോക്ടർ എന്ന ബ്രിട്ട്ടനിലെ ഹരോൾഡ് ഷിപ്പ്മാനും താമരശ്ശേരി കൂടത്തായിയിലെ ജോളിയും തമ്മിലുള്ള ബന്ധമെന്ത് ? ❓\n1. ആരാണ് ഹരോൾഡ് ഷിപ്‌മാൻ ? ⛔✍❓\n👉ലോക ചരിത്രത്തിലെ ഏറ്റവും വലിയ സീരിയൽ കൊലയാളിയാണ് ഹരോൾഡ് ഷിപ്‌മാൻ എന്ന ബ്രിട്ടീഷുകാരനായ ഒരു മോഡേൺ മെഡിസിൻ ഡോക്ടർ. ബ്രിട്ടനിലെ നോട്ടിംഗ്ഹാമിൽ ഒരു ലോറി ഡ്രൈവറുടെ നാല് മക്കളിൽ രണ്ടാമനായി 14 ജനുവരി 1946 നു ജനിച്ച ഹാരോൾഡ് ഫ്രഡറിക് ഷിപ്‌മാൻ. സ്‌കൂളിലെ ഏറ്റവും നല്ല അത്‌ലറ്റും മിടുക്കനായ വിദ്യാർത്ഥിയും.\n👉ലീഡ്സ് സ്‌കൂൾ ഓഫ് മെഡിസിനിൽ നിന്നും ബിരുദം നേടിയ ശേഷം ജൂനിയർ ഡോക്ടർ ആയി യോർക്ക്‌ഷെയറിലെ ആശുപത്രികളിൽ പ്രാക്ടീസ് ചെയ്തു. thudarnn 1974 ൽ ഒരു ജനറൽ പ്രാക്ടീഷണർ ആയി ടോഡ്മോർഡനിൽ (Todmorden) ജോലിക്ക് കയറി എന്നാൽ പ്രിസ്‌ക്രിപ്‌ഷനിൽ തിരിമറി കാണിച്ചു സ്വന്തം ആവശ്യത്തിന് പെത്തഡിൻ കൈവശപ്പെടുത്തിയെന്ന കുറ്റത്തിന് സസ്‌പെൻഡ് ചെയ്യപ്പെട്ടു. പക്ഷേ ഇയാൾ ഒരു ഡ്രഗ് റീഹാബിലിറ്റേഷൻ കോഴ്‌സിന് അയക്കപ്പെടുകയും 600 പൗണ്ട് പിഴ ശിക്ഷ നൽകിയും ഇതിൽ നിന്ന് രക്ഷപ്പെട്ടു. വീണ്ടും ഡോക്ടർ വേഷമണിഞ്ഞു ഗ്രേറ്റർ മാഞ്ചസ്റ്ററിലെ ഹൈഡിൽ (Hyde) ഒരു ജനറൽ പ്രാക്ടീസിൽ ജോലിക്ക് ചേർന്നു കഠിനാദ്ധ്വാനിയും രോഗികളോട് അലിവുമുള്ള ഡോക്ടർ എന്ന നിലയിൽ പേരെടുക്കാൻ ഷിപ്‌മാന് അധികം സമയം വേണ്ടി വന്നില്ല. ചെറു പട്ടണമായ ഹൈഡിലെ ഒരു പ്രമുഖനായി മാറാനും അയാൾക്ക് സാധിച്ചു. തുടർന്ന് 1993ൽ അയാൾ സ്വന്തമായി ഒരു ജിപി പ്രാക്ടീസ് ആരംഭിക്കുകയും ചെയ്തു.\nഡോക്ടറിലും നിന്നും കൊലപാതകിയിലേക്ക്..\n2. പിന്നീട് എന്താണ് സംഭവിച്ചത് ?❓\n👉ജനറൽ പ്രാക്ടീഷണറായ ഡോക്ടറായി പ്രാക്ടീസ് ചെയ്യവേ ചികിത്സിച്ച രോഗികളെ ഓരോരുത്തരെയായി ഷിപ്‌മാൻ കൊല്ലാൻ തുടങ്ങി.\nഎങ്ങനെയാണ് രോഗികളെ കൊന്നത് ?\n👉ഡയമോർഫിൻ (heroin) എന്ന വേദന സംഹാരി കുത്തിവെച്ചായിരുന്നു ഡോക്ടർ അദ്ദേഹത്തിന്റെ രോഗികളെ കൊന്നൊടുക്കിയത്.\n3. എന്തുകൊണ്ടാണ് രോഗികളെ കൊല്ലാൻ ഡയമോർഫിൻ (heroin) എന്ന മരുന്ന് ഉപയോഗിച്ചത് ?❓\n👉ഡോക്ടർ ഹാരോൾഡ് ഷിപ്‌മാനു ചെറുപ്പകാലത്ത് ഏറ്റവും കൂടുതൽ ആത്മബന്ധമുണ്ടായിരുന്നത് അദ്ദേഹത്തിന്റെ അമ്മയോടായിരുന്നു. അദ്ദേഹത്തിന് 17 വയസ്സുള്ളപ്പോൾ ലങ് ക്യാൻസർ ബാധിച്ച ‘അമ്മ മരണപ്പെടുകയായിരുന്നു. അതുവരെ ദിവസവും ഒരു ഡോക്ടർ വീട്ടിലെത്തി അമ്മയ്ക്ക് ഡയമോർഫിൻ (heroin) കുത്തിവെക്കുന്നത് ഹാരോൾഡ് ശ്രദ്ധിക്കാറുണ്ടായിരുന്നു. പിന്നീട് ഡോക്ടറായ ശേഷം ഹാരോൾഡ് തന്റെ ക്രൂരകൃത്യങ്ങൾക്ക് ഉപയോഗിച്ചതും ഡയമോർഫിൻ (heroin) എന്ന\n4. എത്ര രോഗികളെ ഡോക്ടർ ഹാരോൾഡ് ഷിപ്‌മാൻ കൊലചെയ്തിട്ടുണ്ട് ?❓\n👉 2004 ലെ അന്വേഷണ റിപ്പോർട്ടുകളിലെ ഔദ്യോദിക കണക്കുകൾ പ്രകാരം 218 ആളുകളെ ഡോക്ടർ ഷിപ്‌മാൻ കൊല ചെയ്തിട്ടുണ്ട് എന്നതിന് തെളിവുകൾ ലഭ്യമായിട്ടുണ്ട്. എന്നാൽ 1971 മുതൽ 1998 വരെ ആകെ 459 ആളുകൾ ഷിപ്‌മാനാൽ കൊല്ലപ്പെട്ടിട്ടുണ്ട് എന്നും പ്രസ്തുത റിപ്പോർട്ടിൽ തന്നെ പറയുന്നു. 459 ആളുകളെയും പരസഹായമില്ലാതെ ഒറ്റയ്ക്കാണ് ഷിപ്‌മാൻ കൊല ചെയ്തിട്ടുള്ളത്.\n5. എത്ര കാലയളവിനുള്ളിലാണ് കൊലപാതകങ്ങൾ നടന്നിട്ടുള്ളത് ? ❓\n👉ഷിപ്പ്മാനെ കുറിച്ച് അന്വേഷണം നടത്തിയ ഹൈക്കോർട്ട് ജഡ്ജ് ആയ ജാനറ്റ് സ്മിത്ത് നടത്തിയ എൻക്വയറി പ്രകാരം 1974 മുതൽ 1998ൽ പിടിയിലാകുന്നത് വരെയുള്ള കാലയളവിൽ അയാൾ 218 രോഗികളെ കൊന്നതായി റിപ്പോർട്ട് ചെയ്യപ്പെട്ടു. ലെസ്റ്റർ യൂണിവേഴ്‌സിറ്റിയിലെ പ്രൊഫസർ റിച്ചാർഡ് ബേക്കറുടെ ക്ലിനിക്കൽ ഓഡിറ്റ് പ്രകാരം ഇത് 236 ആയിരുന്നു.\nകൊലചെയ്ത 215 ആളുകളുടെയും മരണ സർട്ടിഫിക്കറ്റിൽ ഒപ്പിട്ടിരുന്നതും, മരണം ഉറപ്പുവരുത്തിയതും ഡോക്ടർ ഷിപ്‌മാൻ ആയിരുന്നു.\n1997 ൽ മാത്രം ഒരു വർഷം 37 കൊലപാതകങ്ങൾ നടത്തി.\n6. എവിടെ നിന്നായിരുന്നു ഡോക്ടർ ഷിപ്‌മാനു ഡയമോർഫിൻ (heroin) ലഭിച്ചിരുന്നത് ?❓\n👉ജനറൽ മെഡിക്കൽ പ്രാക്ടീഷണറായിരുന്ന ഷിപ്‌മാൻ മരണാസന്നനായ രോഗികൾക്ക് ആവശ്യമാണ് എന്ന വ്യാജേനയായിരുന്നു ഡയമോർഫിൻ (heroin) സ്റ്റോക്ക് ചെയ്തിരുന്നത്. പെത്തഡിൻ, ഹെറോയിൻ പോലുള്ള മരുന്നുകൾ നഗരത്തിലെ ലോക്കൽ കെമിസ്റ്റുകളുടെ കടകളിൽ നിന്നും ഡോക്ടർ ഷിപ്പ്‌മാന്റെ പ്രെസ്‌ക്രിപ്‌ഷനിൽ ധാരാളം വാങ്ങപ്പെട്ടിരുന്നു. കൊലചെയ്യപ്പെട്ട രോഗികൾക്ക് തങ്ങളിൽ കുത്തിവെക്കുന്നത് മരണത്തിനു കരണമാകാവുന്ന മാരക മയക്കുമരുന്നുകളാണെന്നു അറിവില്ലായിരുന്നു.\n👉1996 ൽ മരണാസന്നനായ ഒരു രോഗിക്ക് എന്ന പേരിൽ 12000 mg ഡയമോർഫിൻ (heroin) ഡോക്ടർ ഷിപ്‌മാൻ സ്റ്റോക്ക് ചെയ്തിരുന്നു. 12000 -mg ഡയമോർഫിൻ (heroin) ഉപയോഗിച്ച് ഏകദേശം 360 ആളുകളെ കൊല്ലാൻ സാധിക്കും. ബ്രിട്ടനിൽ മരുന്നുകൾ വാങ്ങുന്നതിനും സൂക്ഷിക്കുന്നതിനും നിയന്ത്രണങ്ങൾ ഉണ്ടായിരുന്നെങ്കിലും അതീവ രഹസ്യമായിട്ടായിരുന്നു ഷിപ്‌മാൻ ഇവ സൂക്ഷിച്ചിരുന്നത്. ഒരിക്കൽപോലും പിടിക്കപ്പെട്ടിരുന്നില്ല.\n7. ഏതു വിഭാഗത്തിപെട്ട രോഗികളെയായിരുന്നു ഡോക്ടർ കൂടുതൽ കൊല ചെയ്തിരുന്നത് ?❓\n👉 ആകെ കൊലപാതകത്തിന്റെ 80 ശതമാനവും പ്രായാധിക്യമുള്ള സ്ത്രീകളായ രോഗികളായിരുന്നു. എന്നാൽ4വയസ്സുകാരൻ മുതൽ 41 വയസ്സുള്ള ഒരു സ്ത്രീവരെ കൊലചെയ്യപ്പെട്ടവരിൽ ഉൾപ്പെടുന്നു. 1975 ൽ കോട്ടൺ മിൽ തുന്നൽക്കാരിയായ ഇവാ ലയോൺസ് എന്ന സ്ത്രീയായിരുന്നു അവരുടെ 71 മത് ജന്മദിനത്തിന്റെ അന്ന് ഡോക്ടർ ഷിപ്പ്‌മാന്റെ ആദ്യത്തെ ഇര.\n8. എങ്ങനെയായിരുന്നു ഡോക്ടർ ഷിപ്‌മാൻ ഒരു സംശയത്തിനും ഇട നൽകാതെ രോഗികളെ യഥേഷ്ടം 23 വർഷത്തോളം കൊന്നൊടുക്കിക്കൊണ്ടിരുന്നത് ?❓\n👉ഡോക്ടർ ഷിപ്പ്മാനെ കുറിച്ച് ഹൈക്കോർട്ട് ജഡ്ജ് ആയ ജാനറ്റ് സ്മിത്ത് നടത്തിയ വർഷങ്ങൾ നീണ്ടുനിന്ന അന്വേഷണത്തിലാണ് ഇക്കാര്യങ്ങൾ വിശദമായി പ്രതിപാദിക്കുന്നത്. ജാനറ്റ് സ്മിത്തിന്റെ കണ്ടെത്തലുകൾ ഇങ്ങനെ..\n👉രോഗികൾക്ക് ഏറെ ഇഷ്ട്ടമുണ്ടായിരുന്ന ഒരു ഡോക്ടർ എന്നതിനപ്പുറം ഡോക്ടർ ഷിപ്‌മാൻ മനുഷ്യജീവന് യാതൊരുവിധ വിലയും കൽപ്പിക്കാത്ത ആളായിരുന്നു.\n👉കൊലപാതകത്തിന് അഡിക്റ്റഡ് (ചാപല്യമുള്ള)ആയ ആളായിരുന്നു ഡോക്ടർ ഷിപ്‌മാൻ എന്ന് കണ്ടെത്തിയെങ്കിലും 23 വർഷങ്ങൾ നീണ്ട കാലത്തിനുള്ളിൽ അദ്ദേഹം നടത്തിയ 459 കൊലപാതകങ്ങൾക്ക് പിന്നിലുള്ള യഥാർത്ഥ കാരണങ്ങൾ ഇന്നും അവ്യക്തമാണ് എന്നായിരുന്നു അന്വേഷണ കമ്മീഷന്റെ ചെയർവുമൺ ആയ ജാനറ്റ് സ്മിത്ത് റിപ്പോർട്ട് ചെയ്തത്.\n👉“I regret to say that I can shed very little light on why Shipman killed his patients,” എന്തിനാണ് ഡോക്ടർ ഷിപ്‌മാൻ തന്റെ രോഗികളെ കൊന്നത് എന്ന് പൂർണ്ണമായും കണ്ടെത്താൻ സാധിക്കാത്തതിൽ എനിക്ക് ഖേദമുണ്ട് , വളരെ കുറച്ചു വിവരങ്ങൾ മാത്രമേ അതുമായി ബന്ധപ്പെട്ട് ലഭ്യമായിട്ടുള്ളൂ” എന്നാണ് 336 പേജുള്ള റിപ്പോർട്ടിന്റെ ആറാമത്തെ വോളിയത്തിൽ ജാനറ്റ് സ്മിത്ത് പറഞ്ഞുവെക്കുന്നത്.\n👉“There is some evidence that he is an addictive personality, and it is possible that killing wasaform of addiction.” വളരെ അഡിക്കട്ടീവായിട്ടുള്ള (ആസക്തിയുള്ള)വ്യക്തിത്വമാണ് ഡോക്ടർ ഷിപ്പ്‌മാന്റെത് എന്നതിന് ചില തെളിവുകൾ ലഭിച്ചിട്ടുണ്ട് , അതുകൊണ്ടുതന്നെ കൊലപാതകങ്ങൾ നടത്തുക എന്നത് അദ്ദേഹത്തിന്റെ ഒരുതരം അഡിക്ഷൻ (അടിമപ്പെടൽ) ആയിരിക്കാൻ സാധ്യതയുണ്ട്” ജാനറ്റ് സ്മിത്തിന്റെ റിപ്പോർട്ടിൽ പറയുന്നു\n👉ഡോക്ടർ ഹാരോൾഡ് ഷിപ്പ്‌മാന്റെ സ്വഭാവത്തെക്കുറിച്ചും,കൊലപാതകങ്ങൾക്കുള്ള പ്രേരകശക്തിയെക്കുറിച്ചും 20 പേജുകളിലായി ജാനറ്റ് സ്മിത്ത് പറയുന്നതിങ്ങനെയാണ്..\n👉ആക്രമണസ്വഭാവവും, ദുരഭിമാനവും, ധിക്കാരവുമുള്ള ആളായിരുന്നു ഡോക്ടർ ഷിപ്‌മാൻ എന്നതുകൊണ്ടുതന്നെ വളരെ കുറച്ച് സുഹൃത്തുക്കൾ മാത്രമാണ് അദ്ദേഹത്തിനുണ്ടായിരുന്നത്. അദ്ദേഹത്തിന്റെ സാമാന്യ യുക്തിയെ ചോദ്യം ചെയ്യുന്നവരോട് എന്നും പുച്ഛവും, അവജ്ഞയും പരസ്യമായി പ്രകടിപ്പിച്ചിരുന്നു. അമിത ആത്മവിശ്വാസവും, ധിക്കാരവും ഇപ്പോഴും ഒരു മുഖമറയായി കൊണ്ടുനടന്നിരുന്നു.\n👉പണത്തോടും, സമ്പാദ്യത്തോടും മറ്റെല്ലാ വസ്തുക്കളോടും അത്യാർത്തിയുള്ള ഒരാളുകൂടിയായിരുന്നു ഡോക്ടർ ഷിപ്‌മാൻ.\n👉1985 ൽ ഷിപ്പ്‌മാൻ കൊലചെയ്ത മിസിസ്സ് മാർഗരറ്റ് കോൺവെയോട് അവരുടെ വളർത്തു പക്ഷിയെ വേണം എന്നായിരുന്നു ഷിപ്‌മാൻ ആവശ്യപ്പെട്ടത്. എന്നാൽ അവരത് നൽകിയില്ല. ശേഷം അവരുടെ മരണവർത്തയാണ് ലോകം അറിയുന്നത്.\n👉1997 ൽ കുമാരി ലെന സ്ലാട്ടർ എന്ന രോഗിയുടെ സഹോദരനോട് അവരുടെ തുന്നൽ മെഷീൻ വേണമെന്നായിരുന്നു ഷിപ്‌മാന്റെ ആവശ്യം. അവരത് ഡോക്ടർക്ക് നൽകുകയും ചെയ്തു എന്നാൽ ആ രോഗിയും കൊല്ലപ്പെട്ടു.\n👉മിസിസ്സ് ജോൺ സെല്ലേഴ്സ് എന്ന സ്ത്രീയോട് ഷിപ്പ്‌മാൻ ചോദിച്ചത് അവരുടെ രോഗിയായ ബന്ധുവിന്റെ വീട്ടിലെ പഴയ ചാരുകസേരയായിരുന്നു. മരണപ്പെട്ട ബന്ധു അത് ഡോക്ടർക്ക് കൊടുക്കാൻ ആഗ്രഹിച്ചിരുന്നു എന്ന് ഡോക്ടർ ഷിപ്‌മാൻ കള്ളം പറഞ്ഞുവെങ്കിലും ജോണ് സെല്ലേഴ്സ് അത് ഷിപ്പ്മാന് നൽകിയില്ല.\n👉ഏറ്റവും ക്രൂരനും പാപിയുമായ ആളാണെങ്കിലും രോഗികളോട് ഏറ്റവും കരുതലും, ശ്രദ്ധയുമുള്ള ഡോക്ടറായി മാറാൻ ഷിപ്‌മാൻ തീരുമാനിക്കുകയായിരുന്നു.\n👉ഇത്രയും കരുതലോടെ രോഗിക്ക് സമീപമിരുന്ന് രോഗികളെ പരിചരിക്കുന്ന മറ്റൊരു സ്നേഹനിധിയായ ഡോക്ടറെയും അവർ കണ്ടിട്ടില്ല എന്നാണു ഡോക്ടർ ഷിപ്പ്മാനെ കുറിച്ച് രോഗികൾ വിശേഷിപ്പിച്ചിരുന്നത്. പ്രത്യേകിച്ചും പ്രായമായ സ്ത്രീകളോടുള്ള ഡോക്ടറുടെ ഇടപെടൽ അങ്ങയറ്റം പേരുകേട്ടതായിരുന്നു. ശ്രദ്ധയോടെ പരിചരിക്കുന്നതിനോടൊപ്പം രോഗികളെ സൗമ്യതയോടെ പരിഹസിക്കുകായും ചെയ്യുമായിരുന്നു ഷിപ്‌മാൻ. അതും രോഗികൾ ഷിപ്പ്മാനുമായി കൂടുതൽ അടുക്കാൻ കാരണമായി. പല രോഗികളും വിദേശ യാത്രകൾ കഴിഞ്ഞുവരുമ്പോൾ വിലകൂടിയ സമ്മാനങ്ങൾ ഷിപ്‌മാനായി കൊണ്ടുവരാറുണ്ടായിരുന്നു. ഒരു രോഗിയുടെ ഏറ്റവും നല്ല സുഹൃത്തും ഡോക്ടറുമായി ഷിപ്പ്മാന് ഒരേസമയം മാറാൻ സാധിച്ചത് രോഗികളുടെ പ്രീതി ലഭിക്കാൻ കാരണമായി.\n👉എന്തുകാര്യവും രോഗികളോട് തുറന്നടിച്ചു പറയുമായിരുന്നു ഡോക്ടർ ഷിപ്‌മാൻ. അതുണ്ട്‌തന്നെ പലരും അദ്ദേഹത്തിന്റെ തുറന്നു പറച്ചിൽ ഇഷ്ടപ്പെട്ടിരുന്നു.\n👉1998 ഫെബ്രുവരി 28 ന് സ്റ്റീഫൻ ഡിക്‌സൺ എന്നയാൾ ക്യാൻസർ ചികിത്സയിലായിരുന്ന തന്റെ ഭാര്യ പിതാവിന്റെ ആരോഗ്യസ്ഥിതിയെക്കുറിച്ച് ഡോക്ടർ ഷിപ്മാനോട് ചോദിച്ചു :എത്രകാലം തന്റെ father-in-law ജീവിച്ചിരിക്കുമെനന്നായിരുന്നു അദ്ദേഹം ചോദിച്ചത് ? അതിനു ഡോക്ടർ ഷിപ്‌മാൻ കൊടുത്ത മറുപടി ഇങ്ങനെയായിരുന്നു “I wouldn’t buy him any Easter eggs ” തുടർന്ന്4ദിവസങ്ങൾ കഴിഞ്ഞപ്പോൾ ഷിപ്‌മാൻ ആ രോഗിയെ കൊന്നു.\n👉1997 ഏപ്രിലിൽ താൻ കൊല ചെയ്ത ഒരു രോഗിയുടെ വീട്ടിൽ മരണാന്തര ചടങ്ങുകളിൽ പങ്കെടുക്കവെ ബന്ധുക്കളോടായി ഡോക്ടർ ഷിപ്പ്‌മാൻ വിഷമം അഭിനയിച്ചുകൊണ്ട് പറഞ്ഞു ” അവർ മരിച്ചു പോയി എന്ന് ഞാൻ വിശ്വസിക്കുന്നില്ല, അവർ നമ്മളോടൊപ്പമുണ്ട് “. താൻ കൊല ചെയ്തവരുടെ മുൻപിൽ ഷിപ്‌മാൻ നടത്തുന്ന ഈ അഭിനയം ബന്ധുക്കളിൽ ഷിപ്മാനോട് അനുകമ്പയും, സ്നേഹവും വർദ്ധിപ്പിച്ചു.\n👉ഡോക്ടർ ഷിപ്‌മാന് എന്തെങ്കിലും പ്രത്യേക താത്പര്യങ്ങൾ ഉള്ളതുകൊണ്ടാണോ കൊലപാതകങ്ങൾ നടത്തുന്നത് അല്ലെങ്കിൽ കൊല്ലുമ്പോൾ ലഭിക്കുന്ന ആനന്ദത്തിനു വേണ്ടിയാണോ എന്ന ചോദ്യത്തിന് ജാനറ്റ് സ്മിത്ത് പറയുന്നതിങ്ങനെയാണ്..\n“he liked to play the role of master of ceremonies afteradeath ‘ കൊലപാത ശേഷം മരണാനന്തര ചടങ്ങുകളിൽ മുഖ്യ കാർമികത്വം വഹിക്കുന്നത് ഷിപ്‌മാന്റെ പ്രധാന പരിപാടിയായിരുന്നു. കൊലപാതകം എന്നത് അദ്ദേഹത്തിന് ആനന്ദം നൽകിയിരുന്നു എന്നതിന് തെളിവുകളുണ്ട്. ഓരോ കൊലപാതകത്തിനും വ്യത്യസ്ത കാരണങ്ങളും.\n👉കൊലപാതകം നടത്തിയ ശേഷം മരണാന്തര ചടങ്ങുകൾക്ക് എത്തുന്ന ഷിപ്‌മാൻ ഭൗതിക ശരീരം എങ്ങനെ നീക്കണം, എങ്ങനെ സംസ്കരിക്കണം തുടങ്ങി എല്ലാ നിർദേശങ്ങളും ബന്ധുക്കൾക്ക് നൽകും. കൂടാതെ ബന്ധുക്കൾ കൂടി നിൽക്കുന്ന ഭാഗത്ത് പോയി എല്ലാവരും കേൾക്കെ ബന്ധുക്കളോട് ചില വെളിപ്പെടുത്തലുകൾ നടത്തും ” മരണപ്പെട്ടത് നന്നായി അവർക്ക് ക്യാൻസർ ആയിരുന്നു ” അല്ലെങ്കിൽ മറ്റെന്തെങ്കിലും രോഗമായിരുന്നു “ഞാൻ ഇതുവരെ പറഞ്ഞില്ലെന്നേ ഉള്ളൂ ” തുടങ്ങി ബന്ധുക്കളുടെ ജിജ്ഞാസയും ശ്രദ്ധയും പിടിച്ചു പറ്റാനും ഷിപ്‌മാൻ ശ്രമിച്ചിരുന്നു.\n👉തനിക്ക് ശല്യമായവരെയും, തന്നെ സംശയിച്ചവരെയും, തന്നോട് മോശമായി സംസാരിച്ചവരെ ഉൾപ്പെടെ ഷിപ്‌മാൻ കൊന്നുകളഞ്ഞിരുന്നു.\n👉സത്യസന്ധമാണെന്നു തോന്നിപ്പിക്കുന്ന രീതിയിൽ നുണ പറയാനുള്ള ഷിപ്‌മാന്റെ അസാമാന്യ കഴിവിലൂടെയാണ് അയാൾ ഓരോ മരണങ്ങളെയും ബന്ധുക്കളോടും മറ്റും വിവരിച്ചു നൽകിയിട്ടുള്ളത്.\n👉കൊല ചെയ്ത ചില സ്ത്രീകളുടെ ബന്ധുക്കളോട് മരണകരണമായി ഷിപ്‌മാൻ പറഞ്ഞതിങ്ങനെയാണ്. ‘I turned round to get my stethoscope out of my bag and she just collapsed and died ” എന്റെ ബാഗിൽ നിന്നും സ്റ്റെതസ്ക്കോപ്പ് എടുക്കാൻ ഒന്ന് തിരിഞ്ഞപ്പോഴേക്കും രോഗി കുഴഞ്ഞുവീഴുകയും മരിക്കുകയും ചെയ്തു”;\n👉 ‘I was telephoning for an ambulance and she gave one cough. When I turned round, I could see that she had died’ ഞാൻ ആംബുലൻസിനു ഫോൺ ചെയ്തുകൊണ്ടിരിക്കെ രോഗി ഒന്ന് ചുമച്ചു , പെട്ടന്ന് ഞാൻ തിരിഞ്ഞു നോക്കുമ്പോൾ കണ്ടത് അവൾ മരിച്ചു കിടക്കുന്നതാണ് ”\n👉‘She just died while I was examining her’ “ഞാൻ അവരെ പരിശോധിച്ചുകൊണ്ടിരിക്കുമ്പോൾ പെട്ടന്ന് മരണപ്പെടുകയായിരുന്നു” ഇങ്ങനെയായിരുന്നു തന്റെ കൊലപതകങ്ങൾക്ക് ഡോക്ടർ ഷിപ്‌മാൻ പറഞ്ഞുകൊണ്ടിരുന്ന നുണകൾ. ഇത് ബന്ധുക്കൾ പൂർണ്ണമായും വിശ്വസിച്ചിരുന്നു\n👉ഗുരുതരമായ രോഗം ബാധിച്ചവരെയും, മാറാരോഗം ബാധിച്ചവരെയും തുടങ്ങി യാതൊരു രോഗവുമില്ലാത്തവരെ വരെ ഷിപ്പ്‌മാൻ കൊല ചെയ്തിട്ടുണ്ട്.\n9. എന്തുകൊണ്ടാണ് ഡോക്ടർ ഷിപ്പ്മാനെ സംശയിക്കുകയോ പിടിക്കുകയോ ചെയ്യാതിരുന്നത് ?❓\n👉വളരെ രഹസ്യമായിട്ടായിരുന്നു ഡയമോർഫിനും (heroin) , പെത്തഡിനും ഉൾപ്പെടെയുള്ള മരുന്നുകൾ ഷിപ്‌മാൻ സൂക്ഷിച്ചിരുന്നത്. കൂടാതെ താൻ കൊല ചെയ്ത ഒരു ശവശരീരവും പോസ്റ്റ് മോർട്ടം നടത്താൻ ഷിപ്പ്‌മാൻ വിട്ടുനൽകിയിരുന്നില്ല.\n10. ബ്രിട്ടനിൽ ശവസംസ്കാരവുമായി ബന്ധപ്പെട്ട നിയമങ്ങളിൽ പോസ്റ്റ് മോർട്ടം നിർബന്ധമല്ല ?❓\n👉തീർച്ചയായും ആണ് എന്നുമാത്രല്ല ലോകത്ത് ഏറ്റവും ശക്തമായ നിയമമുള്ളതും ബ്രിട്ടനിലാണ്. അതായത് ഭൗതിക ശരീരം ദഹിപ്പികുമ്പോൾ അഥവാ അഗ്നിക്കിരയാക്കുന്നതിനു മുൻപ് ചികിത്സിച്ചതല്ലാതെയുള്ള മറ്റൊരു ഡോക്ടർ പരിശോധിക്കേണ്ടതും മരണകാരണം റിപ്പോർട്ട് ചെയ്യേണ്ടതും, ശ്മാശാന സ്ഥലത്ത് മൂന്നാമതൊരു ഡോക്ടർ ഭൗതിക ശരീരവും രേഖകളും പരിശോധിക്കുകയും അതിനു ശേഷം ദഹിപ്പിക്കാൻ അനുമതി നൽകുകയും ചെയ്യണം എന്നാണ് നിയമം. എന്നാൽ താൻ കൊല ചെയ്ത 218 ആളുകളുടെയും മൃദദേഹങ്ങൾ ഇത്തരമൊരു പരിശോധനയുമില്ലാതെ സംസ്‌കരിക്കാൻ ഡോക്ടർ ഷിപ്പ്മാന് സാധിച്ചു.\nമാത്രവുമല്ല ഏറെ ധൃതിപ്പെട്ട് വൈദ്യുത ശ്മശാനത്തിൽ സംസ്കരിക്കാനുള്ള തയ്യാറെടുപ്പ് ഓരോ കൊലപാതകത്തിന് ശേഷവും ഷിപ്‌മാൻ നടത്തുമായിരുന്നു.\n11. എങ്ങനെയാണു അവസാനം ഷിപ്‌മാൻ പിടിക്കപ്പെടുന്നത് ?❓\n👉പണത്തോടും, വസ്തുവകകളോടും ഉണ്ടായ അത്യാർത്തിയാണ് ഷിപ്‌മാനെ കുടുക്കിയത്. 24 ജൂൺ 1998 ന് അവസാനം കൊല ചെയ്ത കാത്‌ലീൻ ഗ്രണ്ടി എന്ന മുൻ മേയറുടെ മരണത്തിൽ സംശയം തോന്നിയ അഭിഭാഷകയായ മകളാണ് ഷിപ്പ്മാനെതിരെ പോലീസിൽ പരാതി നൽകിയത്. കാത്‌ലീൻ ഗ്രണ്ടിയെ അവരുടെ വീട്ടിൽ വന്നു ചികിത്സിക്കുകയായിരുന്നു ഷിപ്‌മാൻ. അങ്ങനെയിരിക്കെ ഒരു ദിവസം മരുന്ന് കുത്തിവെച്ചു കൊന്ന ശേഷം പ്രായാധിക്യം കൊണ്ടാണ് മരണപ്പെട്ടതെന്ന് മരണ സർട്ടിഫിക്കറ്റ് ഷിപ്‌മാൻ തന്നെ നൽകുകയും ചെയ്തു.\nതുടർന്ന് കാത്‌ലീൻ ഗ്രണ്ടിയുടെ പേരിൽ ഒരു വ്യാജ ഒസ്യത്ത് ഉണ്ടാകുകയും അവർ സ്വത്തുക്കളെല്ലാം സ്വമേധയാ ഷിപ്പ്‌മാന്റെ പേരിൽ എഴുതിവെച്ചു എന്ന രേഖകൾ സ്വയം ഉണ്ടാകുകയും ചെയ്തു. തന്റെ ഓഫീസിൽ വെച്ച് ഒരു പഴയ ടൈപ്പ്‌റൈറ്ററിലായിരുന്നു ഷിപ്‌മാൻ വ്യാജ ഒസ്യത്ത് ഉണ്ടാക്കിയത്.\nഒസ്യത്തിൽ സംശയം തോന്നിയ മകൾ ആംഗേല വുഡ്‌റൂഫ് നൽകിയ പരാതിയുടെ അടിസ്ഥാനത്തിൽ പോലീസ് നടത്തിയ അന്വേഷണത്തിൽ രേഖകൾ വ്യാജമാണെന്നു കണ്ടെത്തുകയും ടൈപ്പ്‌റൈറ്റർ ഉൾപ്പെടെയുള്ളവ പിടിച്ചെടുക്കുകയും ചെയ്തു. ടൈപ്പ്‌റൈറ്ററിൽ ഒരു key പൊട്ടിപോയതിനാൽ രേഖയിൽ കൃത്യമായി കാണാൻ സാധിച്ചു. കൂടാതെ ഷിപ്പ്‌മാന്റെ ഫിംഗർ പ്രിന്റും അതിൽ നിന്ന് ലഭിച്ചു.\nതുടർന്ന് നടത്തിയ അന്വേഷണത്തിൽ ഷിപ്പ്‌മാന്റെ ക്ലിനിക്കിൽ നിന്നും ഡയമോർഫിൻ (heroin) കണ്ടെത്തുകയും സംസ്കരിച്ച 15 ഭൗതിക ശരീരങ്ങളിൽ ശാസ്ത്രീയ പരിശോധന നടത്തുകയും ചെയ്തതിൽ ഇവരിൽ എല്ലാവരുടെയും ശരീരത്തിൽ ഡയമോർഫിൻ (heroin) കുത്തിവെച്ചതിന്റെ തെളിവുകൾ ലഭ്യമാകുകയും, രോഗവിവരങ്ങൾ വ്യാജ മെഡിക്കൽ രേഖകളാണെന്നു വ്യക്തമാക്കുകയും ചെയ്തു.\n12. വിചാരണയും ശിക്ഷാവിധിയും എന്തായിരുന്നു ?❓\n👉7സെപ്റ്റംബർ 1998 ന് ഷിപ്‌മാൻ അറസ്റ്റിലായി\nബ്രിട്ടനിലെ പ്രെസ്റ്റൻ ക്രൗൺ കോടതിയിൽ ഒക്ടോബർ5, 1999 ന് ഷിപ്പ്‌മാന്റെ വിചാരണ ആരംഭിച്ചു. വ്യാജ രേഖ ചമച്ചതും 15 കൊലപാതകങ്ങളും ഉൾപ്പെടെ 16 കേസുകളിൽ ആയിരുന്നു വിചാരണ നടത്തിയത്. കേസിൽ അഭിഭാഷകനെ വെച്ചുകൊണ്ട് ഷിപ്‌മാൻ വാദം നടത്തി.\nഏറ്റവും അവസാനം നടത്തിയ കാത്‌ലീൻ ഗ്രണ്ടിയുടെ കൊലപാതകത്തിൽ മകളായ ആംഗേല വുഡ്‌റൂഫ് ആയിരുന്നു ഒന്നാം സാക്ഷി. കൂടാതെ 15 മരണങ്ങളുടെയും പോസ്റ്റ്‌മോർട്ടം റിപ്പോർട്ടും കോടതിയിൽ സമർപ്പിക്കപ്പെട്ടു. എല്ലാ മരങ്ങൾക്കും കാരണമായത് ഡയമോർഫിൻ (heroin) അമിത അളവിൽ കുത്തിവെച്ചതായിരുന്നു എന്നും കൊല്ലപ്പെട്ട രോഗികളിൽ ആർക്കും ഗുരുതര രോഗങ്ങൾ ഇല്ലായിരുന്നു എന്നും രേഖകളിൽ നിന്നും വ്യക്തമായി.\nകാത്‌ലീൻ ഗ്രണ്ടി ഷിപ്പ്‌മാന്റെ പേരിൽ യാതൊരുവിധ ഒസ്യത്തും എഴുതിയിരുന്നില്ലെന്നും രേഖകൾ വ്യാജമാണെന്നും ഫിംഗർ പ്രിന്റ് അനാലിസിസ് എക്സ്പെർറ്റ് കോടതിയെ അറിയിച്ചു. കൂടാതെ ഓരോ രോഗിയെയും കൊല്ലുന്നതിനു മണിക്കൂറുകൾ മുൻപ് ഷിപ്‌മാൻ തന്റെ കമ്പ്യുട്ടറിൽ അവരുടെ രോഗം സംബന്ധിച്ച വ്യാജമായ വിവരങ്ങൾ ഏഴുതിച്ചേർത്തിരുന്നതായും വിദഗ്ധ റിപ്പോർട്ടുകൾ കോടതിയിൽ ഹാജരാക്കി.\n6 ദിവസത്തെ വിശദമായ വിചാരണയ്ക്ക് ശേഷം ജനുവരി 31, 2000 ഉച്ചകഴിഞ്ഞു3മണിക്ക് ജസ്റ്റിസ് ഫോർബ്‌സ് ഡോക്ടർ ഹാരോൾഡ് ഷിപ്പ്മാനെ 15 കൊലപാത കേസിലും ഒരു വ്യാജരേഖ കേസിലും കുറ്റക്കാരനാണെന്നു കണ്ടെത്തി.\n13. എന്തായിരുന്നു ശിക്ഷ ?❓\n👉15 കൊലപാതകങ്ങൾക്ക് 15 ജീവപര്യന്തം ശിക്ഷയും, വ്യാജരേഖ ചമച്ചതിനു4വർഷം തടവുമാണ് പ്രെസ്റ്റൺ ക്രൗൺ കോടതി ജഡ്ജ് ജസ്റ്റിസ് ഫോർബ്‌സ് വിധിച്ചത്. ഒരിക്കലും ഷിപ്മാന് പരോൾ നൽകരുതെന്നും കോടതി വിധിച്ചു. തുടർന്ന് അദ്ദേഹത്തെ ഡർഹാം ജയിലിലേക്ക് മാറ്റി.\nകോടതി വിധി വന്ന് 10 ദിവസങ്ങൾക്ക് ശേഷം ജനറൽ മെഡിക്കൽ കൗൺസിൽ ഓഫ് ഇംഗ്ലണ്ട് 11 ഫെബ്രുവരി 2000 അവരുടെ ഡോക്ടർമാരുടെ രജിസ്റ്ററിൽ നിന്നും ഷിപ്പ്‌മാന്റെ പേര് നീക്കം ചെയ്തു.\n14. പിന്നീട് എന്ത് സംഭവിച്ചു?❓\n👉ഷിപ്‌മാൻ ജയിലിലായി എന്നാൽ തനിക്കെതിരായ എല്ലാ ആരോപണങ്ങളും അദ്ദേഹം നിഷേധിച്ചു. ശാസ്ത്രീയ തെളിവുകൾ ശരിയല്ലെന്ന് അദ്ദേഹം വാദം ഉയർത്തി. ആ സമയത്താണ് കുറ്റവാളികൾക്ക് മിനിമം ശിക്ഷ കാലാവധി തീരുമാനിക്കാനുള്ള ഗവണ്മെന്റിന്റെ അധികാരം റദ്ധാക്കപ്പെട്ടത് എന്നതും ഷിപ്പ്‌മാന്റെ ജയിൽവാസം ജീവിതാവസാനം വരെ നീളും എന്ന സൂചന നൽകി. എന്നാൽ ഷിപ്പ്‌മാന്റെ ഭാര്യ പ്രിംറോസ് മെയ് ഓക്സ്റ്റോബി വിധി അംഗീകരിച്ചില്ല എന്നനുമാത്രമല്ല തന്റെ ഭർത്താവ് നിരപരാധിയാണെന്ന് വാദിക്കുകയും ചെയ്തു. ഭാര്യയും നാല് മക്കളും ഷിപ്പ്‌മാൻ നിരപരിധിയാണെന്നു വിശ്വസിച്ചുപോന്നു.\n15. ഒടുവിൽ മരണത്തിന്റെ ഡോക്ടറുടെ ജയിലിലെ ആത്മഹത്യ ? ❓\n👉അന്വേഷണ ഘട്ടത്തിലേലം ഡർഹാം ജയിലിലായിരുന്ന ഷിപ്പ്മാനെ കുടുംബങ്ങൾക്ക് സന്ദർശിക്കാനുള്ള സൗകര്യാർത്ഥം 2003 ൽ വേയ്ക്ക്ഫീൽഡ് ജയിലിലേക്ക് മാറ്റി. ഒടുവിൽ 2004 ജനുവരി3ന് രാവിലെ6.20 മണിക്ക് തന്റെ ജയിൽ റൂമിലെ ജനാലയിൽ ബെഡ്ഷീറ്റ് കെട്ടി തൂങ്ങി മരിച്ച നിലയിൽ ഷിപ്പ്മാനെ കാണുകയായിരുന്നു. അന്നേദിവസം അദ്ദേഹത്തിന്റെ 58 മത് ജന്മദിനമായിരുന്നു.\nഎന്നാൽ ഇന്നുവരെ അദ്ദേഹത്തിന്റെ ബുദിക ശരീരത്തെക്കുറിച്ച് ആർക്കും അറിവില്ല. ഇപ്പോഴും അദ്ദേഹത്തിന്റെ ശരീരം സൂക്ഷിച്ചിട്ടുണ്ട് എന്ന് ഒരുവിഭാഗം പറയുമ്പോൾ അദ്ദേഹത്തിന്റെ ശ്രീരാം കുടുംബങ്ങളുടെ കൈവശമാണെന്നും ഷിപ്പ്മാനെ ജയിലിൽ കൊല ചെയ്തതെന്ന് അവർ വിശ്വസിക്കുന്നു എന്നും വാർത്തകളുണ്ട്.\nഷിപ്‌മാൻ കൊലചെയ്ത ആളുകളുടെ കുടുംബാംഗങ്ങൾ പക്ഷെ അദ്ദേഹത്തിന്റെ മരണത്തിൽ സന്തോഷവാന്മാരായിരുന്നില്ല. കാരണം തങ്ങളുടെ ഉത്തവരെ ഡോക്ടർ കൊല്ലാനുള്ള യഥാർത്ഥ കാരണം ഇനി ഒരിക്കലും പുറത്തുവരികയില്ലല്ലോ എന്ന യാത്രാത്യം പലർക്കും ഉൾക്കൊളളാൻ സാധിച്ചിട്ടില്ല.\nഷിപ്‌മാൻ കൊല ചെയ്ത ആളുകളുടെ മരണ സർട്ടിഫിക്കറ്റിൽ ഒപ്പിട്ടതിനു6ഡോക്ടർമാർക്കെതിരെ മെഡിക്കൽ കൗൺസിൽ കേസെടുത്തെങ്കിലും 2005 ഒക്ടോബറിൽ അവരെ വെറുതെ വിടുകയായിരുന്നു.\n1998 ൽ ഷിപ്പ്‌മാൻ കൊലചെയ്ത ഒരു ഇരയുടെ വീട്ടിൽ നിന്നും മോഷ്ടിച്ചു എന്ന് കരുതപ്പെടുന്ന 1000 പൗണ്ട് വിലവരുന്ന ആഭരണങ്ങൾ ഷിപ്പ്‌മാന്റെ ഗ്യാരേജിൽ നിന്നും കണ്ടെത്തി. കണ്ടെത്തിയ ആഭരണകളിൽ ഭാര്യ അവകാശം ഉന്നയിച്ചെങ്കിലും കൊല്ലപ്പെട്ട ഇരകളുട ബന്ധുക്കളോട് ആഭരണങ്ങൾ തിരിച്ചറിയാൻ പോലീസ് ആവശ്ഗ്യപ്പെട്ടു. തുടർന്ന് തിരിച്ചറിയാത്ത ആഭരണങ്ങൾ അസ്സറ്റ്സ് റിക്കവറി ഏജൻസിക്ക് കൈമാറി.\nതിരിച്ചറിഞ്ഞ 66 ആഭരണങ്ങൾ ഷിപ്പ്‌മാന്റെ ഭാര്യക്ക് കൈമാറുകയും ബാക്കി 33 എണ്ണം ലേലം വിളിക്കുകയും ചെയ്തു. ഫോട്ടോഗ്രാഫി കാണിച്ചതിനെ തുടർന്ന് ഒരു ഡയമണ്ട് മോതിരം മാത്രം കൊല്ലപ്പെട്ട ഇരയുടെ ബന്ധുവിന് കൈമാറി.\n2005 ജൂലൈ 30 ന് ബ്രിട്ടനിലെ ഹൈഡ് പാർക്കിൽ ഷിപ്പ്‌മാൻ കൊലചെയ്ത ഇരകളുടെ ഓർമ്മയ്ക്കായി the Garden of Tranquillity,എന്ന പേരിൽ മെമ്മോറിയൽ ആരംഭിച്ചു.\nതങ്ങളുടെ ഉറ്റവരുടെ മരണത്തിനു കാരണമായ ഷിപ്പ്മാനിൽ നിന്നും നഷ്ടപരിഹാരം ആവശ്യപ്പെട്ട് ബന്ധുക്കൾ 2009 ൽ കോടതിയെ സമീപിച്ചു . തുടർന്ന് ഷിപ്പ്‌മാൻ ജയിലിൽ നിന്നും എഴുതിയ കാതുകൾ ലേലം ചെയ്ത് വിറ്റ് പണം സ്വരൂപിക്കാൻ തീരുമാനിച്ചെങ്കിലും ബന്ധുക്കളുടെ എതിർപ്പമൂലം ശ്രമം ഉപേക്ഷിക്കുകയായിരുന്നു.\nend note ⛔\nകേരളത്തെ അക്ഷരാർത്ഥത്തിൽ ഞെട്ടിച്ച കൂടത്തായി കൊലപാത പരമ്പരകളുടെ അഭേദ്യമായ ബന്ധമാണ് ഷിപ്പ്‌മാന്റെ കേസുമായിട്ടുള്ളത്. രണ്ടു കേസുകളിലുമുള്ള ചില അഭേദ്യമായ സമാനതക ഇതാണ്.\n👉രണ്ട് കേസുകളിലും ഒന്നിൽ കൂടുതൽ കൊലപാതകങ്ങൾ നടന്നിട്ടുണ്ട്.\n👉രണ്ടിലും പ്രതികൾ വളരെ വൈദഗ്ദ്യത്തോടെ കളവു പറഞ്ഞിരുന്നു.\n👉രണ്ടിലും പ്രതികൾ മരണവുമായി ബന്ധപ്പെട്ട് എല്ലാകാര്യങ്ങളിലും സജീവമായി പങ്കെടുക്കുകയും മരണകാര്യങ്ങൾ പ്രചരിപ്പിക്കുകയും ചെയ്തിരുന്നു.\n👉രണ്ട് കേസിലും പ്രതികൾക്ക് ഓരോ കൊലപാതകത്തിലും ഓരോ ലക്ഷ്യമായിരുന്നു.\n👉രണ്ടുകേസിലും പ്രതികൾക്ക് സാമ്പത്തികമായതും, പ്രോപ്പർട്ടിപരമായതുമായ ലക്ഷ്യങ്ങളുണ്ടായിരുന്നു.\n👉രണ്ടു കേസിലും ഇരുവരെയും ആരും ഒരിക്കലും സംശയിച്ചിരുന്നില്ല.\n👉രണ്ടുകേസിലും പ്രതികൾ കൊലചെയ്ത ഭൗതിക ശരീരങ്ങൾ പോസ്റ്റ് മോർട്ടം ചെയ്യാൻ അനുവദിച്ചില്ല.\n👉രണ്ടു കേസിലും പ്രതികൾ വലിയ അടുപ്പം കൊലചെയ്യപ്പെട്ടവരോട് കാണിച്ചിരുന്നു.\n👉രണ്ടു കേസിലും പ്രതികൾ മയക്കു മരുന്നുകളും, രാസ പദാർത്ഥങ്ങളും നൽകിയാണ് കൊലകൾ നടത്തിയിട്ടുള്ളത്.\nതുടങ്ങി എല്ലാ കാര്യങ്ങളിലും അപൂർവമായി സമാനതകൾ ഒത്തുവന്നുവെന്ന പ്രത്യേകതയും ഈ ഘട്ടത്തിൽ മനസിലാക്കാം.\nഅതുകൊണ്ടുതന്നെയാണ് കേസന്വേഷിച്ച വടകര റൂറൽ എസ്‌പി സി ജി സൈമൺ വാർത്താസമ്മേളനത്തിനിടെ ആവർത്തിച്ച് ഡോക്ടർ ഹാരോൾഡ് ഷിപ്പ്‌മാന്റെ കേസിനെക്കുറിച്ച് പ്രതിപാദിച്ചത്\n☯ അഡ്വ ശ്രീജിത്ത് പെരുമന\n1 . ഡോക്ടർ ഹാരോൾഡ് ഷിപ്‌മാൻ\n2 . കരോൾഡ് ഷിപ്‌മാൻ കൊല ചെയ്ത ചില സ്ത്രീകളുടെ ചിത്രങ്ങൾ\n3 . മാഞ്ചെസ്റ്ററിലുള്ള ഷിപ്പ്‌മാന്റെ സർജറി ക്ലിനിക്കും ഫാർമസിയും,\n4 ഷിപ്പ്‌മാന്റെ ക്ലിനിക്കിന്റെ ഉൾഭാഗം\n5 .ഷിപ്പ്മാനെക്കുറിച്ചുള്ള പത്രങ്ങളിലെ വാർത്തകൾ\n6 . അവസാനം കൊല ചെയ്ത കാത്‌ലീൻ ഗ്രണ്ടിയുടെ പേരിൽ ഷിപ്പ്‌മാൻ ടൈപ്പറേറ്ററിൽ ഉണ്ടാക്കിയെടുത്ത വ്യാജ ഒസ്യത്തിന്റെ പകർപ്പ്\nPrevious articleഗദ്ദാഫിയെ കുറിച്ച് അറിയേണ്ടതെല്ലാം\nNext articleകുണുങ്ങിച്ചിരിക്കുന്ന കൊലയാളി സൈക്കോപതി അമ്മച്ചി


SKSSF News: മുസ്ലിം സംഘടനകള് ഒന്നിച്ച് നില്‍ക്കണം: റശീദലി ശിഹാബ് തങ്ങള്\nതിരൂരങ്ങാടി: രാജ്യത്ത് മുസ്ലിംകള് നേരിടുന്ന വെല്ലുവിളികളെ അതിജീവിക്കാനും സമുദായം നേരിടുന്ന പ്രതിസന്ധികളെ തരണം ചെയ്യുന്നതിനും മുസ്ലിം സംഘടനകള് ഒന്നിച്ച് നില്‍ക്കുണമെന്ന് കേരള വഖഫ് ബോര്‍ഡ് ചെയര്‍മാന് സയ്യിദ് റഷീദലി ശിഹാബ് തങ്ങള്. മമ്പുറം ആണ്ടുനേര്‍ച്ചയോടനുബന്ധിച്ച് നടക്കുന്ന മതപ്രഭാഷണ പരമ്പരയുടെ അവസാനദിന പരിപാടി ഉദ്ഘാടനം ചെയതു സംസാരിക്കുകയായിരുന്നു തങ്ങള്. ആശയ പരമായി ഒന്നിക്കാന് സാധിക്കണമെന്നില്ല. പക്ഷേ, ഒരേ മതാനുയായികള് എന്ന നിലയില് ഒന്നിക്കാന് കഴിയണമെന്നും തങ്ങള് പറഞ്ഞു. അന്‍വര് മുഹ് യിദ്ദീന് ഹുദവി ആലുവ മുഖ്യ പ്രഭാഷണം നടത്തി.\nഇന്ന് രാത്രി ദിക്‌റ് ദുആ സദസ്സും ഹിഫ്‌ള് സനദ് ദാനവും നടക്കും. സയ്യിദ് ബശീറലി ശിഹാബ് തങ്ങള് ഉദ്ഘാടനം ചെയ്യും. കോഴിക്കോട വലിയ ഖാസി സയ്യിദ് അബ്ദുന്നാസ്വിര് ഹയ്യ് ശിഹാബ് തങ്ങള് പ്രാരംഭപ്രാര്‍ത്ഥന നടത്തും. ദാറുല്‍ഹുദാ വി. സി ഡോ. ബഹാഉദ്ദീന് മുഹമ്മദ് നദ്വി അധ്യക്ഷത വഹിക്കും. പ്രാര്‍ത്ഥനാ സദസ്സിന് വാവാട് കുഞ്ഞിക്കോയ മുസ്ലിയാര് നേതൃത്വം നല്‍കും. ദാറുല്‍ഹുദാ ഇസ്ലാമിക് യൂനിവേഴ്സിറ്റിക്കു കീഴിലുള്ള മമ്പുറം മൗലദ്ദവീല ഹിഫ്ളുല് ഖുര്‍ആന് കോളേജില് നിന്നു ഖുര്‍ആന് മനഃപാഠമാക്കിയ 34 വിദ്യാര്‍ത്ഥികള്‍ക്കുള്ള സര്‍ട്ടിഫിക്കറ്റ് വിതരണം സമസ്ത ജന. സെക്രട്ടറി കെ. ആലിക്കുട്ടി മുസ്ലിയാര് നിര്‍വഹിക്കും.\nനേര്‍ച്ചയുടെ സമാപ്തി ദിനമായ 18 ന് ചൊവ്വാഴ്ച രാവിലെ എട്ട് മണി മുതല് അന്നദാനം നടക്കും. സയ്യിദ് ഹൈദരലി ശിഹാബ് തങ്ങള് ഉദ്ഘാടനം ചെയ്യും. സയ്യിദ് അബ്ദുര്‍റഹ്മാന് ജിഫ്രി കോഴിക്കോട് അധ്യക്ഷത വഹിക്കും. സയ്യിദ് അഹ്മദ് ജിഫ്രി തങ്ങള് മമ്പുറം, ആബിദ് ഹുസൈന് തങ്ങള് എം. എല്. എ എന്നിവര് സംബന്ധിക്കും. ഉച്ചക്ക് 1. 30 നടക്കുന്ന മൗലിദ് ഖത്മ് ദുആയോടെ ഒരാഴ്ചത്തെ ആണ്ടുനേര്‍ച്ചക്ക് സമാപ്തിയാകും. സമാപന പ്രാര്‍ത്ഥനക്ക് സമസ്ത പ്രസിഡന്റ് സയ്യിദ് ജിഫ്രി മുത്തുക്കോയ തങ്ങള് നേതൃത്വം നല്‍കും.


മോഡലുകളുടെ അപകട മരണം; പൊലീസ് ചോദ്യംചെയ്യലിനിടെ ഭയപ്പെടുത്തിയെന്ന് ഹോട്ടൽ ജീവനക്കാർ കോടതിയിൽ - Keralabhooshanam Daily മോഡലുകളുടെ അപകട മരണം; പൊലീസ് ചോദ്യംചെയ്യലിനിടെ ഭയപ്പെടുത്തിയെന്ന് ഹോട്ടൽ ജീവനക്കാർ കോടതിയിൽ\nHome/NEWS/LATEST/മോഡലുകളുടെ അപകട മരണം; പൊലീസ് ചോദ്യംചെയ്യലിനിടെ ഭയപ്പെടുത്തിയെന്ന് ഹോട്ടൽ ജീവനക്കാർ കോടതിയിൽ\nമദ്യപിച്ച് വാഹനം ഓടിക്കരുതെന്ന് മോഡലുകളോട് ആവശ്യപ്പെട്ടിരുന്നു. ഇത് കേൾക്കാതെ യാത്ര തുടർന്നതിനാലാണ് ഷൈജുവിനെ അയച്ചതെന്നുമായിരുന്നു മൊഴി. അതേസമയം മോഡലുകളുടെ മരണം പ്രത്യേക സംഘം അന്വേഷിക്കും. ജില്ലാ ക്രൈം ബ്രാഞ്ചിനു കീഴിലുള്ള പ്രത്യേക സംഘത്തിന് അന്വേഷണ ചുമതല കൈമാറും. എസിപി ബി.ജി ജോർജിന്റെ നേതൃത്വത്തിലാണ് അന്വേഷണം നടക്കുക


ഹരിദ്വാറിൽ വിദ്വേഷം പ്രസംഗിച്ചയാൾ പിടിയിൽ ; അറസ്റ്റ് സ്‌ത്രീകളെ വർഗീയമായി അധിക്ഷേപിച്ച കേസിൽ | National | Deshabhimani | Sunday Jan 16, 2022\nഹരിദ്വാർ വിദ്വേഷപ്രസംഗ കേസിലെ പ്രതി യതി നരസിംഹാനന്ദയെ ശനിയാഴ്‌ച അറസ്‌റ്റുചെയ്‌തത് സ്‌ത്രീകളെ വർഗീയമായി അധിക്ഷേപിച്ച് പ്രസംഗിച്ച മറ്റൊരു കേസിൽ. ഇയാളെ 14 ദിവസത്തേക്ക് റിമാൻഡ് ചെയ്‌തു. ശനി രാത്രി ഗംഗയിലെ സർവാനന്ദ് ഘട്ടിലാണ് അറസ്റ്റ്. വിദ്വേഷപ്രസംഗ കേസിൽ പ്രതിയായ ജിതേന്ദ്ര നാരായൺ ത്യാഗിയുടെ അറസ്റ്റിനെതിരെ സത്യഗ്രഹം നടത്തുകയായിരുന്നു ഇയാൾ. വിദ്വേഷപ്രസംഗ കേസിൽ ഇയാൾക്ക് നോട്ടീസ് അയച്ചിട്ടുണ്ടെന്ന് ഉത്തരാഖണ്ഡ് പൊലീസ് പറഞ്ഞു. അറസ്‌റ്റിനുള്ള നടപടി പുരോഗമിക്കുകയാണ്. കോടതിയിൽ ഇക്കാര്യം അറിയിക്കുമെന്നും പൊലീസ് പറഞ്ഞു.\nഡിസംബർ 17–-19 തീയതികളിൽ ഹരിദ്വാറിൽ സംഘടിപ്പിച്ച മതസമ്മേളനത്തിലാണ് നരസിംഹാനന്ദ അടക്കമുള്ളവർ തീവ്ര മുസ്ലിംവിരുദ്ധ പരാമർശം നടത്തിയത്. ഇതിന്റെ ദൃശ്യങ്ങൾ പുറത്തുവന്നിട്ടും പൊലീസ് നടപടിയെടുത്തില്ല. രാജ്യവ്യാപകപ്രതിഷേധം ഉയർന്നതിനെത്തുടർന്ന് കേസെടുത്തെങ്കിലും എഫ്‌ഐആറിൽ ആരുടെയും പേര് ഉൾപ്പെടുത്തിയില്ല. പിന്നീട് പൊലീസ് ഉദ്യോഗസ്ഥർക്കൊപ്പം നരസിംഹാനന്ദ തമാശ പറയുന്നതിന്റെ ദൃശ്യങ്ങൾ പുറത്തുവന്നു. സുപ്രീംകോടതിയുടെ ഇടപെടലിനെ തുടർന്നാണ് ഇപ്പോഴത്തെ നടപടി.\nഉത്തർപ്രദേശ്, ഉത്തരാഖണ്ഡ് മുഖ്യമന്ത്രിമാരുടെ അടുപ്പക്കാരനും മതസമ്മേളനത്തിന്റെ മുഖ്യസംഘാടകനുമായ പ്രബോധാനന്ദ് ഗിരി വിദ്വേഷപ്രസംഗത്തിൽ ഉറച്ചുനിൽക്കുകയാണ്.\nഹരിദ്വാർ വിദ്വേഷപ്രസംഗ കേസ്


Emalayalee.com - കുട്ടിസാര്- ജാതിമത അതിര്‍വരമ്പുകള് പൊളിച്ചടുക്കിയ മഹത് വ്യക്തിത്വം\nകുട്ടിസാര്- ജാതിമത അതിര്‍വരമ്പുകള് പൊളിച്ചടുക്കിയ മഹത് വ്യക്തിത്വം\nAMERICA 14-May-2019 പി.പി. ചെറിയാന്\nഗാര്‍ലന്റ് (ഡാളസ്): മതത്തിന്റേയോ, ജാതിയുടെയോ പേരിലല്ല മറിച്ച് മനുഷ്യനായി അറിയപ്പെടുവാന് ആഗ്രഹിക്കുകയും, ജാതിമത അതിര്‍വരമ്പുകള് പൊളിച്ചടുക്കുന്നതിന് അന്ത്യം വരെ പോരാടുകയും ചെയ്ത മഹത് വ്യക്തിത്വത്തിന്റെ ഉടമയായിരുന്ന അന്തരിച്ച 'കുട്ടിസാര്' എന്നറിയപ്പെട്ടിരുന്ന നാരായണന്‍കുട്ടി നായരെന്ന് അദ്ദേഹത്തിന്റെ ദീര്‍ഘകാല സുഹൃത്തും ഡാളസ് കേരള അസ്സോസിയേഷന് സ്ഥാപകരില് ഒരാളും, മുന് പ്രസിഡന്റുമായിരുന്ന എബ്രഹാം മാത്യു അഭിപ്രായപ്പെട്ടു.\nഡാളസ് കേരള അസ്സോസിയേഷന് പ്രസിഡന്റും, ഡാളസ് ഫോര്‍ട്ട് വര്‍ത്ത് സാമൂഹ്യ സാംസ്‌ക്കാരിക സാഹിത്യരംഗത്തെ സജ്ജീവ സാന്നിധ്യവുമായിരുന്ന കുട്ടിസാറിന്റെ അനുസ്മരണ സമ്മേളനത്തില് പങ്കെടുത്തു അനുസ്മരണ പ്രസംഗം നടത്തുകയായിരുന്നു എബ്രഹാം മാത്യു.\nഅസ്സോസിയേഷന് പ്രവര്‍ത്തനങ്ങളെ ശരിയായ ദിശയില് നയിക്കുന്നതിന് നേതൃത്വം നല്‍കുന്ന ഐ. വര്‍ഗീസ്, കുട്ടിസാറും കുടുംബാംഗങ്ങളുമായി ദീര്‍ഘവര്‍ഷങ്ങളായുള്ള ഊഷ്മള ബന്ധത്തെകുറിച്ചു അനുസ്മരിച്ചു. ഒരേ സമയം അസ്സോസിയേഷന് പ്രവര്‍ത്തനങ്ങളില് തുടക്കമിടുകയും തുടര്‍ന്ന് ദീര്‍ഘകാലം നേതൃത്വം കൊടുക്കുകയും ചെയ്ത കുട്ടിസാറിന്റെ വിയോഗം വലിയ നഷ്ടമാണ് വരുത്തിയിരിക്കുന്നതെന്നും അദ്ദേഹം പറഞ്ഞു.\nവിവിധ സാമൂഹ്യ സാംസ്‌ക്കാരിക സാഹിത്യ സംഘടനകളെ പ്രതിനിധീകരിച്ചു ജോസ് ഓച്ചാലില്, എ.വി. തോമസ്, ടി.പി.മാത്യു, എ.വി.ജോര്‍ജ്, ജോര്‍ജ് ജോസഫ് വിലങ്ങോലില്, സിജു ജോര്‍ജ്, ഗോപാല പിള്ള, തുടങ്ങി നിരവധി പേര് തങ്ങളുടെ സ്മരണകള് പങ്കുവെച്ചു. നാരായണന് കുട്ടിയുടെ മക്കളായ വിനീത, അനിത എന്നിവര് കുടുംബസമേതം അനുസ്മരണ സമ്മേളനത്തില് പങ്കെടുത്തു. ഐപ്പ് സക്കറിയ, രാജന് ഐസക്ക്, പി.ടി.സെബാസ്റ്റ്യന്, കെ.എച്ച്. ഹരിദാസ്, പീറ്റര് നെറ്റോ, പി.പി.സൈമണ്, അനശ്വര് മാമ്പിള്ളി, പ്രദീപ് നാഗന്തൂലില് തുടങ്ങിയ പ്രമുഖരും അനുസ്മരണ സമ്മേളനത്തില് പങ്കെടുത്തു. സെക്രട്ടറി ദാനിയേല് കുന്നേല് നന്ദി പറഞ്ഞു.


സാഹിത്യവാരഫലം 1983 11 27 - Sayahna\nസാഹിത്യവാരഫലം 1983 11 27\n1983 11 20\nതിരുവനന്തപുരത്തെ മെഡിക്കല് കോളേജാശുപത്രിയിലെ ത്വഗ്‌രോഗവിഭാഗത്തില് ജോലിയുള്ള ഒരു ഡോക്ടറെ കാണാന് ഞാന് കുറച്ചുകാലം മുന്‍പ് പോയിരുന്നു; എന്റെ മകന്റെ കൂട്ടുകാരനായിരുന്നു ഡോക്ടര്. അദ്ദേഹവുമായി സംസാരിച്ചിരുന്നപ്പോള് സുന്ദരിയായ ഒരു ചെറുപ്പക്കാരി മറ്റൊരു ത്വഗ്‌രോഗവിദഗ്ദ്ധനെ കാണാന് വന്നു. ആ യുവതിയുടെ തൊലിപ്പുറം നോക്കിയിട്ട് അദ്ദേഹം എന്റെ മകന്റെ കൂട്ടുകാരന് ഡോക്ടറെ അര്‍ത്ഥവത്തായി നോക്കി. എന്നിട്ട് ‘ഹാന്‍സന്’ എന്ന് പതുക്കെ പറഞ്ഞു. എനിക്ക് ഉടനെ കാര്യം മനസ്സിലായി. കുഷ്ഠരോഗമുണ്ടാക്കുന്ന Mycobacterium leprae കണ്ടുപിടിച്ച നോര്‍വീജിയന് ഡോക്ടറാണ് ജി.എച്ച്. ഹാന്‍സന്. അതുകൊണ്ട് കുഷ്ഠരോഗത്തിന് ‘ഹാന്‍സന്‍സ് ഡിസീസ്’ എന്നു പറയാറുണ്ട്. ചെറുപ്പക്കാരിക്ക് കുഷ്ഠരോഗമാണെന്നാണ് ഡോക്ടര് സഹപ്രവര്‍ത്തകനെ അറിയിച്ചത്. രോഗിണിക്ക് അതൊട്ടു മനസ്സിലായതുമില്ല. രോഗിയുടെ കവിളോ രോഗിണിയുടെ ഗര്‍ഭാശയമോ നോക്കിയതിനു ശേഷം ഡോക്ടര് ‘നിയോപ്ലാസം’ എന്ന് അടുത്തു നില്‍ക്കുന്ന ഡോക്ടറോട് പറഞ്ഞാല് അത് ‘കാന്‍സറാ’ണെന്ന് അദ്ദേഹം മാത്രമേ അറിയൂ. രോഗിയും രോഗിണിയും മനസ്സിലാക്കില്ല. “ഫിലിപ്പീന്‍സിലെ ഭരണാധികാരിയാര്? അല്ലെങ്കില് ഇസ്രയേലിലെ പ്രധാനമന്ത്രി ഇപ്പോഴും ബഗിന് തന്നെയോ?” എന്ന് ഡോക്ടറോട് ചോദിച്ചാല് അദ്ദേഹം കൈമലര്‍ത്തിയെന്നുവരും. എന്നാല് രോഗിയെ നോക്കിയിട്ട് “ഹി ഇസ് സഫറിങ് ഫ്രം മെതിമഗ്ലോബിനീമിയ (Methemoglobinemia) എന്നു ‘കാച്ചിക്കളയും.’ ഒരിക്കല് ഇതു കേട്ടതാണ് ഞാന്. കേട്ടപാടെ ‘പൈ എന്ന കമ്പനി’യിലേക്ക് ഓടി, മെഡിക്കല് ഡിക്ഷ്ണറി നോക്കാന് (വീട്ടില് അതില്ല). നോക്കി. മെതിമഗ്ലോബിന് എന്നുപറഞ്ഞാല് ഓക്സിജനും ഹീമോഗ്ലോബിനും (ശ്വേതാണു) ചേര്‍ന്ന് ചാരനിറമാര്‍ന്ന് രക്തത്തിലുണ്ടാകുന്ന ഒരു പദാര്‍ത്ഥം. ചില മരുന്നുകള് കഴിച്ചാല് ഇതുണ്ടാകുമെന്നു വൈദ്യമതം. ഇത് രക്തത്തില് വരുമ്പോഴാണ് മെതിമഗ്ലോബിനീമിയ എന്ന രോഗമുണ്ടാകുന്നത്. “അത് അങ്ങ് എങ്ങനെ കണ്ടുപിടിച്ചു ഡോക്ടര്?” എന്നു വിനയത്തോടെ നമ്മള് ചോദിച്ചാല് “ഹി ഹാസ് സയാനോസിസ്” എന്നു പറയും. വീണ്ടും പൈ ആന്‍ഡ് കമ്പനിയിലേക്ക് ഓടും. തൊലിക്കും കണ്ണിനുമുണ്ടാകുന്ന നീലനിറം സയാനോസിസ്, ശരി.\nചിലപ്പോള് മെഡിക്കല് കോളേജിലെ വിദ്യാര്‍ത്ഥികള് എന്റെ വീട്ടില് വരാറുണ്ട്. ഒരിക്കല് മൂന്ന് എം.ബി.ബി.എസ്. വിദ്യാര്‍ത്ഥികളോട് ഞാനും പറഞ്ഞു: ഹി ഈസ് സഫറിങ് ഫ്രം കോക്ക്സിഡിയിഓയ്ഡോമൈക്കോസിസ് — Coccidioidomycosis. അതുകേട്ട് മൂന്നു പേരുടെയും കണ്ണു തള്ളിപ്പോയി. അവരും മെഡിക്കല് കോളേജ് ലൈബ്രറിയിലേക്ക് ഓടിയിരിക്കും. ഈ ഡോക്ടര്‍മാരെപ്പോലെയാണ് നവീന നിരൂപകര്. “വ്യക്തിനിഷ്ഠമായ കലാത്മകബോധത്തിന്റെ രൂപം ഉരുത്തിരിഞ്ഞുവരാന് വേണ്ടി അസ്തിത്വവാദപരങ്ങളായ ആവിഷ്കാരങ്ങളെ കേന്ദ്രീകൃത പരിപ്രേക്ഷ്യത്തിലേക്ക് കൂട്ടിയിണക്കി പദങ്ങളിലൂടെ പുനര്‍ജ്ജനിപ്പിക്കുന്ന പ്രക്രിയാവൈദഗ്ദ്ധ്യമാണ് ‘മയ്യഴിപ്പുഴയുടെ തീരങ്ങ’ളില് കാണുന്നത്.” എങ്ങനെയിരിക്കുന്നു ഈ കോക്ക്സിഡിയിഓയ്ഡോമൈക്കോസിസ്?\n2 കലാജന്യമായ ആഹ്ലാദം\n3 അസുലഭമായ അനുഭവം\n4 മാറ്റം വരാത്ത കഥകള്\n5 കന്യകാത്വം. വേശ്യാത്വം\n5.1 ധിഷണയുടെ സ്ഫുലിംഗം\n6 ഷഡക്ഷര സുന്ദരന്\n7 ശത്രുഘ്നനും വസന്തനും\n8 കെ. സുരേന്ദ്രന്റെ നേര്‍ക്കു്\nകോക്ക്സിഡിയിഓയ്ഡോമൈക്കോസിസ് എന്നു പറഞ്ഞാല് ശ്വാസകോശത്തിലും തൊലിപ്പുറത്തും ഉണ്ടാകുന്ന രോഗം. കഫം കൂടുതലുണ്ടാകും; ചെറിയ മുഴകളും. കെ.പി. ശൈലജയ്ക്കാണ് ‘ഗൃഹലക്ഷ്മി ചെറുകഥാമത്സര’ത്തില് ഒന്നാം സമ്മാനം കിട്ടിയത്. അവരുടെ ‘സ്വര്‍ണ്ണപ്പക്ഷിയുടെ തൂവല്’ എന്ന അക്കഥ ഗൃഹലക്ഷ്മിയുടെ അഞ്ചാം ലക്കത്തില് വായിക്കാം. പരിഷ്കൃതജീവിതം നയിക്കുന്ന അനിയത്തിയുടെയും ലളിതജീവിതം നയിക്കുന്ന ഏടത്തിയുടെയും ചിത്രങ്ങള് വരച്ച് ഏടത്തിയുടെ ജീവിതം ധന്യമാണ് എന്നു ധ്വനിപ്പിക്കുന്ന കഥ. വിരസമായ നാഗരികജീവിതത്തില് ആധ്യാത്മകതയുടെ സ്വര്‍ണ്ണത്തൂവല് കിട്ടിയെങ്കില് എന്ന് അനിയത്തിയുടെ ആഗ്രഹം. ഇതു വായിച്ചപ്പോള് കോള്‍റിജ്ജിന്റെ ഒരു വാക്യം എന്റെ ഓര്‍മ്മയിലെത്തി. ആശയമെന്നാല് ഭാവിചിന്തയെ ഉള്‍ക്കൊള്ളുന്നത് എന്നര്‍ത്ഥം. സ്മൃതപ്രായമായ വാക്യത്തില് — എപ്പിഗ്രാമില് — ഭൂതകാലചിന്തയേയുള്ളൂ. ഭാവിചിന്ത ഉള്‍ക്കൊള്ളുന്ന ആശയത്തെ പ്രതിപാദിക്കുന്നു ശൈലജ. അത്രയും നന്ന്. എന്നാല് ശ്രീമതിയുടെ കഥയ്ക്ക് സാംഗോപാംഗത്വമില്ല. അംഗങ്ങളും ഉപാംഗങ്ങളും ചേര്‍ന്നു ജനിക്കുന്ന ചാരുതയില്ല. ഒരാശയത്തില് നിന്ന് മറ്റൊരാശയത്തിലേക്ക് ഹനുമാഞ്ചാട്ടം ചാടുന്നു കഥയെഴുത്തുകാരി. എന്നാല് ലങ്കയിലൊട്ടു ചെല്ലുന്നുമില്ല. ആധ്യാത്മികതയുടെ പ്രതിരൂപമായി കഥയില് നിവേശിപ്പിച്ചിരിക്കുന്ന “സ്വര്‍ണ്ണപ്പക്ഷിയുടെ തൂവല്” അതിന്റെ (കഥയുടെ) ഒരവിഭാജ്യഘടകമായി ഭവിക്കുന്നില്ല. ‘ഒരു അമെച്ച്വറിഷ്’ കഥ.\n‘അമെച്ച്വറിഷ്’ എന്നു മുകളിലെഴുതിയത് ‘അവിദഗ്ദ്ധം’ എന്ന അര്‍ത്ഥത്തിലാണ്. എന്നാല് അമെച്ച്വര് (അമെറ്റ്യുര് എന്നും ഉച്ചാരണം) എന്ന നാമത്തിന് ധനപരമായ ലക്ഷ്യം കൂടാതെ വെറും ആഹ്ലാദത്തിനു വേണ്ടി കലയിലും വിനോദത്തിലും വ്യാപരിക്കുന്ന ആള് എന്ന നല്ല അര്‍ത്ഥവുമുണ്ട്. ഗൃഹലക്ഷ്മിയില് “മുത്ത് അടര്‍ന്ന ചിപ്പി’ എന്ന കാവ്യമെഴുതിയ ശ്രീമതി സരു, ധന്വന്തരി കവിതയുടെ ലോകത്ത് അമെച്ച്വറായിരിക്കാം. എന്നാല് കവിതയെ സംബന്ധിച്ച് കൃതഹസ്തതയുള്ള സ്ത്രീയാണ്. കുഞ്ഞിന്റെ മരണത്തില് ഖേദിക്കുന്ന അമ്മയുടെ തീവ്രവേദനയെ ആവിഷ്കരിക്കുന്ന ഈ കാവ്യം എന്റെ ഹൃദയത്തെ ചലിപ്പിക്കുകയും മനസ്സിനെ ദ്രവിപ്പിക്കുകയും നയനങ്ങളെ ആര്‍ദ്രമാക്കുകയും ചെയ്തു.\n“ഈറന് മിഴിയാല് മനസ്സിന്നകത്തള-\nമാകെ ഞാന് വീണ്ടും തിരഞ്ഞിടുമ്പോള്\nഎന്‍മകള് പാടിയുറക്കിയ പാവക-\nപൂക്കളും മണ്ണുമിലകളും കൊണ്ടവള്\nതീര്‍ത്ത കൊട്ടാരം തകര്‍ന്നുപോയി,\nഈ അമ്മയോടൊപ്പം ഇതെഴുതുന്ന ആളും കരയുന്നു. പക്ഷേ എന്റെ മിഴിനീര് കലാജന്യമായ ആഹ്ലാദത്തിന്റെതാണ്.\nആഹ്ലാദം രണ്ടു തരത്തിലാണ്. മസ്തിഷ്കത്തിനു കിട്ടുന്ന ആഹ്ലാദവും ഹൃദയത്തിനു കിട്ടുന്ന ആഹ്ലാദവും. രണ്ടാമത്തെതിന് ഉത്കൃഷ്ടത കൂടും. നവീന കലാസൃഷ്ടികളില് ഉത്കൃഷ്ടങ്ങളായവ പലതും മസ്തിഷ്കത്തിന് ആഹ്ലാദമരുളുന്നവയാണ്. അവയില് ഒരു നോവലാണ് റസ്സല് മക്കോര്‍മിക് (Russell McCormmach) എഴുതിയ Night Thoughts of A Classical Physicist എന്നത് (കിങ് പെന്‍ഗ്വിന് പ്രസാധനം). ഇതിന്റെ ഉജ്ജ്വലത അന്യാദൃശമാണ്. ക്ലാസ്സിക്കല് ഫിസിക്സിന്റെ ഉദ്ഘോഷകനും ആരാധകനുമാണ് കല്പിത കഥാപാത്രമായ വിക്തോര് യാക്കോബ്. ക്ലാസ്സിക്കല് ഫിസിക്സ് ഒരു സത്യത്തെ മാത്രമേ അംഗീകരിച്ചുള്ളൂ. ആ സത്യം ഭൗതികമാണ്. വസ്തുനിഷ്ഠമാണ്. യന്ത്രമായി പ്രപഞ്ചത്തെ വീക്ഷിക്കാനായിരുന്നു ക്ലാസ്സിക്കല് ശാസ്ത്രജ്ഞമാരുടെ കൗതുകം. എന്നാല് നവീനഭൗതികശാസ്ത്രം ഈ സങ്കല്പങ്ങളെ തകിടം മറിച്ചു. The Nature of the Physical world എന്ന ഗ്രന്ഥത്തില് എഡിങ്ടണ് എഴുതി: “Physical science has limited it’s scope so as to leaveaback ground which we are at liberty to, or even invited to fill withareality of spiritual import”. നവീനഭൗതികശാസ്ത്രം തെന്നിമാറുന്ന സത്യത്തിലേക്ക് കൈചൂണ്ടിയപ്പോള് ക്ലാസ്സിക്കല് ഫിസിസിസ്റ്റുകള് ഭയന്നു. ആ രീതിയില് ഭയന്നു തകര്‍ന്നടിയുന്ന കഥാപാത്രമാണ് മക്കോര്‍മിക്കിന്റെ യാക്കോബ്. മാക്സ് പ്ലാങ്കിന്റെയും ഐന്‍സ്റ്റൈന്റെയും സിദ്ധാന്തങ്ങള്‍കണ്ട് അയാള് അമ്പരന്നു. വര്‍ഷം 1918. സ്ഥലം ഒരു ജര്‍മ്മന് നഗരം. ഒന്നാം ലോകമഹായുദ്ധത്തില് ജര്‍മ്മനി തകര്‍ന്നതു പോലെ യാക്കോബും തകര്‍ന്നു. യാക്കോബിന്റെ ഈ ദുരന്തത്തിന് എല്ലാ മണ്ഡലങ്ങളെ സാംഗത്യമുണ്ട്. ഉല്‍പതിഷ്ണുത്വത്തിന്റെ അടിയേറ്റ് അസത്യാത്മകമായ യാഥാസ്ഥിതികത്വം നിലം പതിക്കുന്നു എന്ന മട്ടിലുള്ള സാംഗത്യമാണ് ഞാന് ഉദ്ദേശിക്കുന്നത്. ഈ ഗ്രന്ഥത്തിന്റെ പാരായണം ഒരസുലഭാനുഭവമാണ്.\nമാറ്റം വരാത്ത കഥകള്\nഅസുലഭങ്ങളായ അനുഭവങ്ങളില് ഒന്നാണ് കുട്ടിക്കാലത്തെ ഫോട്ടോ കാണുന്നത്. ഇതെഴുതുന്ന ആളിന് അഞ്ചുവയസ്സായിരുന്ന കാലത്ത് എടുത്ത ഫോട്ടോ ഇപ്പോഴുമുണ്ട്. ഒരു കേടുമില്ലാതെ. ‘രാമന് പിള്ള സ്റ്റുഡിയോ’ എന്ന് റബ്ബര് സ്റ്റാമ്പുകൊണ്ടടിച്ച രേഖയും ഫോട്ടോയുടെ താഴെ കാണാം. എന്നാല് കഴിഞ്ഞ വര്‍ഷം എടുത്ത ഒരു ഫോട്ടോ കുട്ടിയുടെ രൂപമറിയാന് വയ്യാത്ത മട്ടില് ആയിപ്പോയിരിക്കുന്നു. ആറു കൊല്ലം മുന്‍പ് അച്ചടിച്ച പുസ്തകങ്ങള് ഒരു കുഴപ്പവുമില്ലാതെ ഇരിക്കുന്നു. കഴിഞ്ഞ വര്‍ഷം വാങ്ങിയ പെന്‍ഗ്വിന് ബുക്കുകളുടെ കടലാസ്സ് പൊടിഞ്ഞു പോയി. കടലാസ്സില് wood fiber കൂടിയിരുന്നാല് അത് ദീര്‍ഘകാലമിരിക്കും. മുദ്രപ്പത്രങ്ങളില് wood fiber എഴുപത്തഞ്ചു ശതമാനമെങ്കിലും കാണും. അതുകൊണ്ടാണ് അവ വളരെക്കാലമിരിക്കുന്നത്. പണ്ടൊക്കെ ചെരിപ്പു വാങ്ങിയാല് വളരെക്കാലം ഇടാം. ഇന്ന് കഷ്ടിച്ച് രണ്ടു മാസം.\nചെറുകഥകളും ഇതുപോലെയാണ്. മലബാര് സുകുമാരന്റെ “ആരാന്റെ കുട്ടിയും”, “കൂനേയുടെ ചികിത്സയും” (പേര് ഇതുതന്നെയോ എന്തോ) “ജഡ്ജിയുടെ കോട്ടും” ഒരു കേടുപാടുമില്ലാതെ ജീവിച്ചിരിക്കുന്നു. ഇന്നലെത്തെ പ്രശസ്തനായ കഥാകാരന്റെ കഥ ഇന്നില്ല. ആഴ്ചപ്പതിപ്പുകളുടെ ജീവിതകാലം ഒരാഴ്ചയാണ്. അതുകൊണ്ട് അവയില് അച്ചടിച്ചു വരുന്ന കഥകളും ഒരാഴ്ചയെങ്കിലും ജീവിക്കണം. അതുണ്ടാകുന്നില്ല. വായനക്കാരന് വായിച്ചു കഴിഞ്ഞാലുടന് അവ മരിക്കുന്നു. കുങ്കുമം വാരികയില് (ലക്കം 10) വസുമതി എഴുതിയ “വിവാഹസമ്മാനം” എന്ന കഥ എന്നെസ്സംബന്ധിച്ചിടത്തോളം ഏതാനും നിമിഷങ്ങള്‍കൊണ്ട് മരിച്ചുപോയി. സ്നേഹിച്ചിരുന്ന സ്ത്രീ മറ്റൊരുവന്റെതായിത്തീരുമ്പോള് പുരുഷന് ദുഃഖം മറക്കാന് വേണ്ടി കുടിക്കുന്നതാണ് ഇതിലെ കഥ. കേന്ദ്രസ്ഥിതമായിരിക്കേണ്ട ഈ വിഷയത്തോടു ബന്ധമില്ലാത്ത പലതും പറഞ്ഞ് “കൊച്ചുവര്‍ത്തമാനക്കാരി”യായി പ്രത്യക്ഷയാകുന്നു കഥയെഴുത്തുകാരി. ഫൗണ്ടന് പെന് നല്ലതാണെങ്കില് ശതാബ്ദങ്ങളോളമിരിക്കും. ഞാന് ഈ ലേഖനമെഴുതാന് ഉപയോഗിക്കുന്ന പേന എന്റെ കൈയില് കിട്ടിയിട്ട് അമ്പതു വര്‍ഷത്തിലധികമായി. ഇതു കൊണ്ടെഴുതിയാണ് ഞാന് ഫോര്‍ത് ഫോമില് കണക്കു പരീക്ഷയ്ക്കു തോറ്റത്. എം.എ. പരീക്ഷയ്ക്ക് ഒന്നാം ക്ലാസ്സില് ജയിക്കാന് എന്നെ സഹായിച്ചതും ഈ പേന തന്നെ. വസുമതി ഒരേ പേന ഉപയോഗിച്ചാലും പേന കൂടക്കൂടെ മാറിയാലും കഥകള്‍ക്ക് മാറ്റം വരില്ല.\n മാറ്റം വരാത്തത് കഥകള്‍ക്കു മാത്രമല്ല. ഒരുദാഹരണം മാത്രം നല്‍കാം. ഓഫീസില് ജോലിയുള്ള രണ്ടു കൂട്ടുകാരികള് ബസ്സില് കയറി. ഒരാള് നോട്ടെടുത്ത് കൈയില് വച്ചിരിക്കുന്നു. മറ്റേയാള്‍ക്ക് ബാഗില് നിന്ന് പണമെടുത്തേ പറ്റൂ. ഓടിക്കൊണ്ടിരിക്കുന്ന ബസ്സില് നിന്നു കൊണ്ട് അതെടുക്കാന് വയ്യ. “എന്റെ ടിക്കറ്റും കൂടി വാങ്ങിച്ചേക്കൂ” എന്നു മൊഴിയാടുന്നു. വാങ്ങിച്ചു. രണ്ടുപേര്‍ക്കും ഇറങ്ങേണ്ട സ്ഥലം ഒന്നു തന്നെ. ഇറങ്ങി. മറ്റേ സ്ത്രീ ബാഗ് തുറന്ന് നാല്പതു പൈസ എടുത്ത് കൊടുത്തു അതുവാങ്ങാന് തയ്യാറായി നിന്ന സ്ത്രീക്ക്. അവരതു വേഗം വാങ്ങി ‘പോട്ടെ’ എന്നു പറഞ്ഞ് നടന്നു. കൂട്ടുകാരിക്കു വേണ്ടി ചെലവാക്കിയ തുച്ഛമായ തുക തിരിച്ചു വാങ്ങാത്ത ഒരു സ്ത്രീയും ഇന്നേവരെ ഉണ്ടായിട്ടില്ല; ഇനി ഉണ്ടാകുകയുമില്ല.\nഗ്രീക്ക് രതിദേവതയായ അഫ്രൊഡൈറ്റിയെക്കുറിച്ച് രണ്ടു കഥകളുണ്ട്. ഒന്ന് ഗ്രീക്കു കവി ഹോമര് പറഞ്ഞത്. രണ്ട് ഗ്രീക്കു കവി ഹീസിയഡ് (Hesiod) പറഞ്ഞത്. ഹീസിയഡ് രേഖപ്പെടുത്തിയ കഥ ചുരുക്കിയെഴുതാം. സ്വര്‍ഗ്ഗം ഭര്‍ത്താവ്; ഭൂമി ഭാര്യ. അവരുടെ മകന് ക്രോണസ്. സ്വര്‍ഗ്ഗവും ഭൂമിയും രതിക്രീഡയില് ഏര്‍പെട്ടിരുന്നപ്പോള് മകന് ഈര്‍ഷ്യയുണ്ടായി. അവന് അച്ഛന്റെ ജനനേന്ദ്രിയം മുറിച്ചു കളഞ്ഞു. അത് കടലില് വന്നു വീണപ്പോള് അതില് പറ്റിയിരുന്ന ഒന്നോ രണ്ടോ തുള്ളി രേതസ്സ് സമുദ്രത്തെ ഗര്‍ഭിണിയാക്കി. സമുദ്രം പ്രസവിച്ചവളാണ് അഫ്രൊഡൈറ്റി. അവള് അഗ്നിദേവനായ ഹെഫീസ്റ്റസിന്റെ ഭാര്യയായി. വിരൂപനും മുടന്തനുമായിരുന്നു അയാള്. അതുകൊണ്ട് അഫ്രൊഡൈറ്റി യുദ്ധദേവനായ അറീസിനെ കാമുകനായി സ്വീകരിച്ചു. അവളുടെ പുത്രനാണ് കാമദേവനായ ഈറോസ്. ഫിനീഷ്യന് രതിദേവത അസ്റ്റാര്‍ട്ടിയും സുമേറിയാക്കാരുടെ ഇനാന്നയും ബാബിലോണിയാക്കാരുടെ ഇഷ്താറും ഈജിപ്റ്റുകാരുടെ ഐസീസും ഗ്രീസിലെ അഫ്രൊഡൈറ്റിയില് നിന്ന് വിഭിന്നകളല്ല. ഈ അഞ്ചു പേരും സുചരിതകളാണ്. അതേസമയം വേശ്യകളും. കന്യകാത്വത്തെക്കുറിച്ചും വേശ്യാത്വത്തെക്കുറിച്ചും സ്ത്രീക്കുണ്ടാകുന്ന ഫാന്റസിക്ക് യോജിച്ച മട്ടിലാണ് ഈ ദേവതകള്‍ക്ക് ദ്വന്ദഭാവം നല്‍കിയിട്ടുള്ളത്. ഭാരതത്തിലോ? പാര്‍വതിയാണ് ശക്തിയുടെ പ്രതിരൂപം. ആ ദേവിയില് വേശ്യാത്വത്തിന്റെ അംശം ഉണ്ടെന്നുപറയാന് വയ്യ. പ്രകാശത്തിന്റെ — ശുക്ലപക്ഷത്തിന്റെ — ദേവതയാണ് പാര്‍വ്വതി (താന്ത്രിക സിദ്ധാന്തമനുസരിച്ച്) അന്ധകാരത്തിന്റെ — ശ്യാമപക്ഷത്തിന്റെ — ദേവതയാണ് കാളി. പാര്‍വ്വതി/കാളി ഈ ദേവതകളില് മേല്പറഞ്ഞ ദ്വന്ദ്വഭാവം ആരോപിച്ചിരിക്കുന്നു താന്ത്രികര്. ഏതു ചാരിത്രശാലിനിയിലും വേശ്യാത്വം തലയുയര്‍ത്തും. ഏതു വേശ്യയിലും വിശുദ്ധി തലയുയര്‍ത്തും. അടുത്ത വീട്ടിലെ പുരുഷന് തന്നെ നോക്കുന്നുവെന്നു് ഭാര്യ ഭര്‍ത്താവിനോടു പറയുമ്പോള് അതു് ഭാര്യയുടെ പാതിവ്രത്യത്തെയാണു് കാണിക്കുന്നതെന്നു് അയാള് വിശ്വസിച്ചാല് ഏഭ്യനാണ് ആ മനുഷ്യന് എന്നു മാത്രം കരുതിയാല് മതി. ദ്വന്ദ്വഭാവങ്ങളിലെ ഒന്നു് — വേശ്യാത്വം — പരാതിയായി പ്രത്യക്ഷമാകുന്നുവെന്നേ കരുതേണ്ടതുള്ളൂ. പി.എ.എം. ഹനീഫ് കുങ്കുമം വാരികയിലെഴുതിയ “ഉളി” എന്ന പരമ ബോറന് കഥയെ അവലംബിച്ചു് ഇത്രയും കാര്യങ്ങള് എനിക്കെഴുതാന് കഴിഞ്ഞല്ലോ. ഹനീഫിനു് നന്ദി. (അദ്ദേഹത്തിന്റെ കഥയിലെ നായിക അന്യപുരുഷനെക്കുറിച്ചു് ഭര്‍ത്താവിനോടു് പരാതി പറയുന്നവളാണു്.)\nരാഷ്ട്രവ്യവഹാരത്തില് കീര്‍ത്തിയാര്‍ജ്ജിച്ചവരെക്കുറിച്ചു് ബഹുജനത്തിനു ബഹുമാനമില്ല. എന്നാല് അവരിലാരെങ്കിലും ധിഷണയുടെ വിലാസം കാണിച്ചാല് അവര് (ജനം) അതിരറ്റ ആദരം പ്രകടിപ്പിക്കും. ജവാഹര്‍ലാല് നെഹ്റുവിനെക്കാള് വലിയ രാഷ്ട്രതന്ത്രജ്ഞന്മാര് ഭാരതത്തിലുണ്ടിയിട്ടുണ്ടു്. പക്ഷേ, ആത്മകഥയും ഡിസ്കവറി ഒഫ് ഇന്ത്യയും എഴുതിയ നെഹ്റുവിനോടാണു് ഭാരതീയര്‍ക്കു ബഹുമാനം. ഫ്രാന്‍സിലെ ഇന്‍ഫര്‍മേഷന് മന്ത്രിയായിരുന്നു ആങ്ദ്രേ മാല്‍റോ. “നിശ്ശബ്ദതയുടെ ശബ്ദം” എന്ന കലാവിമര്‍ശന ഗ്രന്ഥവും മാസ്റ്റര് പീസുകളായി പരിഗണിക്കപ്പെടുന്ന നോവലുകളും എഴുതിയതുകൊണ്ടാണു് അദ്ദേഹം എന്നും ഓര്‍മ്മിക്കപ്പെടാന് പോകുന്നതു്. കേരളത്തിലെ പനമ്പിള്ളി ഗോവിന്ദമേനോന്, സി. അച്ചുതമേനോന്, ഇ.എം.എസ്. നമ്പൂതിരിപ്പാടു്, കെ. ദാമോദരന് എന്നിവര് ആദരണീയരായതു് അവരുടെ ധിഷണാവൈഭവത്താലാണു്. അവരുടെ രാഷ്ട്രതന്ത്രജ്ഞത മറ്റു നേതാക്കന്മാര്‍ക്കും കാണുമായിരിക്കും. ധിഷണാവൈഭവം വേണ്ട ധിഷണയുടെ സ്ഫുലിംഗം ഒന്നു പ്രസരിപ്പിച്ചാല് മതി ബഹുജനം നിങ്ങളെ സ്നേഹിക്കും, മാനിക്കും. വാരികകളിലെ ചോദ്യോത്തര പംക്തികള് ഈ ധിഷണാസ്ഫുലിംഗങ്ങള് കൊണ്ടാണു് ആകര്‍ഷകങ്ങളാകുന്നത്. ജനയുഗം വാരികയില് ‘ആര്യാടു് ഗോപിയോടു ചോദിക്കുക’ എന്ന പേരില് ആരംഭിച്ചിട്ടുള്ള പംക്തിക്കു പുതുമയുണ്ട്. അതില് ധിഷണയുടെ അഗ്നികണമുണ്ടു്. നേരമ്പോക്കുമുണ്ടു്. ഉദാഹരണം ഗുരുവായൂരപ്പന് ആര്യാടു് ഗോപിയോടു ചോദിക്കുന്നു: കരുണാകരന് ഇവിടെ ഒന്നാം തീയതി തോറും തൊഴാന് വരാറുണ്ടു്. കമ്മ്യൂണിസ്റ്റുകാര് ഇവിടെ തൊഴാന് വരാറുണ്ടോ?\nഉണ്ടല്ലോ? വല്ലപ്പോഴും മലയാറ്റൂര് രാമകൃഷ്ണന്.\nഇതു വായിച്ചപ്പോള് എനിക്കും ഒരു ചോദ്യം വായുവില്‍ക്കൂടി കേള്‍ക്കാറാകുന്നു.\nസര്‍ദാര് കെ.എം. പണിക്കര്\nഎ.ഡി. ഒന്നാം ശതാബ്ദത്തിനും നാലാം ശതാബ്ദത്തിനും ഇടയ്ക്കുള്ള കാലത്തു ജീവിച്ചിരുന്നുവെന്നു് മിടുക്കനായ സര്‍ദാര് കെ.എം. പണിക്കര് പറയുന്നു. ഞാന് തിരുവനന്തപുരത്തു വരുന്നുവെന്നു കരുതി ചില കുട്ടികളും ചില ഫിലോസഫി ലക്‍ചറര്‍മാരും സെനറ്റ് ഹാളില് എന്നെ കാണാനും എന്റെ പ്രസംഗം കേള്‍ക്കാനും കൂടിയെന്നു പറയുന്നതു ശരിയാണോ കൃഷ്ണന് നായരേ?\nശരിയാണ് കാമശാസ്ത്രമെഴുതിയ ആളല്ലേ. കണ്ടുകളയാമെന്നു വിചാരിച്ചു കോളേജ് വിദ്യാര്‍ത്ഥികള് തടിച്ചുകൂടി. ന്യായഭാഷ്യത്തിന്റെ കര്‍ത്താവാണു് താങ്കളെന്നു വിചാരിച്ചു് ചില അദ്ധ്യാപകര് ഓടിച്ചെന്നു. അങ്ങോട്ടു് ചെന്നപ്പോഴാണു് രണ്ടു കൂട്ടര്‍ക്കും അമളി പറ്റിയതു്. വടക്കെങ്ങോ ഉള്ള ഒരു വാത്സ്യായനന് വരാമെന്നു് സര്‍വ്വകലാശാലാധികൃതരോടു് ഏറ്റിരുന്നു. സുഖക്കേടുകൊണ്ടു് ആ മാന്യന് വന്നതുമില്ല. വന്നെങ്കില് കുട്ടികള് ഇങ്ങനെ ചോദിക്കുമായിരുന്നു: “ശശോ വൃഷോ ശ്വ ഇതി ലിങ്ഗ തോ നായക വിശേഷാഃ” എന്നു അങ്ങു് കാമസൂത്രത്തില് എഴുതിയതൊന്നു വിശദീകരിക്കൂ.\nഅദ്ധ്യാപകര് ആംഗലവാണിയില് ചോദിക്കുന്നതു ഇങ്ങനെയാവാം: Vatsyayana, you elaborated logicism in the 3rd century A.D. Are we correct? How can truth be apprehended throughanorm?\nഎന്റെ ഒരു കാരണവര് മകനു് ഇരുപത്തെട്ടു കെട്ടുമ്പോള് പേരിട്ടതു ഷഡക്ഷര സുന്ദരന് നായര് എന്നായിരുന്നു. ശ്രീമൂലവിലാസം ഇംഗ്ലീഷ് സ്കൂളില് ഫസ്റ്റ് ഫോമില് പഠിക്കുന്ന കാലത്തു് ഞാന് വട്ടിയൂര്‍ക്കാവിലുള്ള ഈ കാരണവരുടെ വീട്ടില് പോകുമായിരുന്നു. അപ്പോഴെല്ലാം അദ്ദേഹം വടിയെടുത്തു് ദേഷ്യത്തോടെ “എടാ ഷഡാക്ഷര സുന്ദരാ ഇവിടെ വാ” എന്നു് ആക്രോശിക്കുന്നതു കേട്ടിട്ടുണ്ടു്. കാരണവരേ, എന്തിനാണു് വേണ്ടാത്ത ദീര്‍ഘമെന്നു് ഞാനന്നു ചോദിച്ചിട്ടില്ല. ഷഡക്ഷരമെന്നു പോരേ എന്നു സംശയം ഉന്നയിക്കാന് എനിക്കന്നു അറിവില്ലായിരുന്നു. പിന്നീടു് ഇ.വി. കൃഷ്ണപിള്ള പേരുകളെക്കുറിച്ചു നേരമ്പോക്കായി പലതുമെഴുതിയപ്പോള് ഷഡക്ഷര സുന്ദരന് നായരെ ഞാന് ഓര്‍മ്മിച്ചു പോയി. ഇ.വി.യുടെ കൂട്ടുകാരന്റെ ഭാര്യ പെറ്റു, ഇ.വി. ശിശുവിനെ കാണാന്‍പോയി, കുഞ്ഞു് ഫൗണ്ടന് പേനയോളം വരും. പേരെന്താണെന്നു ചോദിച്ചപ്പോള് മറുപടി: വേണുഗോപാല വീണഗീതരസ ബാലഗംഗാധരന്. ഇ.വി.യുടെ ഭാവന ഉദ്ദീപ്തമാകുന്നു. തന്ത വയസ്സുകാലത്തു് അങ്കണത്തില് വീണു മുട്ടൊടിക്കുന്നു. സ്വല്പം ജീരകവെള്ളം വേണം. കിഴവന് വിളിക്കുന്നു: “എടാ വേണുഗോപാലവീണഗീതരസ ബാലഗംഗാധരോ, ഓടിവായോ, പിടിച്ചെഴുന്നേല്പിക്കോ ജീരകവെള്ളം കൊണ്ടുവായോ” ഇതു മുഴുവന് പറയാന് പറ്റില്ല. പേരു പൂര്‍ണ്ണമാക്കുന്നതിനു മുന്‍പുതന്നെ കിഴവന്റെ പ്രാണന് പോകും. അത്രയ്ക്കു് ദീര്‍ഘതയുണ്ടു് പേരിനു്.\nടി.എന്. ഗോപിനാഥന് നായര് വേറൊരു, വിഷയമാണു് ഹൃദ്യമായി പ്രതിപാദിക്കുന്നതു്; ഓമനപ്പേരുകളും വട്ടപ്പേരുകളും (ജനയുഗം) കൊക്കു, കൊക്ക, റിങ്ക, ചിഹ, ബുബു ഇങ്ങനെ പോകുന്നു ഓമനപ്പേരുകള്. സാഹിത്യ പഞ്ചാനന് ഓമനപ്പുത്രനു് ഗേപിനാഥന് എന്ന പേരു നല്കി. എങ്കിലും ‘കോക്കനാര്’ എന്നാണു് അദ്ദേഹം മകനെ വിളിച്ചിരുന്നതു്.\nതിരുവനന്തപുരത്തെ പെണ്ണുങ്ങള് ഇപ്പോള് കണവന്മാരെ അവരുടെ പേരിന്റെ ആദ്യത്തെ അക്ഷരം ഓമനപ്പേരാക്കി വിളിക്കുന്നു. ഗോപാലന് നായര് ‘ഗോ’ എന്നാകുന്നു. നാരായണന് നായര് മധുരമൊഴിയിലൂടെ ‘നാ’ എന്നായി മാറുന്നു. ശിവശങ്കരന് നായര് ‘ശ്ശീ’ എന്നു് രൂപം കൊള്ളുന്നു. ഓരോ ‘ശ്ശീ’ കേള്‍ക്കുമ്പോള് അതു പ്രേമത്തിന്റെ ശ്ശീയാണോ അതോ ദേഷ്യത്തിന്റെ ശ്ശീയാണോ എന്നു് പാവം ശിവശങ്കരന് നായര് സംശയിക്കുന്നു, ഞെട്ടുന്നു.\nചെറുകഥയ്ക്ക് എന്തെല്ലാം വേണം? സംഘട്ടനം, പ്രമേയം, കഥാപാത്രസ്വഭാവ ചിത്രീകരണം, കഥാകാരന്റെ വീക്ഷണരീതി, ശൈലിയുടെ സവിശേഷത, സിംബലിസം. ഇനിയും പലതും പറയാം. ഇപ്പറഞ്ഞതൊക്കെ ശത്രുഘ്നന്റെ കഥയില് കാണും. എപ്പോഴും കാണും. പക്ഷേ അദ്ദേഹത്തിന്റെ കഥകള് വായനക്കാരനെ സ്പര്‍ശിക്കാറില്ല. മാതൃഭൂമി ആഴ്ചപ്പതിപ്പില് (ലക്കം 35) അദ്ദേഹമെഴുതിയ “രാമലക്ഷ്മണന്മാരുടെ അമ്മ” എന്ന ചെറുകഥ വായിച്ചാലും. പത്രഭാഷയില് വാര്‍ദ്ധക്യസഹജമായ രോഗം കൊണ്ടു് ഒരു വൃദ്ധ മരണം പ്രാപിക്കുന്നതു് കഥാകാരന് വര്‍ണ്ണിക്കുന്നു. എന്നാല് സംഭവങ്ങളിലൂടെയും ഇമേജറിലൂടെയും വികാരങ്ങളെയും ശില്പത്തെയും കൂട്ടിയിണക്കുന്ന മാന്ത്രികവിദ്യ ശത്രുഘ്നനു് അറിഞ്ഞുകൂടാ. അതിനാല് അദ്ദേഹത്തിന്റെ ഇക്കഥ — എന്നല്ല എല്ലാക്കഥകളും — ഉമിക്കരി ചവച്ച പ്രതീതി ഉളവാക്കുന്നു. കഥ റൊമാന്റിക്കോ റീയലിസ്റ്റിക്കോ ഡേര്‍ട്ടി റീയലിസ്റ്റിക്കോ (റേമണ്ട് കാര്‍വര് നേതാവായിട്ടുള്ള പുതിയ പ്രസ്ഥാനം) ആകട്ടെ. മാന്ത്രികത്വം — മാജിക് — ഇല്ലെങ്കില് അതു കലാസൃഷ്ടിയല്ല.\n“മുനമ്പിനെ സമുദ്രം വലയം ചെയ്തിരിക്കുന്നതു പോലെ എല്ലാ രാത്രികളിലും ജീവിതത്തെ വലയം ചെയ്യുന്ന നിദ്രയില് അതു് (ജീവിതം) കുതിര്‍ന്നിരിക്കുന്നു എന്നതു ചിത്രീകരിക്കാതെ ഒരെഴുത്തുകാരനും മാനുഷിക ജീവിതത്തെ ശരിയായി വര്‍ണ്ണിക്കാന് സാദ്ധ്യമല്ലെ”ന്ന് പ്രൂസ്ത് പറഞ്ഞിട്ടുണ്ടു്. (തര്‍ജ്ജമയുടെ വിലക്ഷണതയ്ക്കു മാപ്പു ചോദിക്കുന്നു.) നിദ്രയില് കുതിര്‍ന്ന ജീവിതത്തെ ഭാവാത്മക ശോഭയോടെ വസന്തന് ആവിഷ്കരിക്കുന്നു. (ദേശാഭിമാനി വാരിക, ലക്കം 20. “മുള്‍മുടിയും മരക്കുരിശും”.) കലയുടെ ചട്ടക്കൂട്ടിലൊതുക്കിയ പ്രചാരണം. ഞാന് രണ്ടു തവണ ഈ ഭാവദീപ്തി കണ്ടു. ആഹ്ലാദിക്കുകയും ചിന്താമഗ്നനാവുകയും ചെയ്തു. അതു് അനുധ്യാനത്തിലേക്കു് എന്നെ കൊണ്ടുപോയി. അതാണു് കലയുടെ കര്‍ത്തവ്യം.\nകെ. സുരേന്ദ്രന്റെ നേര്‍ക്കു്\nമനുഷ്യനെ മൃഗത്തില് നിന്നു വിഭിന്നനാക്കി നിറുത്തുന്നതു് ‘ഡിഗ്നിറ്റി’യാണു് — അന്തസ്സാണു്. അന്തസ്സു് പാലിച്ചില്ലെങ്കില് മനുഷ്യന് മൃഗമായി അധഃപതിക്കും. പെരുമാറ്റത്തില്, ഭാഷയില്, അംഗവിക്ഷേപത്തില് എന്നല്ല എല്ലാ അംശങ്ങളിലും മനുഷ്യനു് അന്തസ്സു് കൂടിയേ തീരൂ. അന്തസ്സു് നിലനിറുത്താന് മനുഷ്യന് ചില സങ്കേതങ്ങള് അംഗീകരിച്ചിരിക്കുന്നു. അവയില് ഒരണു തെറ്റിയാല് ഡിഗ്നിറ്റി തകരും. മീനാക്ഷിയെന്നു് സ്ത്രീയുടെ പേരു്. അവളെ മീന് കണ്ണിയെന്നു വിളിക്കൂ. വിളിക്കുന്നവന് അന്തസ്സുകെട്ടവനാണു്. ആദരണീയമായ ഈ ഡിഗ്നിറ്റി നമ്മുടെ പല സാഹിത്യകാരന്മാര്‍ക്കുമില്ല. “മദ്യവും പെണ്ണുമുണ്ടെങ്കില് അവാര്‍ഡുകാര്‍ക്കു മറ്റൊന്നും നോക്കേണ്ടതില്ല. ഇതൊക്കെ ചെയ്യാന് കഴിവുള്ള ഏതു പട്ടിക്കും അവാര്‍ഡ് കിട്ടും”. എന്നു് ഉദീകരണം ചെയ്തതിനു ശേഷം മുട്ടത്തു വര്‍ക്കി പ്രസിദ്ധനായ സാഹിത്യകാരന് കെ. സുരേന്ദ്രന്റെ ബുദ്ധിശക്തിയെ “കൊട്ടിബുദ്ധി” എന്നു വിശേഷിപ്പിക്കുന്നു (ഞായറാഴ്ച വാരിക, ലക്കം 3). ഇതു് വര്‍ക്കി പറഞ്ഞതു തന്നെയാണെങ്കില് അദ്ദേഹം സാന്മാര്‍ഗ്ഗികമായി എത്ര താണുപോയിരിക്കുന്നു! അന്തര്‍മണ്ഡലത്തിലുള്ള സ്വാഭാവിക നിയന്ത്രണങ്ങളെ കെട്ടുപൊട്ടിച്ചു വിടുമ്പോള് അതു ചെയ്യുന്നവരുടെയും അതു കാണുന്നവരുടെയും ഡിഗ്നിറ്റി തകര്‍ന്നു പോകുന്നു. പക്ഷേ, അവഹേളിക്കപ്പെട്ട സുരേന്ദ്രനു് ഒരു താഴ്ചയുമില്ല താനും.\nജെ. എം. കൂറ്റ്സെ\nWaiting for the Barbarians എന്ന ചേതോഹരമായ നോവലിന്റെ കര്‍ത്താവായ ജെ. എം. കൂറ്റ്സെക്കു് (ദക്ഷിണാഫ്രിക്കന് നോവലിസ്റ്റ്) അദ്ദേഹത്തിന്റെ ഏറ്റവും പുതിയ നോവലായ Life and Times of Michael K-യെ അവലംബമാക്കി ബുക്കര് പ്രൈസ് നല്‍കിയതായി കൗമുദി ന്യൂസ് സര്‍വീസില് നിന്നു ഞാന് മനസ്സിലാക്കുന്നു (കലാകൗമുദി ലക്കം 427). മഹാനായ ഈ കലാകാരനെക്കുറിച്ചു ലേഖനം ഹ്രസ്വമാണെങ്കിലും അന്തരംഗസ്പര്‍ശിയാണു്. കൂറ്റ്സെക്കു് സമ്മാനം കിട്ടിയതായി ഇംഗ്ലീഷ് പത്രങ്ങളില്‍പ്പോലും കണ്ടില്ല. ഇക്കാര്യം അറിഞ്ഞു് സന്ദര്‍ഭത്തിനു് ഉചിതമായ വിധത്തില് ഈ സാഹിത്യകാരനെ മലയാളികള്‍ക്കു പരിചയപ്പെടുത്തിയ കൗമുദി ന്യൂസ് സര്‍വീസ് ലേഖകന് അഭിനന്ദനം അര്‍ഹിക്കുന്നു. അപാര്‍റ്റ് ഹേറ്റിനു് (Apart theid നീഗ്രോകളേയും മറ്റു കറുത്തവര്‍ഗ്ഗക്കാരേയും മാറ്റി നിറുത്തുകയും അവരോടു വിവേചനം കാണിക്കുകയും ചെയ്യുന്നതു്) എതിരായി പൊരുതുന്ന ഉജ്ജ്വല പ്രതിഭാശാലിയാണു് കൂറ്റ്സേ അദ്ദേഹത്തിന്റെ Dusklands വേറൊരു ചേതോഹരമായ കൃതിയാണ്.\nനമ്മുടെ നാട്ടില് മൂന്നു കൊല്ലത്തിനകത്തു്, അഞ്ചു കൊല്ലത്തിനകത്തു് ഉണ്ടാകുന്ന നല്ല കൃതിക്കു് സമ്മാനം കൊടുക്കുന്നു. ആ ഏര്‍പ്പാടു നിറുത്തിയിട്ടു അഞ്ചു കൊല്ലം പരിപൂര്‍ണ്ണമായ നിശ്ശബ്ദത പാലിച്ച് പേന കൈകൊണ്ടു തൊടാതിരിക്കുന്നവനു് അക്കാഡമികളും വയലാര് ട്രസ്റ്റും സമ്മാനം കൊടുക്കുമെന്നു പ്രഖ്യാപിച്ചാല് നന്നായിരിക്കും. വളരെ വളരെ നന്നായിരിക്കും.\nRetrieved from "http://ml.sayahna.org/index.php?title=സാഹിത്യവാരഫലം_1983_11_27&oldid=16122"


ചിറ്റയം ഗോപകുമാറും വീണ ജോർജും തമ്മിലുള്ള പോര് മുറുകുന്നു;എൽഡിഎഫ് നേതൃത്വത്തിന് പരാതി നൽകി ചിറ്റയം ഗോപകുമാർ - vismayanews.in\nചിറ്റയം ഗോപകുമാറും വീണ ജോർജും തമ്മിലുള്ള പോര് മുറുകുന്നു;എൽഡിഎഫ് നേതൃത്വത്തിന് പരാതി നൽകി ചിറ്റയം ഗോപകുമാർ\nഇടത് മുന്നണിക്ക് തലവേദനയായി ഡെപ്യൂട്ടി സ്പീക്കർ ചിറ്റയം ഗോപകുമാറും ആരോഗ്യ മന്ത്രി വീണ ജോർജും തമ്മിലുള്ള പോര് മുറുകുന്നു. വിഷയത്തില് ആരോഗ്യമന്ത്രി വീണാ ജോർജിന് പിന്നാലെ ഡെപ്യൂട്ടി സ്പീക്കർ ചിറ്റയം ഗോപകുമാറും എൽഡിഎഫിന് പരാതി നൽകി. മന്ത്രി കൂടിയാലോചനകൾ നടത്തുന്നില്ലെന്നാണാണ് ചിറ്റയത്തിന്‍റെ പരാതി. എൽഡിഎഫ് കൺവീനർ ഇ പി ജയരാജനും സി പി ഐ സംസ്ഥാന സെക്രടറി കാനം രാജേന്ദ്രനുമാണ് ചിറ്റയം ഗോപകുമാർ പരാതി നൽകിയത്. തനിക്കെതിരെ പരസ്യമായി ആരോപണങ്ങളുന്നയിച്ച സിപിഐയുടെ ഡെപ്യൂട്ടി സ്പീക്കർക്കെതിരെ വീണാ ജോർജ് നേരത്തെ എൽഡിഎഫ് നേതൃത്വത്തിന് പരാതി നൽകിയിരുന്നു.\nപത്തനംതിട്ട ജില്ലയുടെ ചുമതലയുള്ള മന്ത്രി എംഎൽഎമാരെ ഏകോപിപ്പിക്കുന്നതിൽ വൻ പരാജയമാണെന്നടക്കം ചിറ്റയം ഗോപകുമാർ തുറന്നടിച്ചിരുന്നു. സർക്കാരിന്റെ ഒന്നാം വാർഷികത്തോടനുബന്ധിച്ച് പത്തനംതിട്ടയിൽ നടക്കുന്ന പരിപാടികളിലേക്ക് ക്ഷണിക്കാത്തതിനെ തുടർന്നാണ് ചിറ്റയം ഗോപകുമാർ മന്ത്രിക്കെതിരെ വിമർശനമുന്നയിച്ചത്. മന്ത്രി കൂടിയാലോചനകൾ നടത്തുന്നില്ലെന്നും വിളിച്ചാൽ ഫോൺ എടുക്കില്ലെന്നും ചിറ്റയം കുറ്റപ്പെടുത്തുന്നു. വികസന പദ്ധതികളിലും അവഗണനയുണ്ടെന്നും ഡെപ്യൂട്ടി സ്പൂക്കർ തുറന്നടിക്കുന്നു. മന്ത്രി പങ്കെടുക്കുന്ന പരിപാടികളിൽ നിന്ന് പൂർണമായും വിട്ടുനിൽക്കുകയാണ് ചിറ്റയം ഗോപകുമാർ. ഇതിന് പിന്നാലെയാണ് ഇടത് മുന്നണിക്ക് വീണാ ജോർജ് പരാതി നൽകിയത്.\nPrevious articleത്രിപുര മുഖ്യമന്ത്രി ബിപ്ലവ് ദേവ് രാജിവെച്ചു\nNext articleസംസ്ഥാനത്ത് അതിതീവ്ര മഴ മുന്നറിയിപ്പ്; അടിയന്തര യോഗം വിളിച്ച് ചീഫ് സെക്രട്ടറി


തൊഴിലാളികളെ കേൾക്കണം - Janayugom Online\nനാട്ടുകാരും കൃഷിവകുപ്പ് ജീ�...\nAnooja Thampy January 29th, 2020\nഹർഷ് വർധൻ ശൃംഗ്ല പുതിയ �...\nHome / Opinion / Editorial / തൊഴിലാളികളെ കേൾക്കണം\nPosted on November 05, 2019, 10:36 pm\nരാജ്യത്ത് തൊഴിലാളി പ്രസ്ഥാനങ്ങൾ യോജിച്ച മുന്നേറ്റത്തിലാണ്. തൊഴിലിന്റെയും തൊഴിൽ നിയമങ്ങളുടെയും അവകാശങ്ങളുടെയും സുരക്ഷയാണ് കാതലായ ആവശ്യം. ശക്തമായ പണിമുടക്കുകളും പോരാട്ടങ്ങളും നിരവധിയുണ്ടായിട്ടും ഭരണകൂടം അവഗണന തുടരുന്നു. തൊഴിൽ നിയമങ്ങളെല്ലാം യാതൊരു ചർച്ചയും കൂടാതെ കോർപ്പറേറ്റുകൾക്കായി പൊളിച്ചെഴുതുകയാണ്. രണ്ടാം തവണ അധികാരത്തിൽ വന്നതോടെ നരേന്ദ്രമോഡി പതിന്മടങ്ങ് ശേഷിയോടെയാണ് തൊഴിലാളി ദ്രോഹം ചെയ്യുന്നത്. സമൂഹത്തെ ഒന്നടങ്കം പ്രതിസന്ധിയിലേക്കും അങ്കലാപ്പിലേക്കും തള്ളിവിടുന്നത് പതിവായി. തൊഴിലാളികളുടെ ഭാവിയും തലമുറയുടെ തൊഴിൽ സാധ്യതയും അതിന്റെ ഭദ്രതയും തകർത്ത് ആശ്വാസം നേടുകയാണ് മോഡിയും കൂട്ടരും. ഏറ്റവുമൊടുവിൽ കരട് വേജ് കോഡ് ചട്ടങ്ങളിൽ കേന്ദ്ര സർക്കാർ വരുത്താനുദ്ദേശിക്കുന്ന മാറ്റം വലിയ പ്രതിഷേധങ്ങൾക്ക് ഇടവരുത്തുന്നതാണ്. ഒമ്പത് മണിക്കൂർ സാധാരണ പ്രവൃത്തി ദിനം നിർദ്ദേശിച്ചിരിക്കുകയാണ് അതിൽ. എന്നാൽ ദേശീയ മിനിമം വേതനം നിശ്ചയിക്കുന്നതിൽ നിന്ന് നരേന്ദ്രമോഡി ഭരണകൂടം വിട്ടുനിൽക്കുകയും ചെയ്യുന്നു. ഭാവിയിൽ വേതനം നിർണ്ണയിക്കുന്നതിന് മൂന്ന് ഭൂമിശാസ്ത്രപരമായ തരംതിരിവുകൾ നിർദ്ദേശിക്കുന്നതൊഴിച്ചാൽ പഴയ നിയമങ്ങളിൽ ഭൂരിഭാഗവും കരടിലും ആവർത്തിക്കുകയാണ്. 40 ലക്ഷമോ അതിൽ കൂടുതലോ ജനസംഖ്യയുള്ള മെട്രോപൊളിറ്റൻ പ്രദേശം, 10 ലക്ഷം മുതൽ 40 ലക്ഷം വരെ ജനസംഖ്യയുള്ള മെട്രോപൊളിറ്റൻ ഇതര പ്രദേശം, ഗ്രാമപ്രദേശങ്ങൾ എന്നിങ്ങനെയാണത്.\nമിനിമം വേതനത്തിന്റെ 10 ശതമാനം ഭവന വാടകയായി നൽകണമെന്ന് പറയുന്നുണ്ടെങ്കിലും ഇത് എല്ലാ മേഖലയിലും ലഭിക്കുമോ എന്ന കാര്യത്തിൽ വ്യക്തതയില്ല. സാമ്പത്തിക കുടിയേറ്റം ഗ്രാമങ്ങൾ മുതൽ നഗരപ്രദേശങ്ങളിലേക്കും വ്യാപിച്ചുവരുന്നതിനാൽ, ഭക്ഷണ, വസ്ത്ര ചെലവുകളും ഭവന വാടകയും വേതനത്തിന്റെ 10 ശതമാനം തുകയുമായി പൊരുത്തപ്പെടുന്നില്ല. ഇന്ധനം, വൈദ്യുതി, മറ്റ് പല വസ്തുക്കൾ എന്നിവയ്ക്കുള്ള ചെലവ് മിനിമം വേതനത്തിന്റെ 20 ശതമാനത്തിലധികം വരും. കരടിലെ ചട്ടഭേദഗതികൾ അവ്യക്തത സൃഷ്ടിക്കുന്നുവെന്നാണ് തൊഴിലാളി പ്രസ്ഥാനങ്ങൾ പറയുന്നത്. പ്രവൃത്തിസമയം ഒമ്പതുമണിക്കൂർ ആക്കിയെങ്കിലും പ്രതിമാസ ശമ്പളം നിശ്ചയിക്കുന്നതിനായി ഒരു മാസത്തിൽ 26 ദിവസത്തെ ജോലികൾക്കായി എട്ട് മണിക്കൂർ കണക്കാക്കുമെന്നാണ് കരടിൽ പറയുന്നത്. ഈ വൈരുദ്ധ്യം തൊഴിലാളികളെ ആശങ്കയിലാക്കിയിട്ടുണ്ട്. വേതനത്തെക്കുറിച്ചുള്ള ലേബർ കോഡ് പോലെ, വേതനത്തെക്കുറിച്ചുള്ള കരട് ചട്ടം മിനിമം വേതനം വ്യക്തമാക്കുന്നതിൽ ഇപ്പോഴും നിശബ്ദമാണ്. ഇക്കാര്യത്തിൽ വിദഗ്ധ സമിതികൾ ഭാവിയിൽ കേന്ദ്ര സർക്കാരിന് നിർദ്ദേശം സമർപ്പിക്കുമെന്നാണ് അതിൽ പറയുന്നത്. കേന്ദ്രതൊഴിൽ മന്ത്രാലയത്തിന്റെ ആഭ്യന്തര പാനൽ ജനുവരിയിൽ നൽകിയ റിപ്പോർട്ടിൽ ഇന്ത്യയുടെ ദേശീയ മിനിമം വേതനത്തെക്കുറിച്ച് ചില നിർദ്ദേശങ്ങൾ നൽകിയിട്ടുണ്ട്.\n2018 ജൂലൈയിലെ അടിസ്ഥാനവേതനം പ്രതിദിനം 375 രൂപയാണ്. മിനിമം പ്രതിമാസ വേതനമായ 9,750 രൂപയും. നഗര അധിഷ്ഠിത തൊഴിലാളികൾക്ക് 1,430 രൂപ ഭവന അലവൻസ് നൽകണമെന്നും ഏഴ് അംഗ പാനൽ നിർദ്ദേശിച്ചിരുന്നു. അതേസമയം മിനിമം വേതനം, ന്യായമായ വേതനം, ജീവിത വേതനം എന്നിങ്ങനെ മൂന്നായി തരംതിരിച്ച് നിശ്ചയിക്കണമെന്നാണ് തൊഴിലാളി സംഘടനകൾ ആവശ്യപ്പെടുന്നത്. വേജ് കോഡ് നിയമത്തിന് ഒരു പുതിയ ഇന്ത്യയെക്കുറിച്ചുള്ള കാഴ്ചപ്പാട് ഇല്ലെന്ന് ബിജെപിയുടെ രാഷ്ട്രീയ നേതൃത്വം അംഗീകരിക്കുന്ന ബിഎംഎസ് പോലും കുറ്റപ്പെടുത്തുകയാണ്. എട്ട് മണിക്കൂർ അല്ലെങ്കിൽ ഒമ്പത് മണിക്കൂർ പ്രവൃത്തി ദിവസത്തിന് പകരം ആറ് മണിക്കൂർ ജോലി ദിവസമാണ് വേണ്ടതെന്ന് ബിഎംഎസ് ദേശീയ നേതൃത്വം തന്നെ കേന്ദ്ര സർക്കാരിനെ ഓർമ്മപ്പെടുത്തുന്നുണ്ട്. ഇങ്ങനെ കേന്ദ്ര സർക്കാർ കൊണ്ടുവരുന്ന തൊഴിൽ നിയമങ്ങൾ രാജ്യത്തിന്റെ നിലനിൽപ്പിനെ ബാധിക്കുമെന്നതിൽ തർക്കമില്ല. പരിഷ്ക്കരിക്കുന്നതിന്റെ ഭാഗമായി പുതിയ തൊഴിൽ നിയമങ്ങൾ ജൂലൈയിൽ പാർലമെന്റിൽ അവതരിപ്പിച്ചിരുന്നു. ഓഗസ്റ്റിൽ ഇത് പാസാക്കുകയും ചെയ്തു. കൂലി, ഏകീകൃത വേതനം, ബോണസ്, കുറഞ്ഞ കൂലി എന്നിവ സംബന്ധിച്ച ഇവയൊന്നും പാർലമെന്റില് വേണ്ടത്ര ചർച്ച നടത്തിയവയല്ല. പുതിയ നിയമങ്ങളെല്ലാം ഓഗസ്റ്റ് എട്ടിന് രാഷ്ട്രപതി അംഗീകരിക്കുകയും ചെയ്തു. വെള്ളിയാഴ്ച പുറത്ത് വിട്ട കരടിലാണ് ജോലി സമയം ഒമ്പതുമണിക്കൂറായി ക്രമീകരിക്കുന്നതിനുള്ള നിര്‍ദ്ദേശമുള്ളത്. ഇതിൽ പൊതുജനാഭിപ്രായം അറിയിക്കാൻ ഒരു മാസം നൽകിയിട്ടുണ്ടെങ്കിലും കേന്ദ്ര തൊഴിൽ മന്ത്രാലയം അവയെ ഏതുവിധേന സ്വീകരിക്കുമെന്ന കാര്യത്തിലാണ് ആശങ്ക.\nകമ്മ്യൂണിസ്റ്റ് ലോകം എങ്ങനെ ചിന്തിക്കുന്നു\nകേരളത്തിലെ ജനജീവിതം ദുസഹമാക്കുന്ന ലോറി സമരം\nമോഡിയുടെ സാമ്പത്തിക വഞ്ചന\nലോകകപ്പ് സ്വപ്‌നം യാഥാര്‍ഥ്യമാകുമ്പോള്